އަނިޔާ.. 24 ވަނަ ބައި – Esfiya\n“އޭޒް ޔޫ ވިޝް” މާޒިން ބުނެލިއެވެ. އަހަރެން ހިނިތުންވެލީމެވެ. ނިހާދު އަހަރެންނާއި ދިމާލަށް ފާޑަކަށް ބަލަހައްޓައިގެން ހުއްޓެވެ. “ސޯ ލެޓްސް ސްޓާޓް” މޭޒު މަތީގައި އޮތް ޗާޓްއަށް ބަލާލަމުން އަހަރެން ބުނެލީމެވެ.\n“މިއީ ކޮންއެއްޗެއް” އެޗާޓްއިން ފާހަގަ ކޮށްފައިވާ މަގުތަކެއް ދައްކާލަމުން އަހަރެން އަހާލީމެވެ. “ތިއީ އޭނަ ކޮންމެ ދުވަހަކު އޮފީހުން ނިކުމެ ގެއަށް ދާމަގު… މިއީ އޭނަ އާއްމުކޮށް އޮފީހަށް ދާ މަގު” އެތަނުގައި އޮތް ހައިލައިޓަރ އަކުން ދައްކަމުން އެތަނުގައި ހުރި ކުއްޖާ ކިޔައިދިނެވެ. “މިއީ އޭނަ އާއްމުކޮށް މަޑުކުރާ ތަންތަނަކީ… މިތަނަށް އޭނަ ކޮންމެ ރެއަކު އާދޭ… މިތަން ނިންމާފަ ގެއަށް ދާއިރު ހުންނަނީ އެހާ ލަސްވެގައި” ޗާޓްއިން ތަންތަން ދައްކަމުން އޭނަ ކުރިއަށް ދިޔައެވެ. “މިއީ ސްކޫލަށް ދާމަގު އޭނަ ދަރިން ބަލާ… އަޔާޒް އާއި އާއްމުކޮށް އޭނަ ބައްދަލު ކުރަނީ މި ރެސްޓޯރެންޓްއިން.. އެކަމަކު އެއީ ހަފްތާއަކު އެއްފަހަރު… ދެން އެހެންނޫނީ އޭނަގެ ދުވަސްދަނީ މިގޮތަށް” ހުރިހާ އެއްޗެއް ދައްކަމުން އޭނަ ވާހަކަ ދައްކަމުން ދިޔައިރު އަހަރެން ހުރީ ކޮންމެވެސް ވަރަކަށް ހައިރާން ވެފައެވެ. މާރާމާރި ހިންގަނީ މީހުން ޕްލޭން ކޮށްގެންނޭ ކިޔާ އަޑު އަހަމެވެ. އެކަމަކު މިމީހުންނަށް އޭނަ އޭނަ ކުރާ ކަންތަކާއި ދާ ތަންތަނާއި އަދި ކޮންމެ ތަނެއްގައި ހޭދަ ކުރާ ވަހުތަށް ދާންދެން އެގެއެވެ. ކިހާވަރަކަށް ބަލާތީތާއެވެ. ” ކިހިނެއްވީ.. މައްސަލައެއް އުޅެނީތަ” އަހަރެންގެ މޫނަށް އަރަމުން ދިޔަ ކުލަފެނުމުން ނިހާދު ބުނެލިއެވެ.\n“ނޫން… ކަމެއް ނުވޭ… އަހަރެން ހައިރާންވީ… ތިހާ މޮޅަށް ތިހުރިހާ މައުލޫމާތެއް އެގޭތީ” އަހަރެން ކުޑަކޮށް ސިހުނު ނަމަވެސް އަމިއްލަ ނަފްސު ހަމަޔަކަށް އަޅުވަމުން ނިހާދުއަށް ޖަވާބު ދިނީމެވެ. އެވަގުތު އެކުއްޖާ ހިނިތުންވެލިއެވެ. “ސޯ ދެން ތިކަން ކުރަން ތި ވިސްނަނީ ކިހިނެއް” އަހަރެން ޖީބަށް އަތްޖަހާލަމުން އަހާލީމެވެ. “އަހަރެންނަށް ފެންނަ ގޮތަކީ އޭނަ އޮފީހަށް ދާން ނިކުންނަ ގަޑީގައި އެޓޭކް ކުރަން” އެކުއްޖާ ބުނެލިއެވެ. “ނޫން ތިއީ އެއްވެސް ރަނގޅު ގޮތެއް ނޫން” އަހަރެން ވަގުތުން އެކަމަށް ދެކޮޅު ހެދީމެވެ. އަހަރެންނަށް އެހެން ބުނެވުނީ ތަންކޮޅެއް ބާރަށެވެ. އެހެންކަމުން މާޒިން އާއި ނިހާދު އަހަރެންނާއި ދިމާލަށް ފާޑަކަށް ބަލަހައްޓައިގެން ތިއްބެވެ.\n“މީހުން އޮފީހަށް ދާގަޑީގައި އެޓޭކް ކުރޭތަ… އެހެން ނޫނަސް އޭނަ ހުންނާނީ އޭނަގެ ގޭގައި އެގަޑީގައި… އަހަރެން ކުރިންވެސް ބުނީމެންނުން އޭނަގެ ފެމެލީއަށް އެއްވެސް ގޮތަކަށް އަނިޔާއެއް ދީގެނެއް ނުވާނެއޭ… އަނެއްކާ ތިގަޑީގައި ތިހުރިހާ ކަމެއް ކޮށްފިނަމަ ގިނަ މީހުންނަށް ތި މަންޒަރުތަށް ފެންނާނެ” އަހަރެން އަޑު މަޑުކުރަމުން ވާހަކަ ދެއްކީމެވެ. “އަހަރެންނަށް ފެންނަނީ އޭނައަށް މިތަނުން އެޓޭކް ކުރަން.. މިއީ ފަސޭހަ ހިސާބު ގަނޑެއް.. އަނެއްކޮޅުން އޭނަ އެތަނަށް ދަނީ ރޭގަނޑު… އެއީ ކޮންމެވެސް އަންހެނެއް ކައިރިއަށް… އެތަނުން ނިކުންނަ ގަޑީގައި އެޓޭކް ކުރާނީ” އަހަރެން އަތުން ކިޔައިދެމުން ބުނީމެވެ. “ޔާ… އަހަރެންނަށް ޝާމްގެ ހިޔާލަށް ތާއީދު ކުރެވޭ…” މާޒިން އަހަރެންނާއި އެއްކޮޅަށް ވާހަކަ ދެއްކިއެވެ. ނިހާދު އަހަރެންނާއި ދިމާލަށް ކުރިންވެސް ބަލަން ހުރި ގޮތަށް ބަލަމުން ގެންދިޔައެވެ.\nއެދުވަހުގެ ގިނަ ވަގުތު ދިޔައީ އެކަމެއް ރޭވުމުގައެވެ. މިކަމުގައި ބައިވެރިވާނެ މީހުންގެ އަދަދު ބުނީ އަހަރެންނެވެ. އެމީހުން ތިބޭނެ ތަންތަންވެސް ހަމަޖެއްސީ އަހަރެންނެވެ. ކުރިންވެސް ބުނިހެން އެންމެ ފުރަތަމަ ވަޅި މަޅާލާ ގޮތަށް ހަމަޖެހުނީވެސް އަހަންނެވެ. ކޮންމެ ގޮތެއްވިޔަސް މާދަން ރޭގައި އެޓޭކް ކުރަން ނިންމުނު އިރުގައި އަހަރެން ހުރީ މުޅިމީހާ ފިނިވެފައެވެ. ސިކުނޑީގެ އެއްކަނަކުން މިކަންތައް ނުބައިކޮށް ދާން އުޅޭކަމުގެ ރަތް ސިގްނަލް އަހަރެންނަށް އަޅަމުން ދިޔައެވެ. އަހަރެން އެގޭގައި އުޅެމުން ފާރިޝް އަށް މެސެޖްކުރީމެވެ. ވީ އެންމެ އަވަހަކަށް ގްރޫޕް މީޓީންއެއް ބާއްވާނެ ޓައިމް އެއް ހަމަޖެއްސުމާއި މާލޭގެ ބޮޑު ޗާޓެއް މީޓިންއަށް ގެންދިއުމަށް ބުނީމެވެ. ފާރިޝް މީޓިން ހަމަޖެއްސުމަށްފަހު އަހަރެންނަށް މެސެޖްކުރިއެވެ. އެއީ ހަވީރުގެ ވަގުތެވެ.\nއެމީހުންނާއި އެކު އެމަސައްކަތުގައި އުޅުމުން އަހަރެންނަށް ވަރަށް ގިނަ މައުލޫމާތު ލިބުނެވެ. ހާނިމްއާއި ބެހޭގޮތުން މާޒިންއަށާއި ނިހާދުއަށް އެނގޭ ހުރިހާ އެއްޗެއް އަހަރެންނަށް އެމީހުން ކިޔައިދިނެވެ. އޭނަ އަޔާޒްމެންނަށް ދިން މައުލޫމާތާއި ބެހޭގޮތުންނެވެ. އެހެންކަމުން އެކަމުންވެސް އަހަރެންނަށް މިއަދު ކާމިޔާބު ލިބުނެވެ. “ސޯ ދެން އަހަރެން ދަނީ… ކުޑަކޮށް ރެސްޓް ކޮށްލަން… މާދަން މެންދުރު އަހަރެން ބޭނުން މިކަމުގައި ބައިވެރިވާ އެންމެންނާއި ބައްދަލު ކުރަން… އޭރުން އެރެއަށް ރެޑީވެވޭނީ…” އަހަރެން އެމީހުންގެ ވެރިއެއް ގޮތަށް އެމީހުންނަށް އަމުރު ކުރީމެވެ. އަދި އެތަނުން އަވަހަށް ނިކުމެގެއިން ދިޔައީމެވެ. އަހަރެން ދިޔައީ ގެސްޓް ހައުސްއަށެވެ. ރީތި ވެލައިގެން ނިކުން އިރު ފާރިޝް ބުނެފައިވާ ގަޑި ކައިރިވަނީއެވެ. އެހެންކަމުން އަވަހަށް އެދިމާލަށް ދިއުމަށް ދުއްވާލީމެވެ.\nފާރިޝް މެސެޖްގައި ބުނެފައިވަނީ އާދިލްއާއި ބައްދަލު ކުރުމަށް އަހަރުމެން ދިޔަ ގެސްޓް ހައުސްގެ ނަމެވެ. އެހެންކަމުން އެތަނުގައި ސައިކަލް ޕާކްކޮށްލުމަށްފަހު މަގުގެ ދެފަރާތް ބަލާލީމެވެ. އަދި މަޑުކުރުމެއް ނެތި އެތެރެއަށް ވަދެގެން ދިޔައީ އަހަރެންނަށް އެންމެ މިނެޓެއްވެސް ދުއްވާލެވެން ނެތީމައެވެ. އަހަރެން ފާރިޝްގެ މެސެޖްގައި ބުނެފައިވާ ރޫމްގެ ދޮރުގައި ޓަކި ޖެހުމާއި އެކު އެތެރެއިން ހޮޅުވީ ފާރިޝްއެވެ. “މާއަވަހަށް މީޓީންއެއް ހަމަޖެއްސުމަށް ބުނީ ކީއްވެ” އަހަރެން އެތެރެއަށް ވަނުމާއި އެކު ފާރިޝް އަހާލިއެވެ. އޭރު އާދިލްސަރ އަދި ހުޝާމްވެސް އެތަނުގައި ތިއްބެވެ. “އަހަރެންނަށް މާގިނަ އިރަކު މިތަނުގައި މަޑެއް ނުކުރެވޭނެ.. މިހާރުވެސް އަހަރެންނަށް އެމީހުން ފާރަލަން ފަށައިފިހެން އަހަރެންނަށް ހީވަނީ… ކޮބާ ޗާޓް” އަހަރެން ވާހަކަ ދެއްކީ އަވަސް ކަމާއި އެކުގައެވެ. “މިއޮތީ… ކީއްކުރަން ގެންނާށޭ ބުނި ޗާޓެއްތަ” ހުޝާމް ޗާޓް އެނދުގައި ފަތުރާލަމުން ބުނެލިއެވެ. “އެއްވެސް ކަހަލަ ހައިލައިޓަރއެއް އެބަ އޮތްތަ” އަހަރެން ބުނެލީމެވެ. އާދިލްސަރ އަހަރެންނަށް ހައިލައިޓާރއެއް ދިނެވެ. އަހަރެން ޗާޓާއި ކައިރިވެލާފައި ނިހާދުގެ ޗާޓްގައި ކުރަހާފައިވާ ގޮތަށް ކުރަހަން ފެށީމެވެ.\n“މިތަނުން ހާނިމްއަށް އެޓޭކް އަންނާނީ” އަހަރެން ބުނެލީމެވެ. “އެންމެ ފަހުން އެޓޭކް ކުރަންތަ ތިއުޅެނީ” އާދިލްސަަރ ރުޅިވެރިކަމާއި އެކު އަހަރެންނާއި ދިމާލަށް ބަލާލަމުން ބުނެލިއެވެ. ފާރިޝްއާއި ހުޝާމްއަށްވެސް ވީ އެހެންނެވެ. “ފުރަތަމަ އަހަރެންގެ ވާހަކަ އަޑު އަހާ… އެހެންނޫނީ ހާނިމްއެއް ސަލާމަތެއް ނުކުރެވޭނެ..މިތަނަށް މާދަންރޭ އޭނަ ގޮސްފައި ނިކުންނަ ގަޑީގައި އެޓޭކް އަންނާނީ… މީހުން ތިބޭނީ މިތަންތަނުގައި… މިތަނުގައި ފިލާ އެކަކު… އަނެކަކު ހުންނާނީ މިތާ ސައިކަލްތަށް ކައިރީގައި… އަހަރެން ހުންނާނީ ދޮރު ކައިރީގައި… މިއިީ އެޓޭކް ކުރަން ވިސްނާ ތަނަކީ” އަހަރެން ކުރަހަމުން އެމީހުންނަށް ތަންތަން ބުނެދެމުން ދިޔައީމެވެ. “ސޯ ދެން” ފާރިޝް އަހާލިއެވެ. “އަހަރެން ކަލޭމެން ފޮލިހުންނަށް މިވާހަކަ މިކިޔައިދެނީ އެކަން ހުއްޓުވުމުގެ ގޮތުން” އަހަރެންނަށް ތަންކޮޅެއް ބާރަށް ބުނެވުނެވެ. ހަގީގަތުގައި ފާރިޝްމެންގެ ސިކުނޑި ބޭނުން ނުކުރާތީ އަހަރެން ހިތްހަމަނުޖެހުނެވެ. “ތިތަނަށް ނުދަން ބުނަން ވީނުން މާދަންރޭގައި” ހުޝާމް ބުނެލިއެވެ.\n“ނޫން… ދެޓްސް އަ ރިޔަލީ ބޭޑް އައި ޑިއަރ… ކުއްލިއަކަށް އޭނަގެ ޑެއިލީ ލައިފްގަ ކުރާކަމަށަށް އެވަގުތު ޖެހުމުން ޗޭންޖް އަތުވެއްޖެނަމަ އެމީހުން ކޮންމެވެސް މީހަކަށް ޝައްކު ކުރާނެ… ކޮންމެވެސް މީހަކަށް ނޫން… އަހަރެންނަށް… ސޯ އަހަރެން ބުނާ ގޮތެއް ހަދާ” އަހަރެން ބުނީމެވެ. އާދިލްސަރ އަހަރެންގެ މޫނަށް ބަލާލީ ކިހިނެއްހޭ އަހާލާ ގޮތަށެވެ. “އަހަރުމެން އެޓޭކް ކުރަން މި ވިސްނަނީ ގައިގަނޑަކަށް ބާރަ ޖަހާއިރު.. އެއީ ކޮންމެ ރެއަކު އޭނަ އެތަނުން ނިކުންނަ ގަޑިއަކީ… އޭގެ ގާތްގަނޑަކަށް ތިރީސް މިނެޓް ކުރިން އަހަރުމެން ޕޮޒިޝަންގައި ތިބޭނަން.. އެގަޑީގައި އެތަނުގައި ތިބޭ އެންމެން ހައްޔަރު ކުރާނީ.. ބުނާނީ ފާސްކުރުމެކޭ… ނޫނީ ކަމަކަށް ޝައްކު ކުރެވިގެންނޭ… އޭރުން ހާނިމްވެސް ސަލާމަތް ކުރެވޭނެ… އަދި ގްރޫޕުން ދެތިން މީހެއް ކަލޭމެންގެ ބެލުމުގެ ދަށަށް ގެންދެވޭނެ” އެންމެ ފަހުން އަހަރެންނަށް ޖެހުނީ އެމީހުން ކުރާނެ ކަންތައްތަކުގެ ޑީޓެއިލްވެސް ކިޔައިދޭށެވެ.\n“އަދި އެއްވާހަކަ… އަހަރެންނަކީ އެންމެ ފުރަތަމަ ވަޅި ހަރަން ނިންމާފައިވާ މީހަކީ.. ސޯ އަހަރެންގެ އަތުގައި ކުޑަ ވަޅިއެއް އޮންނާނެ” އަހަރެން އެންމެގެ މޫނަށް ބަލާލަމުން ކިޔައިދިނީމެވެ. “އަހަރެން ފެންނަ ގޮތަކީ ޝާމް ތަންކޮޅެއް ދުރުގައި ހުރުން… މިސާލަކަށް ސައިކަލްތަށް ބަހައްޓާފައި ހުންނަތަނުގައި ހުންނަ މީހާގެ ބަދަލުގައި އެތަނުގައި ހުންނަން… އެއީ ހަތިޔާރެއް އަތުން ފެނިއްޖެ ނަމަ ޝާމް ދޫކޮށްލުމަށް އަހަރުމެންނަށް އުދަގޫ ވެދާނެތީ… އަދި އެތަނުގައި ކައިރީގައި ހުރެއްޖެނަމަ އެމީހުން ޝާމް ބަންދު ކޮށްލާކަށް އުދަގުލެއް ނުވާނެ” އާދިލްސަރ ބުނެލިއެވެ. “އަހަރެން ހުންނާނެ ތަނެއް އެނގޭނީ އަހަރެންނަށް… ކަލޭމެންގެ މަސައްކަތް ފުރިހަމަ ކުރެވޭތޯ ބަލާތި… ނޫނީ މާދަންރޭ އެތަނުގައި ދުވަހަކުވެސް ހިތުން ފިލައިގެން ނުދާ ވަރުގެ މާރާމާރިއެއް ހިނގާނެ….” އަހަރެން ހިތްހަމަނުޖެހުމާއި އެކު ބުނެލީމެވެ. “އަދި އެއްވާހަކަ… އޭނަގެ ފެމެލީއަށް މިއަދުން ފެށިގެން ޕްރޮޓެކްޝަންއެއް ދީ… އެމީހުން ވަނީ ފެމެލީއަށް އަނިޔާ ނުދޭނެ ކަމަށް އެއްބަސްވެފައި.. އެކަމަކު އަހަރެން އެމީހުންނަށް އިތުބާރެއް ނުކުރަން” އަހަރެން ބުނެލީމެވެ. “ޔާ ތިކަން ވާނެ” އާދިލްސަރ ބުނެލިއެވެ. “މިއޮތީ ހާނިމް ކުރި ހުރިހާ މުޑުދާރު ކަމެއްގެ ހެކި… އޭނަ އެތެރޭގައި ބަންދު ކުރޭ… އެހެންނޫނީ ދުވަހަކުވެސް އޭނައަށް ހަމަޖެހިގެންނެއް ނޫޅެވޭނެ” އަހަރެން ބުނީމެވެ. އަދި ކުޑަ ގޮށެށްގެ ސިފައިގައި އިން ކެމެރާ އާދިލްސަރ އަތަށް ލައިދިނީމެވެ. “ސޯ ގުޑް ލަކް” އެހެން ބުނުމަށްފަހު އެތަނުން ނިކުންނަށް ހިގައިގަތީމެވެ. “ޝާމް” އަހަރެން ހިގައިގަތުމާއި އެކު އާދިލްސަރގެ އަޑު އިވުނެވެ. އެހެންކަމުން ހުއްޓި އޭނަ އާއި ދިމާލށް ބަލާލީމެވެ. “ތެންކްސް… އަހަރެންނަށް އެނގޭ ޝާމް ހާނިމްދެކެ ރުޅި އަންނަ ވަރު… އެކަމަކު ޝާމް ތިކަންތައް ކުރަނީ އެންމެ ރަނގަޅަށް” އާދިލްސަރ ބުނެލިއެވެ. “ދެން ވައި އައި ޑޯން ފީލް ދެޓް” އެހެން ބުނެލުމަށްފަހު ކޮޓަރިން ނިކުމެ ލެވުނުހާ ބާރެއް ލާފައި ދޮރު ޖަހައިފީމެވެ.\nސައިކަލާއި ހިސާބަށް ދެވުނު އިރު މީހާ ވަނީ ރުޅި އައިސް ރަތްވެފައެވެ. ނޭވާލުމަށް އުދަގޫ ވަމުންދިޔައެވެ. އޭރު އަހަރެން ހުރީ ދާހިއްލާ ފޯވެފައެވެ. ސައިކަލުގައި ދެއަތް އަޅުވާލާއިގެން އިރުކޮޅަކު އިސްޖަހާލައިގެން އަހަރެން ހުރީ އަހަރެންގެ ރުޅި ގަނޑު މަޑުވަންދެންނެވެ. ރުޅިގަނޑު ތަންކޮޅެއް މަޑުވުމުން އަހަރެން ސައިކަލަށް އަހަރެންގެ ރޫމް ހުންނަ ގެސްޓް ހައުސް އާއި ދިމާލަށް މިސްރާބު ޖެހީމެވެ. ގެސްޓް ހައުސް ކައިރީގައި ސައިކަލް ޕާކްކޮށްލުމަށްފަހު އަވަހަށް އެތެރެއަށް ވަދެ އެނދުގައި އޮށޯވެލީމެވެ. އަހަރެންގެ ހިތް އޭރުވެސް ބާރުބާރަށް ތެޅެމުން ދިޔައެވެ. މިކުރެވެނީ ނުބައިކަމެކޭ ބުނާކަހަލައެވެ. އަހަރެން ސިހިގެން ދިޔައީ ފޯނު ރިންގްވާ އަޑު އިވުމުންނެވެ. “ޝާމް މިއަދު މިގެއަށް ނައަންނަ ދުވަހެއްތަ” އެކޮޅުން ވާހަކަ ދެއްކީ މިޝްކާއެވެ. “ނޫން ދާނަން.. ތަންކޮޅެއް ބިޒީވީމަ އަދި ނުދެވިގެން މިއުޅެނީ” އަހަރެން އެގަޑީގައި ބޭނުންވީ އޮށޯވެލައިގެން އޮންނާށެވެ. “އަޅެ އާދެބަލަ… އަހަރެން ފޫހި ވާތީ މިއުޅެނީ.. ދޮންބެވެސް ނޫޅޭ ގެއަކު” މިޝްކާ ބުނެލިއެވެ. “މިޝް މިގަޑީގަ ނެތޭ ދެވޭކަން… ޕްލީޒް” އަހަރެންގެ ހިތުގައި އަތް އަޅާލަމުން ބުނީމެވެ. ނަމަވެސް މިޝްކާ އެކަން ގަބޫލު ކުރާ ގޮތެއް ނުވިއެވެ. އަންނާށޭ ކިޔަން ފެށިގޮތަށް ހުއްޓައެއް ނުލިއެވެ. އެންމެ ފަހުން ބޮލަށް އުނދަގޫވެގެން ވިޔަސް އެގެއަށް ދިއުމަށް އެއްބަސް ވެއްޖައީމެވެ. ފޯނު ބޭއްވުމަށްފަހު އެގެއަށް ދިއުމަށްޓަކައި ރެޑީވީމެވެ.\nދިހަ މިނެޓް ތެރޭގައި އަހަރެން ހުރީ މިޝްކާ އުޅޭ އެޕާޓްމެންޓްގައެވެ. މިޝްކާ އޭރު ކޮންމެވެސް ކަމެއް ކުރުމަށް އުޅުނެވެ. އަހަރެން ސޯފާގައި އިށީދެލައިގެން އިނީމެވެ. “އޭ ސާބަހޭ” އަހަރެން ސިހިގެން ދިޔައީ މިޝްކާ އައިސް އަހަރެންގެ ގައިގައި ޖެހިގަތީމައެވެ. “ކޮންކަމަކާތަ ތި ވިސްނަނީ… އަޅެ ހާދަ ވަރަކަށް ގޮވައިފީމޭ” މިޝްކާ ވާހަކަ ދެއްކިއެވެ. އަސްލު އެގޮތަށް ކަންތައް ކުރުމުން އަހަރެން ހިތްހަމަނުޖެހުނެވެ. ނަމަވެސް އަހަރެން އެކަންތައް ދައްކާކަށް ބޭނުމެއްނުވިއެވެ. އެހެންކަމުން މޫނުމައްޗަށް ވަރަށް މަސައްކަތުން ހިނިތުންވުމެއް ގެނެވުނެވެ. “ނުވިސްނަން” އަދިވެސް ބޮޑަށް ސޯފާގައި ހަމަޖެހިލަމުން އަހަރެން ބުނީމެވެ. “އެހެންނެއް ނުވާނެ… މިއަދު އައީ ސުރެއް ތި ހުންނަނީ މޫޑީވެފަ.. ކޮބާތަ މައްސަލައަކީ… އަނެއްކާ ސިކްވަނީތަ… އަހަރެން އަތުގައި އަދި ސްޓަފް އެބަހުއްޓޭ.. ޖައްސާނަންތަ” އަހަރެންގެ ކޮނޑުގައި އަތްއަޅާލަމުން މިޝްކާ އޯގާތެރިކަމާއި އެކު ބުނެލިއެވެ. ނަމަވެސް އެވަގުތު އެއޯގާތެރި އަޑުގެ ސަބަބުން އަހަރެންގެ ބޮލުގައި ރިއްސަން ފެށިއެވެ. މިޝްކާގެ ކޮންމެ ޖުމްލައެއްގައި ވާ ކޮންމެ ބަހެއް އަޑުއިވުމުން އިތުރަށް އަހަރެންގެ ބޮލުގައި ރިއްސާ ރިއްސުން ގަދަވަމުން ދިޔައެވެ. އެންމެ ފަހުން ކެތްނުކުރެވިގެން އަހަރެން މި އަންނަނީއޭ ބުނެފައި އެތަނުން ނިކުތީމެވެ.\nއަހަރެންގެ ބޮލުގައި ރިއްސަމުން ދިޔަ ރިއްސުން އެން އިރަށްވުރެއް އަނެއް އިރު ގަދަވަމުން ދިޔައެވެ. އެހެންކަމުން އަވަހަށް ސައިކަލްގައި ކޮޓަރިއާއި ދިމާލަށް މިސްރާބު ޖެހީމެވެ. އަދި ކޮޓަރިއަށް ވަތްގޮތަށް އެނދަށް ވެއްޓެގަތީމެވެ. އަދި ފޯނު ސައިލެންޓްއަށް ލުމަށްފަހު ރަނގަޅަށް ދެލޯ މަރާ ބާރުކޮއްލެވުނެވެ. އަހަރެން ބޭނުންވީ ވީހާވެސް އަވަހަކަށް ނިދާށެވެ. އެހެންނޫނީ އަހަރެންގެ ސިކުނޑި ފަޅައިގެން ހިގައިދާނެއެވެ. ނަމަވެސް އަހަރެންނަށް ދެލޯ މަރާލައިގެން އޮވެވުނީ އިރުކޮޅެއް ވަންދެންނެވެ. އަހަރެންނަށް އެހެނެއް އޮށޯވެގެން ނުއޮވެވުނެވެ. އެނދުން ތެދުވެ ކޮޓަރި ތެރޭގައި އަހަރެންނަށް ހިނގެން ފެށުނެވެ. މާދަން އަހަރެން ކުރަން މިއުޅޭ ކަންތައް އަހަރެން ޕްލޭން ކޮށްފައިވާ ގޮތަށް ނުގޮސްފިނަމަ އަނެއްކާ މިކަމުގައި އެތަށް އަހަރެން ވޭތުކުރަން ޖެހިދާނެއެވެ.\nއެރޭ ވެގެން ދިޔައީ އަހަރެންގެ ދިރިއުޅުމުގެ އެންމެ ދިގު ރޭގަނޑަށެވެ. ނިދަން ކުރި ހުރިހާ މަސައްކަތެއް ވީ ބޭކާރެވެ. ބޮލުގައި ދިޔައީ ގަދައަށް ރިއްސަމުންނެވެ. ހެނދުނުވި އިރު މީހާގެ ބޮލަށް އެބުރުން އަރަމުން ދިޔަ ކަހަލަ އިހްސާސްއެއް އަހަރެންނަށް ކުރެވެމުން ދިޔައެވެ. އެހެންކަމުން ފިނި ފެނުން ފެންވަރާ ރީތިވެލީމެވެ. އަދި ކަޅުކޮފީއެއް ބޯލީމެވެ. ޕެނަޑޯލް ދެގުޅަ ކެއުމަށްފަހު ބޭރަށް ދިއުމަށް ރެޑީވެލުމާއި އެކު ފޯނު ރިންގް ވެއްޖެއެވެ. “ކީކޭ” ފޯނު ނެގިގޮތަށް އަހަރެން އަހާލީމެވެ. “އާދެބަލަ އެއްކަލަ ގެއަށް” އެކޮޅުން ވާހަކަ ދެއްކީ މާޒިންއެވެ. މާޒިން އެހެން ބުނުމަށްފަހު ފޯނު ކަނޑާލިއެވެ. އަވަހަށް ރެޑީވެލުމަށްފަހު އެގެއާއި ދިމާލަށް ދިއުމަށް އަހަރެން މިސްރާބު ޖެހީމެވެ. ނަމަވެސް ބޮލަށް ބަރުވެފައި ވުމުގެ ސަބަބުން އަހަރެން ދުއްވަމުން ދިޔައީ ވަރަށް ބަލައިގެންނެވެ. އެގެއަށް ދިޔައިރު މާޒިން އަހަރެންގެ އިންތިޒާރުގައި ހުއްޓެވެ. “ރޭގަވެސް ނުނިދަން ދޯ” އަހަރެން ފެނުމާއި އެކު ދެފަރާތަށް ބޯހޫރާލަމުން އަހާލިއެވެ. އަހަރެން ހިނިތުވެލީމެވެ. މާޒިންއަށް އޭނގެ ޖަވާބު ލިބޭނެ ކަމަށް ހީކުރީމެވެ.\n“އާދޭ” އެތެރެއަށް ހިގައިގަންނަމުން މާޒިން ބުނެލިއެވެ. އަހަރެން މާޒިންގެ ފަހަތުން ބަސްއަހާ ކުއްޖެއްހެން ދިޔައީމެވެ. އެތެރެއަށް ވަދެގެން ދިޔައިރު ކޮޓަރީގައި ހަތަރު މީހުން ތިއްބެވެ. “މިއީ މި މަސައްކަތުގައި ބޮޑަކަށް އުޅޭނެ މީހަކީ… ޝާމް..” އަހަރެން އެމީހުންނަށް ތައާރަފް ކޮށްދެމުން މާޒިން ބުނެލިއެވެ. “މިއީ ޝާމްއަށް މިމައްސަކަތުގައި އެއްކޮށް އުޅޭ ގްރޫޕްއަކީ… މިއީ ނާއްޓެ.. ފިޔާޒް.. ޝިހައްޓެ.. މޯޑް” އެމީހުންގެ ނަންތަށް ކިޔައިދިނެވެ. “އަހަރެންނަކީ ބޮޑަކަށް އުޅޭ މީހާއޭ” މާޒިންއާއި ދިމާލަށް ބަލާލަމުން ހައިރާން ކަމާއި އެކު އަހަރެން އަހާލީމެވެ. “ޔާ… އަހަރެންނަށް އެނގޭ ޝާމްއަށް މިމައްސަކަތް ކުރެވޭނެކަން…” އެހެން ބުނުމަށްފަހު މާޒިން އެތަނުން ނިކުންނަށް ހިގައިގަތެވެ. “ހޭ ހޭ.. މަޑުކޮށްބަލަ… ޔޫ އާ ނޮޓް ހެލްޕިން” އަހަރެންނަށް މާޒިން އަތުގައި ހިފަހައްޓަމުން އަހާލީމެވެ. “ޔާ… ޔޫ ކޭން ޑޫ ދިސް ވިތައުޓް މީ….” މާޒިން ހީލަމުން ބުނެލިއެވެ. އަހަރެންނަށް އިތުރު އެއްޗެއް ނުބުނެވެ. މާޒިން ނިކުމެގެން ދިޔައީއެވެ. އަހަރެންނަށް އިރުކޮޅެއް ވަންދެން ހުއްޓުން އަރާފައި ހުރެވުނެވެ.\n“ޝާމް” އަހަރެން ސިހިގެން ދިޔައީ ކޮޓަރިތެރެއިން އަހަރެންނަށް ގޮވާލީމެވެ. އަހަރެން ފުން ނޭވާއެއް ބޭރުކޮށްލަމުން އެތެރެއަށް ހިގައިގަތީމެވެ. އެތަނުގައި ތިބި މީހުންނަކީ އެއްވެސް ވަރަކަށް އިންސާނުންގެ ސިފައި ތިބި ބައެއް ނޫނެވެ. ކޮންމެ މީހެއްގެ އިސްތަށިގަނޑު ހީވަނީ ދޫންޏެއްގެ ހާއްޔެއް ހެންނެވެ. ލޮލުގައި އަޅާފައިވާ އަދުނުގެ ސަބަބުން އަސްލު ސިފަ ވަނީ ގެއްލިފައެވެ. ކަންފަތުގައި ތޮރުވާފައިވަނީ ކިތައްތަނުން ކަމެއް ބުނެދޭކަން ނޭނގެއެވެ. އަތުގައި އެކިވަރުގެ އެކިކަހަލަ ޕެކިން އަޅާފައި ހުއްޓެވެ. އަހަރެން އެންމެންނަށް ބޮޑުކޮށް ހިނިތުން ވެލީމެވެ. އަދި މޭޒާއި ކައިރިވެލީމެވެ. އޭރު އެތަނުގައި ކުރިން ދުވަހު އޮތް ޗާޓް އޮތެވެ. އެހެންކަމުން އަހަރެންގެ ޕްލޭން އެމީހުންނަށް ކިޔައިދީނެވެ. އެމީހުންގެ ފަރާތުން އަހަރެންނަށް އެކަހަލަ ކަންތަކާއި ބެހޭގޮތުން ވަރަށް ގިނަ މައުލޫމާތު ލިބުނެވެ. އެމީހުން އެކަހަލަ ކަންތައްތަށް ކުރަން އުޅޭއިރު ކަންތައް ކުރާ ގޮތާއި އޭގެ ފަހުން ކަންތައް ކުރާގޮތެވެ. އެތަނުގައި ތިބި ހަތަރު މީހުންނަކީވެސް އޭގެ ކުރިން އެތައް މާރާމާރިއެއްގައި ބައިވެރިވެފައިވާ ބައެކެވެ. އަދި އެތަށް ފަހަރަކު އެމީހުންވަނީ ހައްޔަރު ކުރެވިފައެވެ. ނަމަވެސް އެމީހުންގެ ބޮސް ‘މޮޅު އަދި ބޮޑު’ މީހަކަށް ވީމަ އެމީހުންނަށް ހުކުމް ކުރެވިފައެއް ނުވެއެވެ. އެވަރަށް ހެކިވެސް އެމީހުނަށް ހޯދިފައެއް ނުވެއެވެ.\nނަމަވެސް އެމީހުން އަހަރެން ކައިރީގައި އެމީހުން ކޮށްފައިވާ ހުރިހާ ކަމެއް އަހަރެންނަށް ކިޔައިދެމުން ދިޔައެވެ. އެއްވެސް ހިޔާލެއް ފިކުރެއް ނެތިއެވެ. ހީވަނީ އެމީހުންނަށް އެކުރެވުނު ކަންތަކާއި މެދު ފަހުރުވެރިވެފައިވާ ހެންނެވެ. އެމީހުން ހުރިހާ ވާހަކައެއް ދެއްކި އިރު އަހަރެން ހުރީ ދަތްޕިލަ ފިއްތާލައިގެންނެވެ. އަތް މުއްމަޅާލައިގެންނެވެ. އަހަރެން މަސައްކަތް ކުރަމުންދިޔައީ އަހަރެންގެ އެތެރޭގައި ހުރި ރުޅިގަނޑު ބޭރަށް ނިކުތުމުގެ ކުރިން މައިިތިރި ކުރެވޭތޯއެވެ. އެމީހުންގެ ހުރިހާ ވާހަކައެއް އަޑު އަހަމުން ދިޔައިރު އަހަރެން މޫނުމަތީގައި އެމީހުންނަށް ޝައްކު ނުވާނެހެން ހިނިތުންވުމެއް ހުއްޓެވެ. އެދުވަހުގެ ގިނަ ވަގުތު ދިޔައީ ކޮންމެ މީހެއް އެމީހެއްގެ މަސައްކަތް ކުރާނެ ގޮތް ޕްލޭން ކުރުމުގައެވެ. އެންމެ ބޮޑަށް އެކަން ކުރަން ޖެހުނީ އަހަރެންނެވެ. މިކަމަކީ މިގޮތަށް ކުރާ އަހަރެންގެ ފުރަތަމަ ކަމަށް ވެފައި އެމީހުން އަހަރެންނަށް މިކަމުގައި އެގިގޮތްގޮތުން އެހީވަމުން ދިޔައެވެ. އަހަރެންނަށް އެކިގޮތްގޮތަށް ބުނެދެމުން ދިޔައެވެ.\nއެމަސައްކަތުން އަހަރެންނަށް ސަލާމަތް ވެވުނީ ހަވީރުވަނިކޮށެެވެ. އަހަރެން ކޮޓަރިއަށް އައިގޮތަށް އައިސް ފާރިޝްއަށް ގުޅީމެވެ. “ކީކޭ” ފޯނު ބިޒީކޮށްލުމަށްފަހު އަންނޯން ނަމްބަރުން ގުޅިއެވެ. “މިރެއަށް ރެޑީތަ” އަހަރެން އަވަސްކަމާއި އެކު އަހާލީމެވެ. “ޔާ އާދިލްސަރ އެކަމާއި އެބަ އުޅޭ” ފާރިޝް ބުނެލިއެވެ. “އަހަރެން ބޭނުން މިރޭ ޕްލޭން ކޮށްފައިވާ ގޮތަށް ދާން… އެހެންނޫނީ ހަނދާން ކުރާތި… ހާނިމް ސަލާމަތް ކުރުން އެއީ ފަސޭހަ ކަމެއް ނޫން” އަހަރެން ބުނީމެވެ. އެކޮޅުން އެއްވެސް އެއްޗެއް ނުބުންޏެވެ. “ފާރިޝް” ފާރިޝް ވާހަކަ ނުދެއްކުމުން އަހަރެން ގޮވާލީމެވެ. “އަހަރެން މިގޮތަށް ވާހަކަ ދައްކާއިރު ތި ހުންނަނީ” އަހަރެން ރުޅިވެރިކަމާއި އެކު ބުނެލީމެވެ. “ޝާމް… އެއްވެސް ކަމެއް ހާނިމްއަކަށް ނުވާނެ.. ޝާމްއަށް ހާނިމް ސަލާމަތް ކުރެވޭނެ” ފާރިޝް ވާހަކަ ދެއްކީ މަޑުމައިތިރިކަމާއި އެކުގައެވެ. އަހަރެން ފުންނޭވާއެއް ބޭރުކޮށްލީމެވެ. ފާރިޝްއަށް އަބަދުވެސް އަހަރެން ބިރުގަންނަ ކަންތައްތަށް އެގެއެވެ. “ޝާމް.. ޕްލީޒް އަމިއްލަ ނަފްސަށް ކޮންމެވެސް ވަރަކަށް ޓްރަސްޓް ކޮށްބަލަ… އަދި އެހެން މީހުންނަށްވެސް…” ފާރިޝް ބުނެލިއެވެ. “ސޮރީ” އަހަރެން ބުނީމެވެ. “ޖަސްޓް ޓޭކް ކެއަރ އިނގޭ..” ފާރިޝް ވާހަކަ ދެއްކިއެވެ. އަހަރެން އެއްވެސް އެއްޗެއް ނުބުނެ ފޯނު ކަނޑާލީމެވެ. ވަގުތު ކުޑަތަންވާ ވަރަކަށް އަހަރެންގެ ބޮލުގައި ރިއްސަމުން ދިޔަ ވަރު ބޮޑުވަމުން ދިޔައެވެ. ރޭގަނޑުގައި މޯޑް ގުޅިއެވެ. އެމީހުން ޕާޓީ ކުރާތީ އެތަނަށް އައުމަށް އެދުނެވެ. އަހަރެން އެތަނަށް ދާން ބެނުން ނުވާތީ ކުޑަކޮށް ބަލިކަމަށް ބުނެ އަހަރެން މަޑުކުރީއެވެ.\nއަހަރެން ރޫމްއިން ނިކުތީ ހަމަޖެހިފައިވާ ގަޑިއަށެވެ. ސައިކަލަށް އަރާފައި އަހަރެން އެދިމާލަށް ދިއުމަށް މިސްރާބު ޖެހީމެވެ. ކުރިންވެސް ހަމަޖެހިފައިވާ ގޮތަށް އަހަރެން ތަންކޮޅެއް ދުރުގައި ސައިކަލް ޕާކްކޮށްލީމެވެ. އަދި އެތަނުގައި އެހެން މީހުން އަންނަންދެން މަޑުކޮށްލައިގެން ހުރީމެވެ. އެތަނަށް އެހެންމީހުން އައީ ފަސްމިނެޓް ފަހުންނެވެ. އޭރު އެންމެވެސް ތިބީ ރަނގަޅަށް ޖައްސައިގެންނެވެ. “ކޮބާ ރެޑީ” އެތަނުން އެކަކު ބުނެލިއެވެ. އެވަގުތު އަހަރެންނަށް ނޭފަތުގައި އަތް އަޅާލެވުނެވެ. އެމީހުން ތިބީ ވަރަށް ގަދައަށް ރާ ބޮއިގެންނެވެ. އަދި އެހާ ގަދައަށް ތެޔޮ ޖައްސައިގެންނެވެ. އަހަރެން ގަދަ ކަމުން ހިނިތުންވެލީމެވެ. ހާނިމް އެތަނުން ނިކުންނަށް ވާއިރަށް އެންމެން އެމީހެއްގެ ޕޮޒިޝަންއަށް އެމީހަކު ދިޔައެވެ. އަހަރެންވެސް އަހަރެން ހުންނަން ޖެހޭ ތަނުގައި މަޑުކޮށްލީމެވެ. އޭރު އަހަރެންގެ ހިތް ނޭނގޭހާ ބާރު މިނުގައި ތެޅެމުން ދިޔައެވެ. ކުރަން މިއުޅޭ ކަމަކުން އަހަރެންގެ ދިރިއުޅުން އެއްކޮށް ބަދަލުވެގެން ދާނެއެވެ. އަހަރެން މަންމަ ކައިރިއަށް ގޮސްފައި ހަތަރުކަޅި ހަމަކޮށް ވާހަކަ ދައްކާކަށް ނުކެރޭނެއެވެ. އަހަރެން ނުކުރާނަމޭ ބުނެފައިވާ ކަންތައްވެސް ކުރެވުނީއެވެ. މިއަދު މި ޕްލޭން ވޯކް ނުކޮށްފިނަމަ އަހަރެން މިކަމުގެ ތެރެއަށް ރަނގަޅަށް ވަދެވޭނެއެވެ.\nހާނިމް ނިކުންނަ ވަގުތު ޖެހެމުން ކައިރިވަމުން ދިޔައެވެ. އަދިވެސް އަހަރެންނަށް ޕޮލިހުންގެ އެއްވެސް ނިޝާނެއް ނުފެނެއެވެ. އަހަރެން ގަޑިބަލަމުން ދިޔައީމެވެ. ގަޑިން ބާރަޖަހައިފިއެވެ. ހާނިމް ބޭރަށް ނިކުންނަތަން އަހަރެންނަށް ފެނުނެވެ. އޭނަ ބޭރުގައި މަޑުކޮށްލުމަށްފަހު ސިގިރެޓް އެއް ރޯކޮށްލިއެވެ. ތަންކޮޅެއް ދުރުގައި މޯޑް މަޑުކޮށްލައިގެން ހުއްޓެވެ. އަހަރެން މޯޑްއާއި ދިމާލަށް ބަލާލިމެވެ. މޯޑް ބޯޖަހާލުމަށްފަހު މަޑުމަޑުން ހާނިމްއާއި ކައިރިއަށް ޖެހިލިއެވެ. އަހަރެންނަށް އިތުރަށް ބަލާކަށް ނުހުރެވުނެވެ. އަހަރެން އިތުރަށް މަޑުކޮށްފިނަމަ މޯޑް އޭނަގެ އަތުގައި އޮތް ތޫނު ވަޅީގެ ބޭނުން ކޮށްފާނެއެވެ. ނަމަވެސް އަހަރެންނަށް ހިގައިގަނެވުނީ ކުޑަތަންކޮޅަކަށެވެ. ފަހަތުގައި ހުރި މީހަކު އަހަރެންގެ ފައިގައި އަޅުވާފައި ވައްޓާލިއެވެ.\nއަހަރެން ބަނޑުވަތަށް ވައްޓާލުމަށްފަހު ދެއަތް ފުރަގަހަށް ވާގޮތަށް ގެންގޮސް ބޮލުގައި ހިފަހައްޓާފައި ދުވާރުގައި މޫނު ޖައްސާ ބާރުކޮށްލިއެވެ. އަހަރެން ބަލަން އުޅެ އިތުރަށް މަގުމަތީގައި ވީ އެއްވެސް ކަމެއް ނޭނގުނެވެ. ވެއްޓެ ޖެހުނު ގޮތުން އަހަރެން އޮތީ ކުޑިލަންވެސް ނޭނގިފައެވެ. އިރުކޮޅަކު އެމީހާ އަހަރެންގެ އަތުގައި ހިފަހައްޓައިގެން ހުރުމަށްފަހު އަތުގައި ބިޑި އެޅުވިއެވެ. އަދި އަހަރެން އެތަނުން ނެގިއެވެ. އޭރު އެތަނުގައި ދިހަވަރަކަށް މީހުން އުޅެއެވެ. ދެ ޕޮލިސް ވޭން އެއްފަރާތެއް މަޑުކޮއްލާފައި އޮތް އިރު އެވަގުތު މަގުމަތީގައި އުޅުނު އެންމެން އެވޭނަށް އަރުވަމުން ދިޔައެވެ. އަހަރެންނަށް އަހަރެންގެ ފަހަތުގައި ހުރި މީހާއާއި ދިމާލަށް ބަލާލެވޭ ގޮތެއް ނުވިއެވެ. އެމީހާ ހުރީ އަހަރެންގެ ބޮލުގައި ފަހަތުން ވަރަށް ބާރަށް ހިފަހައްޓައިގެންނެވެ. ޕޮލިސް ވޭނުގައި ތިބި މީހުންނަކީ ދުރުން ފެންނަ އިރު ޕޮލިހުން ހެނެއް ހިޔެއް ނުވެއެވެ. ކޮންމެ މީހެއްގެ ބޮލުގައި ވަރުގަދަ ވިގެއް ޖަހާފައިވާ އިރު އެންމެންވެސް ތިބީ މޫނުމަތީގައި މާސްކެއް އަޅައިގެންނެވެ. ޕޮލިސްކަން އެގެނީ އެމީހުން ޕޮލސް ޖެކެޓް އަޅައިގެން ތިބީމައެވެ.\nއަހަރެން ގެންގޮސް ލީ އަހަރެންގެ ގްރޫޕް ކުދިން ތިބި ވޭނަށެވެ. އެމީހުންގެ މޫނުމަތިން ހައިރާން ކަމާއި ބިރުވެރިކަން ފާޅުވަމުން ދިޔައެވެ. އަހަރެން އެއްވެސް އެއްޗެއް ނުބުނެ އެތަނުގައި އިށީދެލައިގެން އިނީމެވެ. ވޭން މަޑުކޮށްލީ އަތޮޅުވެހި ކައިރިއަށެވެ. އަދި ދެޕޮލިހުން އައިސް އަހަރުމެންގެ ވޭނުގައި ތިބި މީހުން ނެރެގެން ގެންގޮސް ގޮޅިއަށް ލިއެވެ.އަހަރެން ލީ ވަކިން ގޮޅިއަކަށެވެ. އެހެންމީހުންނަށް ހެދިގޮތެއް އަހަރެންނަކަށް ނޭނގެއެވެ. އަހަރެން ގޮޅީތެރެއަށް ކޮށްޕާލުމަށްފަހު އެމީހާ ތަޅުލުމަށްފަހު ހިގައްޖެއެވެ. އެމީހާ ކޮށްޕާލުމުން އަހަރެން ނުވެއްޓުނީ ކިރިޔާއެވެ. އަހަރެން ރުޅިގަދަވިއެވެ. އެކަމަކު އެއްވެސް އެއްްޗެއް އަހަރެން ނުބުނަމެވެ. އަހަރެން ހުރީ ކެތްކޮށްލައިގެންެނެވެ. އަހަރެން ހުރީ ފަހަތަށް ވާ ގޮތަށް ބިޑި އަޅުވާފައިކަމުން އަހަރެންގެ އަތަށްވެސް ދިޔައީ ތަދުވަމުންނެވެ. އަދި އޭރު އެމީހާ އަހަރެން ވައްޓާލިގޮތުން މޭމައްޗަށްވެސް ތަދުވަމުން ދިޔައެވެ. އެހުރިހާ ކަމަކާއި ހުރެ އެތެރޭގައި އަދަމުން ދިޔަ ރުޅިގަނޑު ދިޔައީ ގަދަވަމުންނެވެ. އަހަރެން އެނދުގައި އިށީދެލުމަށްފަހު އަނެއްކާވެސް ތެދުވެއްޖައީމެވެ. އަހަރެންނަށް ތަނެއް ދޮރެއް ނޭނގެއެވެ. އަހަރެންނާއި އެކު ގެންނަ މީހުންނަށް އެމީހުން ހަދާ ގޮތެއްވެސް ނޭނގެއެވެ. ހާނިމްއަށް ވީ ކިހިނެއްކަމެއްވެސް ނޭނގެއެވެ.\nއަހަރެން ގޮޅީތެރޭގައި ހިގަހިގާ ހުއްޓާ ދޮރުހުޅާލިއަޑަށް އަހަރެން ބަލާލީމެވެ. “އާދަމް ޝާމް” އަހަރެންގެ ނަމުން އެތަނަށް ވަތް ދެމީހުންގެ ތެރެއިން އެކަކު ގޮވާލިއެވެ. އަހަރެން ބަލާލީމެވެ. “ޔޫރިންއެއް ދެވިދާނެތަ” ޔޫރިން ކަޕް ދައްކާލަމުން އެމީހާ ބުނެލިއެވެ. އަހަރެން އެމީހާ ދިމާލަށް ބަލަހައްޓައިގެން ހުރުމަށްފަހު ފަހަތަށް އެބުރި އަތްދައްކާލީމެވެ. އެމީހާ އަހަރެންގެ އަތުގައި އަޅުވާފައި އިން ބިނޑި ނައްޓާލިއެވެ. އަދި ކަޕް އަހަރެންގެ އަތަށް ދިނެވެ. އަހަރެން ޔޫރިން އެމީހުންނަށް ދިނީމެވެ. ޓެސްޓް ކުރީ އަހަރެންގެ ކުރިމަތީގައެވެ. އެއްވެސް އެއްޗަކަށް ޕޮޒިޓިވްއެއް ނުވިއެވެ. އެގޮތަށް ކަންތައްވުމުން އެމީހުންގެ މޫނުމަތިން ހައިރާންކަން ފާޅުވިކަން އަހަރެންނަށް އެނގުނެވެ. ނަމަވެސް އިތުރަށް އެމީހުން އެތަނުގައި މަޑުނުކޮށް ނިކުމެގެން ދިޔައެވެ. އަހަރެން އެނދުގައި އިށީދެލީމެވެ. ދެއަތުން ބޮލުގައި ހިފަހައްޓާލައިގެން އަހަރެން އިނީ ދެން ވާނެ ގޮތެއް ނޭނގޭތީއެވެ.\nއަހަރެން ސިހިގެން ދިޔައީ ގޮޅީގެ ދޮރު ހުޅުވާލި އަޑަށެވެ. ބަލާލިއިރު ދޮރުމަތީގައި ހުއްޓިލައިގެން ހުރީ ފާރިޝްއެވެ. “ކިހިނެއްވީ.. ކޮބާ ހުރިހާ އެންމެން.. ހާނިމް ކޮބާ.. އޭނަ އޯކޭތަ” އަހަރެން ތެދުވަމުން ސިކުނޑީގައި އެބުރެމުން ދިޔަ ހުރިހާ ސުވާލެއް ކުރީމެވެ. ފާރިޝް ހިނިތުންވެލަމުން އެތެރެއަށް ވަދެ ސެލްގެ ދޮރު ލެއްޕިއެވެ. “އަހަރެންނަށް ނޭނގެ މީގެ ކުރިން ޝާމް ހާނިމްއަށް ކެއަރ ކުރާކަމެއް” ފާރިޝް ހިނިތުންވެލަމުން ބުނެލިއެވެ. އަހަރެން ފާރިޝްގެ މޫނަށް ބަލާލީމެވެ. އަދި އެނދުގައި އިށީދެލީމެވެ. އަހަރެން ހުރީ ސަކަރާތްޖަހާ ކަހަލަ މޫޑެއްގައެއް ނޫނެނެވެ. އަހަރެންގެ ސިކުނޑީގައި އެބުރެމުން ދިޔަ ސުވާލުތަށް ހީވަނީ ސިކުނޑި ކަމުން ދިޔަ ހެންނެވެ. އެހެންކަމުން އެސުވާލު ތަކުގެ ޖަވާބެއް އަހަރެން ބޭނުންވެއެވެ. “ޔާ މޭން.. ހީ އިޒް ފައިން.. ޑޯންޓް ވޮރީ.. ވީ ޑިޑިޓް” ފާރިޝް އަހަރެންގެ ކޮނޑުގައި ޖަހާލަމުން އެނދުގައި އަހަރެންގެ ކައިރީގައި އިށީދެލިއެވެ. “ޔޫ ޑިޑިޓް” މަޑުމަޑުން ފާރިޝް ބުނެލިއެވެ. އަހަރެން ފާރިޝްގެ މޫނަށް ބަލާލީމެވެ. “ގްރޫޕް މީހުންނަށް އެނގޭނެ އެއީ އަހަރެންގެ ކަމެއްކަން” އަހަރެން ބުނެލީމެވެ. “މޭބީ.. އޯ މޭބީ ނޮޓް” ފާރިޝް ބުނެލިއެވެ. “ސޯ ހާނިމްއަށް ކިހިނެއްވާނީ ދެން” އަހަރެން އަހާލީމެވެ. “އޭނަ މިހާރު އެތެރޭގައި ބަންދު ކުރެވިފައި ހުރީ.. އޭނަ އާއި ދެކޮޅަށް ހުރި ހެކިތަށް އޭނައަށް ދެއްކޭނެ.. ” ފާރިޝް ކިޔައިދިނެވެ. “ދެން އަހަރެންނަށް މިތަނުން ނިކުމެވޭނީ ކޮން އިރަކުން” އަހަރެން އިސްޖަހާލަމުން އަހާލީމެވެ.\n“މާދަން ހެނދުނު.. މިރޭ ދެން މި ހޮޓަލްގައި ނިދާލާ” ފާރިޝް މަޖާވެލަމުން ބުނެލިއެވެ. “ހާނިމްއަށް އެނގޭނެ އެއީ އަހަރެން ކުރި ކަމެއްކަން” އަހަރެން އެގޮތަށް އިނދެ ބުނީމެވެ. “މޭން… ޔޫ ސޭވް ހިޒް ލައިފް” ފާރިޝް ބުނެލިއެވެ. “އޭނަގެ ފެމެލީވެސް ސަލާމަތް ކުރަން ޝާމްއެއް ނުން ބުނީ… ޝާމްގެ މައްސަލައެއް ނޫނޭ އެއީ.. އޭނައަށް އެނގޭނެ ކޮންމެވެސް ދުވަހަކުން އެތެރެއަށް ވަންނަން އޭނަ ޖެހޭނެކަން” ފާރިޝް ވާހަކަ ދެއްކިއެވެ. “އަހަރެންނަށް ހީވަނީ މީހެއްގެ ދުވަސް ދުއްވާލެވުނުހެން.. އޭނަގެ ލައިފް އަހަރެންގެ އަތުން ދުއްވާލެވުނުހެން” އަހަރެން ބުނީމެވެ. ހާނިމްއަށް ދެން ދިމާވާ ހުރިހާ ކަމެއްގެ އަސްލަކަށް ވާނީ އަހަރެންނެވެ. އެތެރެއިން އޭނައަށް ގެއްލުމެއް ލިބުނަސް އެއީ އަހަރެންގެ ސަބަބުން ވީކަމެެއްކަން އެންމެންނަށް އެނގޭނެވެ. “ސްޓޮޕް ބްލޭމިން ޔުއަރެ ސެލްފް އިނގޭ… މިރޭ އަހަރުމެންނަށް އޭނަ ދިރިހުއްޓާ ސަލާމަތް ކުރެވުނީ ޝާމްގެ ސަބަބުން… އެކަން ފުރަތަމަ ވިސްނަބަލަ” ފާރިޝް އަހަރެންގެ އަތުގައި ހިފަހައްޓާލަމުން ވިސްނައިދޭގޮތަށް ބުނެލިއެވެ. އަހަރެން ފާރިޝްއާއި ދިމާލަށް ބަލާލަމުން ހިނިތުންވެލީމެވެ. ފާރިޝް އިރުކޮޅަކު އެހެން އިނުމަށްފަހު އެތަނުން ނިކުތެވެ. ފާރިޝް ނިކުތުމުން އަހަރެން އެނދުގައި އޮށޯވެލީމެވެ. ބޯމަތީގައި އަތްބާވާލައިގެން ދެން އަހަރެން ކަންތައް ކުރާނެ ގޮތަކާއި މެދުގައި ވިސްނަން ފެށީމެވެ.\nއަހަރެންނަށް ހޭލެވުނީ ސެލްގެ ދޮރުގައި މީހަކު ޖެހުމުންނެވެ. އަހަރެން ބޯހިއްލާ ބަލާލީމެވެ. އޭރު ބޭރުގައި ދެޕޮލިހުން މަޑުކޮށްލައިގެން ތިއްބެވެ. “ދާން ރެޑީވޭ” ހަރުކަށި އަޑަކުން އެތަނުން އެކަކު ބުނެލިއެވެ. އަހަރެން ތެދުވެ އެނދުގައި އިށީދެލީމެވެ. އެމީހުން ދޮރުހުޅުވާލުމަށްފަހު ނިކުތުމަށް ބުންޏެވެ. އަހަރެން އެމީހުންގެ ފަހަތުން ބަސްއަހާ ކުއްޖެންހެން ދިޔައީމެވެ. އޭރު ހެނދުނު އަށެއް ޖަހަނީއެވެ. އަހަރެން ދޫކޮށްލުމާއި އެކު އަވަހަށް ދިޔައީ ނިހާދު އާއި ބައްދަލު ކުރަންވެގެން އޭނަ އުޅޭ ގެއަށެވެ. ދޮރުގައި ޓަކި ޖެހުމާއި އެކު ދޮރު ހުޅުވާލީ މާޒިންއެވެ. “ޝާމް” އަހަރެން ފެނުމާއި އެކު މާޒިން ގޮވާލިއެވެ. “އެންމެން ހައްޔަރު ކުރީ” އަހަރެން އަވަސްކަމާއި އެކު ބުނީމެވެ. އޭރު އަހަރެން ހުރީ ދާހިއްލާ ފޯވެފައެވެ. ހާސްވެގެން މީހާ ހަލާކު ވަނީއެވެ. “ހަމަޖެހިބަލަ… ކިހިނެއްވީތަ… ރޭގަ” މާޒިން އަހަރެންގެ އަތުގައި ހިފައިގެން ގެންގޮސް ގޮނޑިއެއްގައި ބައިންދަމުން އަހާލިއެވެ. އެވަގުތު ނިހާދު އެތެރެއިން ނިކުތެވެ. އޭނަގެ މޫނުމަތިން ފެންނަމުން ދިޔައީ ރުޅިވެރިކަމެވެ.\n“ނޭނގެ… އެންމެން ދިޔައީ އެތަނަށް… ޕޮލިހުން ކުއްލިއަކަށް އަރައިގަތީ” އަހަރެން އަތުން މޫނު ފުހެލަމުން ކިޔައިދިނީމެވެ. “އަހަރެން ދޫކޮއްލީ ދެންމެ… އެކަމަކު އިތުރު އެއްވެސް މީހަކު ދުލެއް ނުކުރޭ..” އަހަރެން ވާހަކަ ދައްކަމުން ދިޔައީމެވެ. “އެމީހުން ޔޫރިން ޕޮޒިޓިވް ވީ… ރޭގަ ވަރަށް ގަދައަށް އެމީހުން ތިބީ ޖައްސައިގެން… އައި އޭމް ސޮރީ މާޒިން.. އަހަރެންނަކަށް ނޭނގުނު ހަނދާނެ ގޮތެއް..” އަހަރެން މޫނުމަތީގައި އަތް އަޅާލަމުން ބުނީމެވެ. “އެމީހުން ކީއްވެ ޝާމް ދޫކޮއްލީ” ނިހާދު ރުޅިވެރިކަމާއި އެކު އަހާލީއެވެ. “އައި ޑޯންޓް ނޯ… އަހަރެންގެ ޔޫރިންއެއް ޕޮޒިޓިވް އެއް ނުވޭ… އެމީހުން ހިފަހައްޓާފައި މިހާރު ތިބީ މަސްތުވާތަކެތި ބޭނުން ކުރި ކަމުގެ ކުށުގައި.. އަހަރެންގެ ބަހައްޓާނެ މައްސަލައެއް ނެތީމަ އަހަރެން ދޫކޮއްލީ” އަހަރެން ނިހާދުއާއި ދިމާލަށް ބަލާލަމުން ބުނީމެވެ. “އެއްވެސް މައްސަލައެއް ނުފެނުނުތަ.. ޝާމް އަތުން އެމީހުންނަށް ވަޅިއެއް ނުފެނުނުތަ” ނިހާދު އަހަރެންނާއި ކައިރިވެލަމުން އަހާލިއެވެ. “ކީއްވެ އަހަރެންގެ އަތުން ވަޅިއެއް އެމީހުންނަށް ފެންނަންވީ” އަހަރެން ހައިރާން ކަމާއި އެކު އަހާލީމެވެ. ހަގީގަތުގައި އަހަރެންނަށް ނިހާދު ދައްކާ ވާހަކަ ގެޓް ނުވީއެވެ.\n“ބަލަ ކަލެއެއް ނޫންތަ ބުނީ ތިމަންނަ އޭ ފުރަތަމަ ވަޅި ޖަހާނީ.. އެހެންވެއްޖެނަމަ ކަލޭ އަތުން ވަޅިއެއް ފެންނަން ޖެހޭނެއެއްނުން” ރުޅިވެރިކަމާއި އެކު ނިހާދުގެ އަޑު ބާރުވަމުންދިޔައެވެ. އަަހރެންނަށް ވިސްނާލެވުނީ އެހެން ބުނީމައެވެ. އެކަމަކީ އަހަރެންގެ ޝަރުތު ތަކުގެ ތެރެއިން އެއް ޝަރުތެވެ. “ޔާ އަހަރެން ބުނިން އެހެން… އެކަމަކު ފަހުން މޯޑުމެންނާއި ވާހަކަ ދައްކާފަ ނިންމީ އަހަރެން ތަންކޮޅެއް ފަހަތުގައި ހުންނަ ގޮތަށް” ނިހާދުގެ ސުވާލަށް އަހަރެން ޖަވާބު ދިނީ ތެދުވެރިކަމާއި އެކުގައެވެ. ނަމަވެސް ނިހާދު ހުރީ އަހަރެން ދައްކާ ވާހަކައެއް ގަބޫލު ކުރާ ގޮތަކަށް ނޫނެވެ. “ރިޔަލީ… އެމީހުންނާއި ވާހަކަ ދައްކާފަ.. ދެޓްސް ރިޔަލީ ގުޑް… އޯ ޔޫ ނޯ ދިސް ވަން ވިލް ކަމް” ނިހާދު ރުޅިވެރިކަމާއި އެކު ހަޅޭލަވައިގަތެވެ. “މާނައަކީ” އަހަރެން ގޮނޑިން ތެދުވެ ނިހާދުއާއި ކުރިމަތިލީމެވެ. “ކަލޭ ތިބުނަނީ މިއީ މަކުރި ކަމެކޭތަ” ނިހާދުގެ އަޑަށް ވުރެއް ބާރަށް އަހަރެން ހަޅޭލަވައިގަތީމެވެ.\n“ހުހް… ބަލަ މަށެއްނުން ތިހެން ކަލެއާއި ދިމާލަށް ބުނަންވީ… ކަލޭ ވިއްޔަ ތި ހުންނަނީ މަށާއި ޖައްސާލާފައި… މަ އެންމެ ފުރަތަމަ މިގްރޫޕްއަށް ވަން ދުވަހުން ފެށިގެން ބަލަ މަށޭ މި އޮންނަނީ އެ ގުޑަ ގޮޅީގައި… އަބަދު ކަހަލައިން… ކޮންމެވެސް އެއްޗެކޭ ކިޔާފަ އެއުޅޭ ނޫކުލައިގެ މީހުން މަ އެތެރެ ކުރޭ… މަށެއްނުން ކަލޭމެންނަށް ޝައްކު ކުރަންވީ…” އަހަރެން ވާހަކަ ދެއްކީ ރުޅިވެރިކަމާއި އެކުގައެވެ. “އަދި ބުނެފިއެއްނުން މަށަށް މިކަން އެނގެއޭ… ހަނދާންވޭތަ ކަލޭމެންގެ ގްރޫޕް ނާފިލް ހިފެހެއްޓި ދުވަސް މަތިން.. އެއީ އެންމެ ފުރަތަމަ އަހަރެން ސްޓަފް ނަގަން ވެގެން ކަލޭމެންގެ ގްރޫޕް މީހަކާއި އެކު ދިޔަ ދުވަސް… މަގޭ ނަސީބު ރަނގަޅު ކަމުން އެދުވަހު އެތަނުން ދުރަށް ދެވުނީ… ދެން ހަނދާންވޭތަ ކަލޭމެން ބުނެގެން މާ ރާއްޖެއިން ބޭރަށް މިހުރި މާޒިންއާއި އެކު ދިޔަ ދަތުރު މަތިން… އެދަތުރު ނިންމާފަ އައި ތަނުން އެމީހުން އަހަރެން ގެންދިޔައީ” އަހަރެން ވާހަކަ ދެއްކީ ވަރަށް ބާރަށެވެ. ނިހާދު ފާޑަކަށް އަހަރެންނާއި ދިމާލަށް ބަލަހައްޓައިގެން ހުއްޓެވެ. މާޒިން ހުރީ ހާސްވެފައެވެ. އަހަރެން އަތުން ކަމެއް ކޮށްފާނެތީ ބިރުގަންނަނީ ކަންނޭނގެއެވެ.\n“މި ގްރޫޕްއަށް ވަންފަހުން ބުނެބަލަ އަހަރެންނަށް ރަނގަޅަކަށް ވީ އެއްވެސް ކަމެއް…. އެއްވެސް ކަމެއް… މަށަށް ހީވަނީ ކަލޭމެންގެ މީހެއްހެން މަގޭ ފަހަތުން ނައްޓާލަން ނޭނގިގެން ތިއުޅެނީ.. ހުރިހާ ކަމެއްގައި… މަށެއްނުން ކަލޭމެންނަށް ޝައްކު ކުރަންވީ” އަހަރެން ނިހާދު ކައިރިއަށް ފިޔަވަޅެއް އަޅަމުން ބުނީމެވެ. “ކަމޯން ގައިސް… ދިސް އިސް ނޮޓް އަ ގުޑް ޓައިމް އިނގޭ” މާޒިން އެންމެ ފަހުން ނުހުރެވިގެން އަހަރުމެންގެ ދޭތެރެއަށް ވަނެވެ. “އަހަރެންނަށް ހީވަނީ ޝާމް އެބުނަނީ ތެދެއްހެން… އެހެންނޫނަސް ކީއްވެތަ ޝާމް ވަކި އެމީހުން ހައްޔަރު ކުރަންވީ” މާޒިން ނިހާދު އާއި ދިމާލަށް ބަލާލަމުން ބުނެލިއެވެ. “އޭނައަށް އެކަން ނޭނގޭ ކަމަށް ވަންޏާމު ކީއްވެ އެންމެ ފަހު ވަގުތު ޕްލޭން ބަދަލު ކުރަންވީ” އަދިވެސް ނިހާދު ހުރީ ރުޅި އައިސްފައެވެ. އެހެންކަމުން އޭނަ ހަޅޭލަވައިގަތެވެ.\n“ސޮރީ މޭން.. ރިޔަލީ.. އަސްލު ނިހާދު އެބުނީ ތެދަށް… އެއީ އަހަރެންގެ ފަރާތުން ވީކަމެއް.. މޯޑް އެހެން ބުންޏަސް އަހަރެން ނުޖެހޭ ޕްލޭން ބަދަލު ކުރާކަށް.. މޯޑް ބުނީ އަހަރެންގެ ފުރތަމަ މާރާމާރިއަށް ވީމަ ބަލަން ހުރީމައޯ އެގޭނީ… ރަނގަޅަށް އެކަން ކުރަން… އެހެން ބުނީމަ އަހަރެންނަށްވެސް… އެކަމަކު އަސްލު އަހަރެން ނުޖެހޭ އެހެންބުންޏަސް އެގޮތަށް އަމަލު ކުރާކަން.. ސޮރީ ނިހާދު.. އަސްލު އަހަރެން މޯޑްގެ މަގާމުގައި ހުރިނަމަ މިތަނުގައި މިވަގުތު ހުންނާނީ މޯޑް” އަހަރން އިސްޖަހާލީމެވެ. އަހަރެންނަށް ކުރެވުނީ ކުށެއްކަމަށް އަހަރެން ގަބޫލު ކުރީމެވެ. މާޒިން އަހަރެންނާއި ދިމާލަށް ބަލަހައްޓައިގެން ހުއްޓެވެ. “ދެން އަނެއްކާ އެމީހުން ޕާޓީ ހަދަންވެގެންެވެސް އަހަރެންނަށް ގުޅި… އެމީހުން ކައިރިއަށް އަހަރެންނަށް ނުދެވުނީ އަހަރެންގެ ބޮލުގައި ވަރަށް ގަދައަށް ރިއްސާތީ.. އެހެންވެ އަހަރެން ބޭނުންވީ ނިދާލަން.. އެކަމަކު ނިހާދު އެބުނީ ތެދަށް.. އެމީހުން ކައިރީގައި އަހަރެން ހުންނަން ޖެހޭނެ” އަހަރެން އެގޮތަށް ވާހަކަ ދެއްކުމުން ނިހާދު އަނެއްކާވެސް ފާޑަކަށް އަހަރެންނާއި ދިމާލަށް ބަލާލިއެވެ. “އައި ތޯޓް އައި ވޯސް ހެލްޕިން ޔުއަރ ކައިސް… ބަޓް އައި ކެސް ނޮޓް” އަހަރެން މާޒިންގެ މޫނަށް ބަލާލީމެވެ. “ކަލޭމެން އަހަރެންގެ އެހީއަށް އެދުނީމަ ފުރަތަމަ ނޫނެކޭ ބުނި ގޮތަށް ދެވަނަ ފަހަރަށް ވެސް އަހަރެންނަށް ނޫނެކޭ ބުނެވެން ޖެހޭނެ.. އަހަރެން ނޫނެކޭ ބުނިނަމަ މިހާރު އެންމެން ތިބޭނީ އެކުގައި” އަހަރެން ނިހާދު އާއި ދިމާލަށް ބަލާލަމުން ބުނީމެވެ. “ކަލެއަށް އެމީހުން އެހާ މުހިއްމު ކަމަށް ވަންޏާމު އަހަރެންނާއި އެކު ބައިވެރިކުރަން ކަލޭ ވިސްނުންވެސް އެއީ ވެސް އަހަރެންގެ ކުށެއް… ކަލޭގެ ސިކުނޑިއެއް ނެތް ބޮލަށް އެވަރު ނުވިސްނުންވެސް އެއީ އަހަރެންގެ ކުށެއް… އަހަރެންގެ ކުށެއް އެއީ ކަލޭ ހާނިމް މަރާލަން ވިސްނުންވެސް އެއީ… ޔަ އެއީ އަހަރެންގެ ކުށެއް” އަހަރެން ހަޅޭލަވައިގަތީމެވެ. އަހަރެން ބޭނުންވީ ރީތި ގޮތުގައި ނިހާދު އާއި ދިމާލަށް އެއްޗެހި ކިޔާށެވެ. “ސޮރީ ފޮ އެވްރީތިން މޭން.. އައި އޭމް ސޮރީ ދެޓް އައި ހެލްޕް ޔޫ ގައިސް” އެހެން ބުނުމަށްފަހު އަހަރެން އެތަނުން ނިކުމެގެން ދިޔައީއެވެ. މާޒިން އަހަރެންނަށް ގޮވަގޮވާ ހުއްޓައެވެ. ނިހާދު ފާޑަކަށް ބަލަހައްޓައިގެން ހުއްޓައެވެ.\nއަހަރެން ދިޔަ ގޮތަށް ރޫމްއަށެވެ. ދެތަށް ބުނާނަމަ އަހަރެން ހުރީ ވަރަށް ހިތްހަމަޖެހިފައެވެ. ނިހާދު އާއި ދިމާލަށް އެއްޗެހި ކިޔާލަން ޗާންސްއެއް ލިބުމުން އަހަރެން ނުލާހިކު އުފާވިއެވެ. ކޮޓަރިއަށް އައިސް އަހަރެން ރީތިވެލުމަށްފަހު އެނދުގައި ޖައްސާލީމެވެ. އޭރުވެސް ބޮލަށް ހުރީ ބަރުވެފައެވެ. ޖައްސާލުމާއި އެކު ހީވެސް ނުކުރާހާ އަވަހަށް އަހަރެންނަށް ނިދުނެވެ.\nއަހަރެންނަށް ހޭލެވުނީ ދޮރުގައި މީހަކު ޓަކިޖަހާ އަޑަށެވެ. ދޮރު ހުޅުވާލުމަށްފަހު އައިސް އެނދަށް ވެއްޓިގަތީ އަދި ތެދުވަން ބޭނުންނުވާތީއެވެ. އެހެންނޫނަސް މިމަސައްތަކުގައި މިހޭދަވި ދުވަސްތަކުގައި އަހަރެންނަށް އަދި އެހާ އަރާމްކޮށް ނިދުނު ދުވަހެއް ހަނދާނެއްވެސް ނެތެވެ. “ހޭ އަދިވެސް ނިދަނީތަ.. ދެން ތެދުވޭ” މާޒިން އަހަރެންގެ ފަޔަށް ދަމާލަމުން ގޮވާލިއެވެ. “މިހާރު ރޭގަނޑު ވެއްޖެ” މާޒިން ބުނެލިއެވެ. އަހަރެންނަށް ސިހިފައި ތެދުވެވުނެވެ. ގަބޫލެއްވެސް ނުކުރެވުނެވެ. އަހަރެންނަށް އެހާ އަރާމްކޮށް އެހާ ގިނައިރުގައި ނިދުނީމައެވެ. “ރޭގަނޑުވީއޭ.. ދޮގު ނުހަދަބަލަ” އަހަރެން ލޯ ފުހެލަމުން އަހާލީމެވެ. “ޔާ މޭން… ދެން ތެދުވޭ އަވަހަށް… އަނެއްކާ މިއަދު އައި ގޮތަށް އައިސް ކީއްކުރީތަ..” މާޒިން އެނދުގައި އިށީނަމުން އަހާލިއެވެ.\n“ކީއްކުރެވޭނީ.. ރުޅި އައިސްފައި ހުރީމަ އެއްވެސް ކަމެއް ކުރާހިތެއް ނުވި” އަހަރެން އަލަމާރިން ދެބިޔަރު ދަޅު ނަގަމުން ބުނީމެވެ. އޭގެން އެއްދަޅު މާޒިންއަށް ދިއްކޮށްލުމަށްފަހު އަނެއްދަޅު އަހަރެން ކަނޑާލީމެވެ. “ސޮރީ އެބައުޓް ނިހާދު އިނގޭ… އަސްލު އޭނަ ހުރީ ރޭގައި އެކަންތަށް ވާނެ ކަމަށް ވަރަށް ހީކޮށްގެން.. އެހެންވެގެން އެކަން ޕްލޭން ކުރި ގޮތަށް ނުވީމަ… އޭނަ ނެއްޓީ” މާޒިން ނިހާދު ދިފާއުކޮށް ވާހަކަ ދެއްކިއެވެ. ކޮންމެ ކަމެއްގައިވިޔަސް މާޒިން އޭނަގެ ރައްޓެހިން ނޫނީ ގްރޫޕް ކުދިން ދިފާއު ކުރެވޭތޯ ބަލައެވެ. “ބަލަ މަށެއްނުން ނައްޓަންވީ… އަހަރެން ހުރީ ނުލާހިކު އެކަން ކުރަން ބޭނުންވެފައި.. ކޮއްކޮއަށް އަނިޔާ ލިބުނީ އެނުލަފާ މީހާގެ ސަބަބުންކަށް އަހަރެންނަށް އެގޭތީ އޭނަގެ ހޭއަރުވާލަން އަހަރެން ބޭނުންވީ… އެކަމަކަު އެހެނެއްނުވި.. އަދި ކީއް.. އޭނަ ސަލާމަތުން ހުރީ.. ހުރިހާ ޕްލޭންއެއްކޮށް ހެދީ އަހަރެން.. އެހެންވީމަ އަހަރެންދޯ ރުޅި އަންނަންވީ” އަހަރެން ރުޅިވެރިކަމާއި އެކު ވާހަކަ ދެއްކީމެވެ. “ދެން އޯކޭއޭ… އޭނަވެސް ރުޅި އައީ މޯޑްމެންނަކީ ގްރޫޕްގައި އެންމެ ނަން ހިނގާލެވޭ ކުދިންވީމަ.. އެގޮތަށް ހައްޔަރުވީމަ އޭނަ ރުޅިގަދަވީ” މާޒިން ބުނެލިއެވެ. “މާނައަކީ އޭނަ ބަލަނީ ގްރޫޕްގެ ވަކި ކުދިންނަށޭތަ… އަހަރެންނަކީ އެއްވެސް މީހެއް ނޫންދޯ” އަޑުމަޑުކޮށްލަމުން އަހަރެން ބުނީމެވެ.\n“ދެން ސާބަހޭ… އެހެނެއް ނޫން މިބުނީއެއް… އެހެންނޫނަސް ތި ދެއަންހެނުންގެ ރުޅި މަށަށް ބަލާން ހަނދާނެކަމެއް ނެތް.. އަހަރެން މިއައީ ކަމަކު.. ހިގާބަލަ މަށާއި އެކު ބޭރަށް ޖެހިލަން… އާ އެއްޗެހިތަކެއް ގެނެސްގެން އެބައުޅޭ” މާޒިން ބުނެލިއެވެ. އަހަރެން މާޒިންއާއި ދިމާލަށް ބަލާލުމަށްފަހު ދަޅު ހިފައިގެން ފާހާނައަށް ވަނީމެވެ. ރީތިވެލައިގެން ބޭރަށް ނިކުން އިރު ރޭގަނޑު ހަތެއް ޖަހަނީއެވެ. އަހަރެން ދިޔައީ މާޒިންއާއި އެކު މާޒިންގެ ސައިކަލުންނެވެ. އަހަރެން އިނީ މާޒިންގެ ފަހަތުގައެވެ. މާޒިން ދިޔައީ ކޮންތާކަށް ކަމެއް އަހަރެންނަށް ނޭނގެއެވެ. އޭނަ ދިޔައީ ކުޑަކުޑަ ގޯޅިތަކަށް އަޅަމުންނެވެ. އެގޮތަށް ދަނިކޮށް އެޅި ގޯޅިއަކުން އަހަރެންނަށް އަޑެއް އިވުނެވެ. ހިމޭން ގޯޅިއެކެވެ. ދުއްވާ އެއްޗެއް އެވަގުތު އެގޯޅިތެރޭގައި ނެތުމުން މުޅިތަނަށް ފެތުރިފައިވަނީ ހަމަހިމޭން ކަމެވެ. މާޒިން ކައިރީގައި ސައިކަލް މަޑުކޮށްލުމަށް އަހަރެން ބުނީ ފުރަތަމަ އެއީ އަހަރެންނަށް ހީވުމެއް ކަމަށް ހީކޮށެވެ. ނަމަވެސް ސައިކަލް ހުއްޓާލުމުން އެއީ ހީވުމެއް ނޫންކަން އަހަރެންނަށް ޔަގީންވިއެވެ.\nތަންކޮޅެއް ދުރުގައި ބަޔަކު ތިއްބެވެ. އަހަރެން އެމީހުންނާއި ކައިރިވެލީ އެމީހުން އެތަނަށް އެއްވެފައި ތިބީ ކީއްވެތޯ ބަލާލުމުގުގެ ބޭނުމުގައެވެ. އެވަގުތު އެމީހުންގެ އެތެރެއިން މީހެއްގެ ވޭނުން ފުރިފައިވާ އާހެއްގެ އަޑު އަހަރެންގެ ކަންފަތުގައި ޖެހުނެވެ. އަހަރެން އެންމެން ދުރުކުރުމަށްފަހު އެންމެ އެތެރެއަށް ވަނީމެވެ. އޭރު މާޒިން ސައިކަލުން ނުފާބައި އިނެވެ. އަދި އަހަރެން ކައިރީގައި އެތަނަށް ނުދިއުމަށް ބުނަމުން ދިޔައެވެ. ނަމަވެސް އހަަރެން އޭނަގެ ވާހަކައެއް އަޑެއް ނާހަމަވެ. އެތަނަށް ވަދެވުމާއި އެކު އަހަރެން ހައިރާންވެގެން ދިޔައެވެ. ހަތަރު މީހުންވެގެން މީހެއްގައިގައި ތަޅަމުން ދިޔައެވެ. އޭރު އެމީހާ އޮތީ ވެއްޓިފައެވެ. އަހަރެންނަށް ބަލާކަށް ނުހުރެވުނެވެ. ދިޔަގޮތަށް އެތަނުން އެކަކުގެ ފުރަގަކުން އެމީހަކު ލައިގެން ހުރި ޓީޝާޓްގައި ހިފާފައި ދުރަށް ކޮއްޕާލީމެވެ. އޭރު ވެއްޓިފައި އޮތް މީހާ އޮތީ ބޯމަތީގައި އެއަތް އަޅައިގެން ފައިކުރުކޮށްލައިގެންނެވެ. އޭރުވެސް އެމީހާ ކުކުރަމުން ރިޔައެވެ. އަހަރެން އެތަނަށް އެއްވެފައި ތިބި މީހުންނާއި ދިމާލަށް ބަލާލީމެވެ. އެއީ އިންސާނުން ހެއްޔެވެ. މިމީހާއަށް އެވަރު ކުރިއިރުވެސް އެކަކުވެސް އެމީހުން ދުރުކުރާކަށް ކައިރިއެއް ނުވެއެވެ. އޭގެ ބަދަލުގައި މަންޒަރު ބަލަން ތިބީއެވެ. ފޮޓޯ ނަގަން ތިބީއެވެ. މިއީ މިހާރު ދިވެހިންގެ އާދައެވެ.\nއަހަރެންނަށް ތަހުގީގު ކުރާކަށް މާގިނަ ވަގުތެއް ނުލިބުނެވެ. އެކަކު އެގޮތަށް އެއްލާލުމުން ދެންއެތަނުގައި ތިބި ތިންމީހުނަށް ލިބިގެން ދިޔައީ ހައިރާން ކަމެވެ. ނަމަވެސް އެތަނުން އެކަކު އޭނަގެ އަތުގައި އޮތް ބޮޑު ލަޓިބުރި އަހަރެންނާއި ދިމާލަށް މަޅާލިއެވެ. އަހަރެންނަށް އެހަމަލާއިން ރޭކޭކަށް މާކަ އުދަގުލެއް ނުވިއެވެ. އެހަމަލާއިން ރެކުމަށްފަހު އެމީހާގެ ބަނޑުގައި ވަރުގަދަ އެތިފަހަރެއް ފައިން އަޅައިފީމެވެ. އަދި އެންމެ މުހިއްމު ހިސާބުގައި ވަރަށް ބާރަށް ޖެހީމެވެ. އެވަގުތު އެމީހާ ހަޅޭލަވައިގަތުމަށްފަހު އެތަނަށް ވެއްޓި އެބުރެން ފެށއެވެ. އަހަރެން ބަލާލީ ދެން އެތަނުގައި ތިބި ދެމީހުންނާއި ދިމާލަށެވެ. އެވަގުތު އެމީހުން ފަހަތަށް ޖެހެމުން ޖެހެމުން މީހުންގެ ތެރެއަށް ވަދެ ގެއްލިއްޖެއެވެ.\nއަހަރެންނަށް އެމީހުން ހޯދުން މާމުހިއްމެއް ނޫނެކެވެ. “ކަލޭމެން އަދިވެސް ބަލަން ތިބީތަ… އެމްބިއުލެންސްއަށް އަވަހަށް ގުޅާބަލަ” އަހަރެން ވެއްޓިފައި އޮތް މީހާ ކައިރީގައި އިށީދެލަމުން އެންމެންނާއި ދިމާލަށް ބަލާލަމުން ހަޅޭލައިގަތީމެވެ. އަދި އެމީހާގެ އަތުގައި ހިފަހައްޓާލުމަށްފަހު މޫނާއި ދުރުކޮށްލީމެެވެ. އެވަގުތު އެމީހާގެ އަނގައިން އާހެއްގެ އަޑު ވަރަށް މަޑުން ބޭރުވިއެވެ. “ހިތްވަރު ކޮށްލާ… އެހީ އެބަ އާދޭ” އެމީހާ ރީތިކޮށް އެތަނުގައި ބާއްވާލަމުން އަހަރެން ބުނީމެވެ. އެމީހާގެ ނިއްކުރި ވަނީ ވަރަށް ބޮޑަށް ފަޅައިގެން ގޮސްފައެވެ. އަދި ބޮލުގެ ފަހަތުންވެސް ވަނީ ވަރަށް ބޮޑަށް ފަޅައިގެން ގޮސްފައެވެ. އަހަރެންނަށް ލޭމަނާ ކުރާކަށް ނޭނގުނެވެ. ހަނދާނެ ގޮތެއް ނޭނގިފައި އިރުކޮޅެއް ވަންދެން އަހަރެންނަށް އިނެވުނެވެ. “އަޅޭ ކޮބާތަ އެމްބިއުލެންސް” އަހަރެން އަނެއްކާވެސް ހަޅޭލަވައިގަތީމެވެ. އެވަގުތު އެއްވެފައި ތިބި މީހުންގެ ތެރެއިން ދެމީހަކު އެތަނަށް އައެވެ.\nއަހަރެން ލައިގެން ހުރި ޓީޝާޓް ބޭލުމަށްފަހު އެމީހާގެ ނިއްކުރީގައި ޖައްސާ ފިއްތާލީމެވެ. އެމީހާގެ އަތްވަނީ ބިދިފައެވެ. އެކަން އަހަރެންނަށް އެގުނީ އަހަރެން އެމީހާގެ އަތް ދުރުކޮށްލި ވަގުތުއެވެ. ގައިންވެސް އެތަށް ތަނަކުން ލޭ އަންނަމުން ދިޔައެވެ. “އެހީ އެބަ އާދޭ” އައި މީހުން އެމީހާއަށް އެހީތެރިވަމުން ބުނެލިއެވެ. އޭރު އަހަރެން އިނީ ރަނގަޅަށްވެސް ލޭގަނޑަކަށްވެފައެވެ. މަގުމަތީގައި މުޅިން އޮތީ އެމީހާގެ ގައިން ފައިބައިފައިވާ ލެއެވެ. އަހަރެން އެމީހާގެ އަތުގައި ހިފާލީމެވެ. “އަހަރެންގެ އަޑު އިވޭތަ” އެމީހާއާއި ކައިރިވެލަމުން އަހަރެން އަހާލީމެވެ. އެމީހާގެ ފަރާތުން އެއްވެސް ޖަވާބެއް ނައެވެ. ދެލޯ މެރިފައި އޮތް އިރު އެމީހާ މަރުނުވާކަށް އެނގެނީ ނޭވާލުމަށް އެމީހާ ކުރަމުންދިޔަ ބުރަ މަސައްކަތުންނެވެ. “އަހަރެންގެ އަޑު އިވޭކަމަށް ވަންޏާމު އަހަރެންގެ އަތަށް ފިއްތާލަބަލަ” އަހަރެން އެމީހާގެ އަތަށް ފިއްތާލަމުން ބުނީމެވެ. އެވަގުތު އެމީހާ އަހަރެންގެ އަތަށް މަޑުމަޑުން ފިއްތާލިއެވެ. “އޯހް.. ތެންކް ގޯޑް… އެހީ އެބަ އާދޭ… ކުޑަ ވަގުތު ކޮޅެއް ވަގުތު ކޮޅެއް ވަންދެން… ޖަސްޓް ބީ ވިތް މީ އިނގޭ” އަހަރެން ބުނީމެވެ. އެމީހާ އަނެއްކާވެސް އަހަރެންގެ އަތަށް ފިއްތާލިއެވެ.\nއެމްބިއުލެންސް އައީ ފަސްވަރަކަށް މިނެޓް ފަހުންނެވެ. އެމީހުން އައިސް އެކިކަހަލަ ސުވާލު ކުރަން ފެށިއެވެ. އެކަން ހިނގީ ކިހިނެއްތޯ އާއި ޕޮލިހުންނަށް އެންގިތޯ ސުވާލު ކުރިއެވެ. އަހަރެން އެއްވެސް ސުވާލަކަށް ޖަވާބު ދޭކަށް ބޭނުމެއް ނޫނެވެ. އެހެންކަމުން އެމީހާ އެމްބިއުލެންސްއަށް އެމީހާ ލުމާއި އެކު އަހަރެންވެސް އެމީހުންނާއި އެކު ހޮސްޕިޓަލައާއި ދިމާލަށް މިސްރާބު ޖެހީމެވެ. “ތިއީ މިމީހާގެ އާއިލާ މީހެއްތަ” އެމީހާއަށް އެހީވަމުން އެމްބިއުލެންސް ތެރޭގައި އިން އެހީތެރިޔާ އަހަރެންނާއި ސުވާލު ކުރިއެވެ. އަހަރެން ނޫނެކޭ ބުނީ ބޮލުންނެވެ. ސައިރެންސް އާއި އެކު ބާރު ސްޕީޑެއްގައި އެމްބިއުލެންސް އައި.ޖީ.އެމް.އެޗްގެ އެޖެންސީ ދޮރުކައިރިއަށް މަޑުކޮށްލުމާއި އެކު ބޭރުގައި ތިބި މީހުން އެހީވުމަށް އައެވެ. އަދި އަވަހަށް އެމީހާ ގޮވައިގެން އެމެންޖެންސީ ތެރެއަށް ވަނެވެ. އަހަރެންވެސް އެމީހުންގެ ފަހަތުން ދިޔައީމެވެ.\n“ޝާމް” އަހަރެން ސިހިގެން ދިޔައީ ފާރިޝްގެ އަޑަށެވެ. އޭރު ޕޮލިހުންގެ ހަތަރު މީހުން އެމެންޖެންސީ ރޫމްތެރެއަށް ވަދެގެން އާދެއެވެ. “ފާރިޝް” އަހަރެން ހައިރާން ކަމާއި އެކު ފާރިޝް ކައިރިއަށް މަޑުކޮށްލީމެވެ. “ޝާމްތަ އެމީހާއަށް އެހީވީ” ފާރިޝް ދެފަރާތަށް ބޯހޫރާލީ އަހަރެންގެ ގައިގައި ހުރި ލޭތަށް ފެނުމުން ކަންނޭނގެއެވެ. އަހަރެން ބޮލުން އާއެކޭ ބުނީމެވެ. އެވަގތު ފާރިޝް އަހަރެންގެ އަތުގައި ހިފައިގެން އެމެންޖެންސީ ރޫމްއިން ބޭރަށް ނިކުތެވެ. “ކިހިނެއްވީތަ” އަހަރެން ފާރިޝްގެ އަތް ފޮޅާލަމުން ވަރަށް މަޑުން ނަމަވެސް ރުޅިވެރިކަމާއި އެކު ބުނެލީމެވެ. “ކިހިނެއްވީހޭ… ބަލަ ކިހިނެއްވީހޭ ތި އަހަނީ” ފާރިޝްވެސް އަޑަށް ބާރުލަމުން މަޑުން ބުނެލިއެވެ. އަހަރެން ބުމައަރުވާލީ ވެގެން އުޅޭގޮތް ނޭނގޭތީއެވެ. “މިހާރު އަބަދު މިކަހަލަ ކަމެއްވާ ހުރިހާ ތާކުން އަހަރުމެންނަށް ޝާމް ފެންނަނީ.. އެގޭތަ އަހަރުމެންނަށް ޝާމް ސަލާމަތް ކުރަން އުނދަގޫ ވާވަރު” ފާރިޝް ވާހަކަ ދެއްކީ ރުޅިވެރިކަމާއި އެކުގައެވެ.\n“ހުރިހާ ތަނަކުން އަހަރެން ފެންނާތީއޭ ކިޔާފައި އަހަރެން ވީ އެމީހާ މަރުވަން ދޫކޮށްލަންތަ” އެމެޖެންސީ ރޫމާއި ދިމާލަށް އަތްދިއްކޮށްލަމުން އަހަރެންވެސް އަޑުމަޑުކުރެޥޭތޯ ބަލަމުން ބުނީމެވެ. “އެކަމަކު” “އެމީހުން އޭނައަށް އެޓޭކް ކުރީ އޭނައަކީ ކޮންމެވެސް މުހިއްމު މީހަކަށް ވީމަ… ފާރިޝް އެއީ ކާކުކަން ބަލަންވީ” އަހަރެން ފާރިޝްގެ ވާހަކަ މެދު ކަނޑާލަމުން ބުނީމެވެ. “އަހަރެންނަށް އެނގޭ އެއީ ކާކުކަން” ފާރިޝް ހުރީ ޔުނިފޯމްގައެވެ. ޖީބުން ކުޑަ ފޮތެއް ނަގަމުން ފާރިޝް އެހެން ބުނެލިއެވެ. “ކާކު އެއީ” އަހަރެން ޝައުގުވެރިކަމާއި އެކު އަހާލީމެވެ. “އޭނައަކީ ހަމަ ނޯމަލް ކުއްޖެއް… އުމުރުން 23 އަހަރު… ޖޮބެއްގަ އުޅެނީ.. ޕްރައިވެޓް ތަނެއްގައި.. ޕޭރެންޓުން ބުނަނީ އޭނައަކީ އެގޭގައި ހުރި އެންމެ ރަނގަޅު ކުއްޖާކަމަށް… އަހަރެން ބުނާނީ އޭނައަށް ނުބައި ވަގުތެއްގައި ނުބައި ތަނެއްގައި ހުރެވުނިއްޔޭ… އެހެން މީހެއްކަމަށް ހީކޮށް ދިން ހަމަލާއެއް އޭނައަށް އެރީ” ފާރިޝް ފޮތް ބަލާލަމުން އަހަރެންނަށް ކިޔައިދިނެވެ.\n“ނޫން.. ނޫން… އަހަރެންނަށްވެސް އަދި ފާރިޝްއަށް އެނގޭ ތިއީ ތެދެއް ނޫންކަން… އެއްވެސް މީހަކީ އެގޮތަށް އެޓޭކް ކުރާ މީހެއްނޫން… އަދި އަމުދުން އޭނައަށް ހަމަލާދިން މީހުންނަކީ ކޮންމެ ކޮންމެ މީހަކަށް ހަމަލާ ދޭކަހަލަ ބައެއް ނޫން” އަހަރެން އަތުން ބޮލުގެ އިސްތަށިގަނޑުގައި ހިފާލަމުން ފާރިޝްއާއި ދިމާލަށް ބަލާލަމުން ބުނީމެވެ. “ޝާމްއަށް އެނގޭތަ ހަމަލާދިން ބައެއް” ފާރިޝް އަހާލިއެވެ. “ޝާމް” އަހަރެންނާއި ފާރިޝް ސިހިގެން ދިޔައީ ފަހަތުން އާދިލްސަރގެ އަޑު އިވުމުންނެވެ. “މިތަނުގައި ކީއްތި ކުރަނީ” އާދިލްސަރ އަހަރުމެންނާއި ކައިރިވެލަމުން ވަރަށް މަޑުން އަހާލިއެވެ. ” ހީ އިޒް ދަ ވަން ހޫ ސޭވް ދެޓް ގައި” ފާރިޝް ބުނެލިއެވެ. “ކަލޭތަ” އާދިލްސަރ ހައިރާންކަމާއި އެކު އަހާލިއިރު ހީވީ އޭނައަށް އެކަން ގަބޫލު ނުކުރެވުނީ ހެންނެވެ. “ޔާ އަހަރެން” އަހަރެން ފަރުވާ ކުޑަގޮތަކަށް ބުނެލީމެވެ. “ޝާމްއަށް އެކަން ކުރި ބައެއްވެސް އެނގެއޯ” ފާރިޝް ބުނެލިއެވެ. އާދިލްސަރ އަހަރެންނާއި ދިމާލަށް ބަލާލިއެވެ. އަދި ފާރިޝްއާއި ދިމާލަށް ބަލާލަމުން ކުޑަކޮށް ދުރަށް ޖެހިލީ އަހަރެންގެ އަތުގައި ހިފަހައްޓައިގެން ހުރެއެވެ. “ޔޫ ހޭވްޓް ގޯ ހޯމް ނައު” އަހަރެންގެ އަތުގައި ހިފާފައި ދުރަށް ޖައްސާލަމުން އާދިލްސަރ ބުނެލިއެވެ. “ވަޓް” އަހަރެން ހައިރާން ކަމާއި އެކު އަހާލީމެވެ. އަހަރެން ހީކުރީ އާދިލްސަރ އަހަރެންގެ ކައިރީގައި އެއީ ކާކުކަމަށް އަހާނެކަމަށެވެ. “ޔޫ ހިޔަރ މީ… ނައު ގެޓް އައުޓް” އާދިލްސަރގެ މޫނުމަތިން ފެންނަމުން ދިޔައީ ހިތްހަމަނުޖެހުމުގެ އަސަރެވެ. “އެކަމަކު ސަރ އޭނައަށް އެމީހުންގެ މައުލޫމާތު އެނގޭ… އެންޑް ހީ އިޒް އަ ވިޓްނެސް” ފާރިޝް އަހަރުމެންނާއި ކައިރިވެލަމުން ބުނެލިއެވެ. “އައި ކޭން ސީ ދެޓް… ބަޓް ނައު ޔޫ ހޭވްޓް ލީވް… ގޯ ހޯމް ނައު” އާދިލްސަރ ބުނެލިއެވެ. “އަހަރެންގެ ބޭނުން ނުހިފަން ތިއުޅެނީ ކީއްވެތަ.. ބަލަ އަހަރެން މިބުނަނީ ކަލޭމެންނަށް އެކަން ކުރިބަޔަކު ހޯދުމަށް އަހަރެންނަށް އެހީ ވެވިދާނެއޭ” އަހަރެން ވާހަކަ ދެއްކީ ކިތައްމެ މަޑުން ކަމުގައި ވިޔަސް އަހަރެންވެސް ރުޅި އައިސްފިއެވެ.\nއާދިލްސަރ އަހަރެންގެ ބޭނުން ނުކުރަން އުޅޭތީ ހިތްހަމަނުޖެހުނެވެ. “ޝާމްގެ މަސައްކަތަކީ މަސްތުވާތަކެތީގެ ބޭނުން ކުރާ މީހުންނާއި އެކަމުގެ އަޑީގައި ތިބި މީހުން ހޯދުން.. ދުނިޔޭގައި ލެއްވިހާ ކަމެއްގައި ޝާމް ބައިވެރިވާކަށް ނުޖެހޭ.. އެހެންނޫނަސް މިހާރުވެސް މަށަށް ވުރެއް މަތީގައި ތިބި މީހުން ހީވަނީ އަހަރެންގެ ބޯ ކާއިރަކު އެހެންކަމެއްހެން… ކޮންމެ ފަހަރަކު ޝާމް ހައްޔަރުކޮަށްފައި އަހަރެން ޝާމްގެ ދިފާއުގައި ވާހަކަ ދައްކާތީ އެމީހުން ތިބެނީ ކެކި ކެކި.. އަހަރެންގެ ބޯ ފަޅައިގެން ދާވަރުވޭ… ކޮންމެ ފަހަރަކު ޝާމް ސަލާމަތް ކުރާކަށް އަހަރެންނަކަށް ފަސޭހައެއްނޫނޭ… އެހެންވެގެން މިބުނަނީ.. މިހާރު ގެއަށް ދޭ… އަހަރެން ޝާމްގެ އެހީ ބޭނުންވާ ކަންތަކުގައި އެހީވޭ… އިތުރު ގޮތަކަށް އެހީވާން ވިސްނާނެކަމެއްވެސް ނެތް” އާދިލްސަރވެސް ހުރީ ހިތްހަމަނުޖެހިފައެވެ. ކިތައްމެ ރުޅިއައިސްފައި ހުއްޓަސް އާދިލްސަރވެސް ވާހަކަ ދެއްކީ ވަރަށް މަޑުންނެވެ. ތިބެވުނީ ހޮސްޕިޓަލެއްގައި ކަން އެންމެން ހަނދާން ހުއްޓެވެ. ފާރިޝް އަހަރެންނާއި ދިމާލަށް ބަލާލުމަށްފަހު އިސްޖެހީ އިތުރަށް އާދިލްސަރ އާއި ދެކޮޅަށް ވާހަކަ ނުދައްކަން ވެގެން ކަންނޭނގެއެވެ. އެހެންކަމުން އަހަރެންވެސް އެތަނުން ދިއުމަށް ހިގައިގަތީމެވެ. ނަމަވެސް ވަކި ހިސާބަކަށް ގޮސްފައި އަހަރެންނަށް ހުއްޓެވުނެވެ. އަދި އަނެއްކާވެސް އާދިލްސަރމެން ކައިރިއަށް އަހަރެން މަޑުކޮށްލީމެވެ.\nއަހަރެން އެމީހުން ކައިރިއަށް ހުއްޓުމާއި އެކު އާދިލްސަރގެ މޫނުމަތިންވެސް އަދި ފާރިޝްގެ މޫނުމަތިންވެސް ހައިރާންކަން ފާޅުވިއެވެ. “އަހަރެންނަށް އެނގޭ އެކަމެއް ކުރި ބަޔެއް ނޭނގުނީމަ ހިތަށް ވާ އުނދުގޫ… އަހަރެންނަށް އެނގޭ ބައެއް މީހުންނަށް އެކަން އެގި، އެކަން އެނގެން ބޭނުންވާ މީހުން ކައިރީގައި އެވާހަކަ ނުބުނީމަ ވާ އުދަގޫ.. އަހަރެންނަށް އެނގޭ އެމީހާގެ ފެމެލީން އެމީހާއަށް އެލިބުނު އަނިޔާގެ ބަދަލު ހިފަން ބޭނުންވާނެ ވަރު.. އެހެންވީމަ އަހަރެން މިތަނަކުން ނުދާނަން ކަލޭމެން އަހަރެންގެ ވާހަކަތަށް ނުލިޔަނީހެއް.. އަދި ކަލޭމެން އެމީހުން ހައްޔަރު ނުކުރަނީހެއް” އަހަރެން އާދިލްސަރގެ މޫނަށް ބަލާލަމުން ރުޅިވެރިކަމާއި އެކު ބުނެލީމެވެ. އާދިލްސަރ މިފަހަރު އެއްވެސް އެއްޗެއް ނުބުނެވެ. ފާރިޝް އާދިލްސަރ އާއި ދިމާލަށް ބަލާލިއެވެ. އެވަގުތު އާދިލްސަރ ބޯޖަހާލަމުން އެނުން ދުރަށް ޖެހިލިއެވެ. އަހަރެން ފާރިޝްއަށް އެކަން ކުރި އެންމެންގެ މައުލޫމާތު ދިނީމެވެ. އެކަން ކުރީ އަޔާޒްމެން ގްރޫޕްގެ މީހުންނެވެ. އެމީހުންނަކީ ނުލާހިކު ފިލައިގެން އުޅޭބައެކެވެ. އަހަރެންނަށް އެނގޭ މީހުންގެ ނަން ފާރިޝްއަށް ދިނުމުން އާދިލްސަރ ކައިރިއަށް ފާރިޝް ދިޔައީއެވެ.\nއަހަރެން އަނެއްކާވެސް ވަނީ އެމެޖެންސީ ރޫމްއަށެވެ. އޭރު އެމީހާ ބާއްވާފައިވާ އެނދުކައިރީގައި ގޮނޑިއެއްގައި އިށީދެލައިގެން ދެބައި އުމުރުގެ މީހެއް ރޯން އިނެވެ. އޭނަ ކައިރީގައި ހުއްޓިލައިގެން ހުރި އަންހެންކުއްޖާގެ މޫނުމަތިންވެސް ކަރުނައިގެ އަސަރު ފާޅުވަން ހުއްޓެވެ. އަނެއްފަރާތުގައި ހުއްޓިލައިގެން ހުރީ ބަނޑުބޮނޑު މީހެކެވެ. ހީވާގޮތުން އެއީ އޭނަގެ އަންހެނުންނެވެ. އެމީހާވެސް ދިޔައީ ގިސްލަމުންނެވެ. އަހަރެން ޑޮކްޓަރުން ކައިރީގައި އެމީހާގެ ހާލު އަހާލީމެވެ. ޑޮކްޓަރުން ބުނަނީ އޭނަ 24 ގަޑިއިރުތެރޭގައި ހޭނަރައިފިނަމަ ކޯމާއަކަށް ދާނެކަމަށެވެ. އަދި އެހެން ވެއްޖެނަމަ ދެން އަނބުރާ ގެނެވޭނެކަމުގެ އުއްމީދު ވަރަށް ކުޑަކަމަށެވެ. އަހަރެން އެމީހާއާއި ކައިރިވި ވަގުތު އެތަނުގައި ހުރި އަންހެން ކުއްޖާ އަހަރެން ކައިރިއަށް އައެވެ. އަދި އެމީހަކީ އޭނަގެ ބޭބެކަމާއި ބޭބެގެ ސަލާމަތް ކޮށްދިނީމަ ޝުކުރުވެރިވާކަމަށް ބުންޏެވެ. އަހަރެން ހޮސްޕިޓަލުން ނިކުތީ އެރޭ ބާރަޖެހިފަހުންނެވެ.\nއަހަރެން ފުރަތަމަ އައިގޮތަށް އައީ ރޫމްއަށެވެ. ބޭނުންވީ ފުރަތަމަވެސް ލައިގެން ހުރި ޓީޝާޓް ދޮންނާށެވެ. އެމީހާގެ ލެއިން ޓީޝާޓްގެ ކުލަ ވަނީ ރަތްކުލައަށް ބަދަލުވެފައެވެ. އަހަރެން ޓީޝާޓް ހިފައިގެން ގޮސް އިސްކުރު ކައިރީގައި މަޑުކޮށްލީމެވެ. އެވަގުތު އަހަރެންގެ ލޯކުރިމަތީގައި އެބުރިގަތީ ރާއްޖެއިން ބޭރުގައި ހިނގި ހާދިސާއެވެ. އެދުވަހުވެސް އަހަރެން އަވަހަށް އައިސް އެންމެ ފުރަތަމަވެސް އުޅުނީ ހުރި ހުރިހާ ލޭތަކެއް ދޮންނާށެވެ. އެކަމަކު މިއަދު އަހަރެންނަށް މީހަކު ސަލާމަތް ކުރެވުނު ކަމުގެ އުފާ ލިބިއްޖެއެވެ. ރީތިވެލައިގެން ނިކުމެ އަހަރެން ބޭނުންވީ އަރާމް ކޮށްލާށެވެ.\nނަމަވެސް އެނދުގައި އޮށޯވެލުމާއި އެކު ފޯނު ރިންގްވާން ފެށިއެވެ. “މިޝް” އަހަރެން ފޯނު ކަންފަތުގައި ޖަހަމުން ގޮވާލީމެވެ. “ރޭގަ ދިޔަގޮތަށް ހަބަރެއްވެސް ނުވަންތަ ތިހުންނަނީ… އަހަރެން ދެކެ އެހާ ފޫހިވީތަ..” މިޝްކާ ވާހަކަ ދެއްކިއެވެ. އެވަގުތު އެއަޑުގައި ހުރި ހިތާމަވެރިކަން އަހަރެންނަށް ފާހަގަ ކުރެވުނެވެ. “ކޮންމެ މީހަކުވެސް….. ކީއްވެތަ ތިހެން ތި ހަދަނީ” ގިސްލަމުން މިޝްކާ ވާހަކަ ދެއްކިއެ ވެ. “ރޮނީތަ” އަހަރެންނަށް މިޝްކާ ރޯއަޑު އިވުމުން އުދަގޫވިއެވެ. “ނޫން… ހެނީ… ޝާމްއަށް.. ކީއް.. އަހަރެން މަރުވިޔަސް” މިޝްކާ ރޮމުން ވާހަކަ ދެއްކިއެވެ. “ބަލަ ތި ރޮނީ ކީއްވެ… ހުއްޓާލަބަލަ” އަހަރެންނަށް އެއަޑު އަހާކަށް އެހާ ފަސޭހައެއް ނޫނެކެވެ. “ނުހުއްޓާލާނަން… ޝާމްއަށް ކީއްތަ… އަހަރެން ރުޔަސް…. އަދިވެސް ހުރޭ ނުގުޅާ…” އެހެން ބުނުމަށްފަހު މިޝްކާ ފޯނު ކަނޑާލިއެވެ. އހަަރެންގެ ބޮލުގައި ރިއްސާލިއެވެ. މިޝްކާ މިރޭ ރޮނީ ކީއްވެ ހެއްޔެވެ. އަނެއްކާ ކަމެއް ވީހެއްޔެވެ. މީހަކު ކަމެއް ކުރީ ހެއްޔެވެ. ކަމެއް ނުވާނަމަ އޭނަ ގިސްލާފައި ރޯންވީ ކީއްވެ ހެއްޔެވެ. މިޝްކާ ފޯނު އެގޮތަށް ބޭއްވުމުން އަހަރެން މިޝްކާއަށް ގުޅީމެވެ. ނަމަވެސް އޭނަ ފޯނެއް ނުނެގިއެވެ. ތިންހަތަރު ފަހަރަށް ގުޅުނު އިރު އޭނަ ފޯނެއް ނުނެގިއެވެ. އަހަރެންނަށް މިޝްކާއަށް ވީގޮތް ބަލާފައި ނޫނީ ނިދޭގޮތެއް ނުވިއެވެ. އެހެންކަމުން ޓީޝާޓް ބޮލަށް މަހާލަމުން ރޫމްއިން ނިކުތީމެވެ.\nމިޝްކާ އުޅޭ އެޕާޓްމެންޓް ކައިރިއަށް އަހަރެންނަށް ދެވުނު އިރު މެންދަމު އެކެއް ޖަހަނީއެވެ. އެކަމަކުވެސް އަހަރެން ބޭނުންވީ މިޝްކާއަށް ވީގޮތެއް ބަލާށެވެ. އެހެންކަމުން މިޝްކާމެން އުޅޭބައިގެ ބެލްއަޅައިފީމެވެ. ތިންވަނަ ފަހަރަށް އެޅިތަނާ މިޝްކާ ދޮރު ހުޅުވާލިއެވެ. އަހަރެން ފެނުމާއި އެކު މޫނު ހަނދާލަމުން އެތެރެއަށް ހިގައިގަތެވެ. “މިޝް” މިޝްކާގެ ފަހަތުން އަހަރެން އެތެރެއަށް ވަނީމެވެ. މިޝްކާ އެއްވެސް އެއްޗެއް ނުބުނެ ދިޔަގޮތަށް ސޯފާގައި އިށީދެލިއެވެ. “ވަޓްސް ރޯންގް” އަހަރެން މިޝްކާ ކައިރީގައި އިށީދެލަމުން ވަރަށް މަޑުން އަހާލީމެވެ. “ރޭގަ ދިޔަގޮތަށް ހަބަރެއްވެސް ނުވެ ތިއުޅެނީ.. އަޅެ އަހަރެން ޝާމްގެ މަތިން ހަނދާންވާ ވަރެއް ޝާމްއަށް ނޭނގެނީތަ” މިޝްކާގެ ތުއި އަޑުން ޝަކުވާ ކުރަން ފެށިއެވެ. އެގޮތަށް މިޝްކާ ވާހަކަ ދެއްކުމުން އަހަރެން ހިނިއައެވެ.\n“އަހަރެން މީ މިޝްގެ ކާކުތަ… ތިވަރަށް ތި މިސްވަނީ” އަހަރެން ސޯފާގައި ލެނގިލަމުން މިޝްކާއާއި ދިމާލަށް ބަލާލަމުން އަހާލީމެވެ. “ނޭނގޭތަ… ނޭނގޭތީތަ ތި އަހަނީ.. ބަލަ އަހަރެން ޝާމްދެކެ ލޯބިވާކަން ހަމަ ނޭނގެނީތަ” މިޝްކާ ތަންކޮޅެއް ބާރަށް ބުނެލިއެވެ. އަހަރެން ސިހިގެން ދިޔައެވެ. ވަގުތުން އހަަރެންގެ މޫޑް ބަދަލުވިއެވެ. މިޝްކާ އެބުނީ ބުނެގެން ވާނެ އެއްޗެއް ނޫނެކެވެ. އަހަރެން އޭނަ ދެކެން ބޭނުންވަނީ ރައްޓެއްސެއްގެ ގޮތުގައެވެ. “ސޮރީ ޝާމް… އެއީ އަހަރެން އެހެން ބުނި އެއްޗެއް ނޫން… އަހަރެން މަޖަލެއް ކޮށްލީ.. ރިޔަލީ” އަހަރެންގެ މޫނަށް ވެގެން ދިޔަގޮތް ފެނިގައި މިޝްކާ އަވަހަށް ބުނެލިއެވެ.\nއަހަރެން މަޑުމަޑުން އަތުން ބޮލުގައި ހިފަހައްޓާލީމެވެ. އަހަރެން ބޭނުންވީ ވަގުތުން އެތަނުން ދާށެވެ. އަހަރެން ދެކެން ބޭނުންވާ ގޮތް މިޝްކާއަށް ހާމަކުރާށެވެ. އެކަމަކު އޭގެން އެއްކަމެއްވެސް އަހަރެންނަކަށް ނުކުރެވުނެވެ. “ސޮރީ” އަހަރެންގެ އަތުގައި ހިފަހައްޓާލަމުން މިޝްކާ ބުނެލިއެވެ. އަހަރެން މިޝްކާއާއި ދިމާލަށް ބަލާލީމެވެ. “ސޮރީ ނުގުޅާ އުޅެވުނީމަ.. ވަރަށް ބިޒީކޮށް އުޅުނީމަ ނުގުޅުނީ” އަހަރެން ވާހަކަ ދެއްކީ މަޑުންނެވެ. “އިޓްސް ރިޔަލީ އޯކޭ” މިޝްކާ އަވަހަށް ބުނެލިއެވެ. “ކޭން ޔޫ ގިވް މީ އަ ގްލާސް އޮފް ވޯޓަރ.. އަހަރެންގެ ބޮލުގައި ރިއްސާތީ މިއުޅެނީ” ކުއްލިއަކަށް ބޮލުގައި ރިއްސައިގަތުމުން އަހަރެން މިޝްކާ ކައިރީގައި އެދުނީމެވެ. “އޯކޭ.. އެކަމަކު ބޮލުގައި ރިއްސައްޏާމު ފެން ބޮޔަސް ރަނގަޅެއް ނުވާނެ.. އަހަރެން ހަދައިދެންތަ ވަރަށް މީރު އެއްޗެއް” ތެދުވެގެން ކައްކާތަނާއި ދިމާލަށް ދަމުން މިޝްކާ ބުނެލިއެވެ. އަހަރެން ބޯޖަހާލީމެވެ. އަދި ސޯފާގައި އޮށޯވެލީމެވެ. ނިއްކުރިއަށް މަޑުމަޑުން ފިއްތާލީ ބޮލަށް ވަމުންދިޔަ ތަދު ބޮޑުވާތީއެވެ. މާގިނަ އިރެއް ނުވެ މިޝްކާ ޖޫސްތައްޓެއް އަހަރެންނަށް ގެނެސްދިނެވެ. އަދި އެބޯލައިގެން އޮށޯވެލުމަށް އެނދުނެވެ.\nޖޫސްތަށި ބޯލުމާއި އެކު ބޮލަށް ކޮންމެވެސް ކަހަލަ އަރާމެއް ވެގެން ދިޔަ އިހްސާސްއެއް ކުރެވުނެވެ. އަހަރެން އަނެއްކާވެސް ސޯފާގައި އޮށޯވެލީމެވެ. އެވަގުތު މިޝްކާ އައިސް އހަަރެންގެ ބޯ މޮޑެދެން ފެއްޓިއެވެ. އެހެންކަމުން ވެގެންދިޔައީ ބުންނަ ނޭނގޭ ކަހަލަ އަރާމެކެވެ. އަހަރެންނަށް ދެލޯމަރާލެވުނީ ބޮލަށް ވަމުން ދިޔަ ގޮތަކުންނެވެ.\nއަހަރެންނަށް ސިހިގެން ގޮސްފައި ހޭލެވުނީ ހޫނުވެގެންނެވެ. އޭރު އަހަރެން އޮތީ އެސޯފާގައި އޮށޯވެގެންނެވެ. ހޭލެވުމާއި އެކު އަނެއްކާވެސް ލޯމަރާލީ ނިދަން ބޭނުންވެގެންނެވެ. ނަމަވެސް ދެލޯމަރާލުމާއި އެކު އަވަހަށް ދެލޯ ހުޅުވާލީ އަހަރެންގެ ހަށިގަނޑުގައި އެހެން މީހެއްގެ ބީހުން އިހްސާސްވެގެންނެވެ. އެވަގުތު ދެލޯބޮޑުވެގެން ދިޔައެވެ. މިޝްކާ އޮތީ އަހަރެންގެ މޭމަތީގައި އަރާމްކޮށް ނިދާލާފައެވެ. ދެމީހުން ގައިމަތީގައި ފޮތިގަނޑެއް އަޅާފައި ވާއިރު އަހަރެންނަށް މިޝްކާގެ ފޭރާމެއް ނެތް ހަށިގަނޑުގެ ހޫނުކަން އިހްސާސް ވަމުންދިޔައެވެ. އަހަރެންގެ ޓީޝާޓް އަހަރެންގެ ގަޔަކު ނެތެވެ. ވީ ކިހިނެއްކަމެއް އަހަރެންނަށް ވިސްނައިގަންނާކަށް ފަސޭހައެއް ނުވިއެވެ. ނަމަވެސް މަޑުމަޑުން މިޝްކާ ސޯފާގައި ބޭއްވުމަށްފަހު އެތަނުން ތެދުވެއްޖައީމެވެ. އަދި އަވަހަށް މިޝްކާގެ ގައިމަތީގައި ފޮތިގަނޑު އަޅާ ނިވާ ކޮށްލީމެވެ. މިއޮތީ އަހަރެން އެކަމެއް ނުވާނެ ކަމަށް އެންމެ އުއްމީދު ކުރި ކަންތައްވެސް ވެފައެވެ. ރޭގައި އެވީ އެއްވެސް ކަމެއް އަހަރެންގެ ހަނދާނެއް ނެތެވެ. ކޮންމެ ގޮތެއްވިޔަސް ކަމެއް ނުވާނަމަ މިޝްކާ ލައިގެން ހުރި ހުރިހާ އެއްޗެއް ސިޓިންރޫމްއަށް އުކާލެވިފައެއް ނުހުންނާނެތާއެވެ. އަހަރެން އަވަހަށް ތންކޮޅެއް ދުރުގައި އޮތް ޓީޝާޓް ނަގާ ބޮލަށް މަހާލީމެވެ. އެވަގުތު ސޯފާދަށުން އެއްޗެއް ދިއްލޭތަން އަހަރެންނަށް ފެނިގެން ދިޔައެވެ. ނަގާބަލާލި އިރު ފޯނަށް ފާރިޝް ގުޅަނީއެވެ.\nފޯނު ނަގަންވެގެން އުޅެނިކޮށް ކެޑުނެވެ. އެވަގުތު ފޯނުގައި ތިރީސް މިސްކޯލް އިންތަން ފެނުނެވެ. އަހަރެން އެއީ ކާކުގެ މިސްކޯލްތަކެއްތޯ ނުބެލިގެން އުޅެނިކޮށް އަނެއްކާވެސް ފާރިޝް ގުޅިއެވެ. “ކަލޭ ކީއްތަ ވާނީ އެއްފަހަރު ގުޅުމުން ފޯނު ނެގިއްޔާ” ފޯނު ނެގުމާއި އެކު ފާރިޝް ހިތްހަމަނުޖެހުމާއި އެކު ބުނެލިއެވެ. އެވަގުތު ފާރިޝްގެ އަޑުގައި އެކުލެވިގެންވި ހާސްކަން އަހަރެންނަށް ފާހަގަ ކުރެވުނެވެ. “ކިހިނެއްވީ” އަހަރެން ވާހަކަ ދެއްކީ ވަރަށް މަޑުންނެވެ. “ވަރަށް އަވަހަށް އާދެބަލަ ހުޝާމްގެ ގެއަށް” އެހެން ބުނުމަށްފަހު އަހަރެންނަށް އިތުރު އެއްޗެއް ނުބުނެވިގެން އުޅެނިކޮށް ފާރިޝް ފޯނު ކަނޑާލިއެވެ. އަހަރެން މިޝްކާގެ މޫނަށް ބަލާލަމުން އެތަނުން ނިކުތީމެވެ. އޭރު ފަތިހު ހަތަރެއް ޖަހަނީއެވެ. އަވަހަށް ސައިކަލަށް އަރާ މިސްރާބު ޖެހީ ހުޝާމްގެ ގެއާއި ދިމާލަށެވެ. އެކަމަކުވެސް އަހަރެންގެ ސިކުނޑިވަނީ މިޝްކާގެ އެޕާޓްމެންޓް ތެރޭގައެވެ. މިޝްކާ ބުނީ ދޮގެއް ނޫނެކެވެ. އޭނަ ވަރަށް ރީއްޗެވެ. އަހަރެންގެ ހިތް އެދެމުން ދިޔައީ އަބުރާލުމަށްފަހު މިޝްކާ ކައިރިއަށް ދިއުމަށެވެ. އެކަމެއް ނުވުމަށް އެދިއެދި ހުންނަ ކަމެއްވެސް ވުމުން އެއީ އެހާ ބޮޑު މައްސަލައަކަށް ނުވެއެވެ. އަހަރެންނަށް މީގެ ކުރިން މިޝްކާގެ އަތުގައި ބީހެލުންވަނީ ބޮޑުކަމަށެވެ. އެކަމަކު މިރޭ…\nހުޝާމްގެ ގެއާއި ކައިރިވި އިރު އަހަރެން ހައިރާންވިއެވެ. އެގެ ކައިރިއަށް ވަނީ މީހުން އެއްވެފައެވެ. އެގެވަށައިގެން ކުރައިމް ސީންގެ ރީދޫކުލައިގެ ޓޭޕްވަނީ ދަމާފައެވެ. އަހަރެން ހާސްވަންފެށިއެވެ. އަނެއްކާ ހުޝާމްއަށް ކަމެއްވީ ހެއްޔެވެ. ސައިކަލް އަވަހަށް ޕާކްކޮށްލުމަށްފަހު އެދިމާލަށް ދިޔައީމެވެ. އެތަނަށް އެއްވެފައިވާ މީހުން ދުރުކުރަމުން އަވަހަށް އެތެރެއަށް ވަނީމެވެ. “އަހަރެން މިއީ ފާރިޝް ބުނެގެން… އެތެރެއަށް ވައްދަބަލަ” ޕޮލިހުން ތިބީ އެތަން ވަށައިގެންނެވެ. އެހެންކަމުން އަހަރެންނަށް އެތަނަށް ވަންނާނެ ޗާންސެއް ނުލިބުނެވެ. އެހެންކަމުން ފޯނު ނަގާ ފާރިޝްއަށް ގުޅީމެވެ. “އަހަރެން މިހުރީ ބޭރުގައި… ކިހިނެއް ވެގެންތަ މިއުޅޭނީ ފާރިޝް” އަހަރެން ހާސްކަމާއި އެކު ފާރިޝް ކައިރީގައި އަހާލީމެވެ. އެވަގތު ފާރިޝް ފޯނު ކަނޑާލިއެވެ. އިރުކޮޅެއްނުވެ ބޭރަށް ނިކުމެ އަހަރެންނަށް ހަނާ އަޅާލިއެވެ. އަދި އެތަނުގައި ހުރި ޕޮލިސް މީހާ ކައިރީގައި އަހަރެން އެތެރެއަށް ވެއްދުމަށް ބުނެލިއެވެ. “އޭ ކިހިނެއް ވެގެންތަ މިއުޅެނީ.. ފާރިޝް” އަހަރެން އަވަސް ކަމާއި އެކު ފާރިޝް ކައިރިއަށް ދިޔައީމެވެ. ނަމަވެސް ފާރިޝް އެއްވެސް އެއްޗެއް ނުބުންޏެވެ. އެހެންކަމުން އަހަރެންގެ ހާސްކަން އިތުރަށް ބޮޑުވަމުން ދިޔައެވެ. އަހަރެން ފާރިޝްގެ ފަހަތުން ހުޝާމްގެ ގޭތެރެއަށް ވަނީމެވެ. އެވަގުތު އަހަރެންނަށް ހުއްޓުން އެރިއެވެ.\nއަހަރެންގެ ދެފައި ތަށިމުށީގަނޑުމަތީގައި ތަތްލި ކަހަލައެވެ. އަހަރެންނަށް ފާރިޝްއާއި ދިމާލަށް ބަލާލެވުނެވެ. ފާރިޝްގެ ދެލޮލުން އަހަރެންނަށް ފެނުނީ ހިތާމަވެރިކަމެވެ. އަހަރެންނަށް މާފު ކުރާާށޭ އެދެލޮލުން އަހަރެން ކައިރީގައި ބުނެލި ކަހަލައެވެ. މާގިިނަ އިރެއް ނުވެ އަހަރެންގެ ދެލޯ ކަރުނައިން ފުރުނެވެ. ފެނުނު މަންޒަރަކީ އަހަރެންގެ ލޯ ދިން ކެއްސެކޭ ހިތް ބުނަމުން ދިޔައެވެ. ނަމަވެސް ހުރިހާ މަންޒަރަކީ ކެއްސަކަށް ނުވާނެތާއެވެ. ދެލޯ ފުސްވުމުން އަހަރެންގެ އަތުގެ ނުފުށުން ދެލޯ ފުހެލީމެވެ. އަދި ސިޓިންރޫމް ތެރެއަށް ބަލާލީމެވެ. އެމަންޒަރަކީ ބަލަން ފަސޭހަ މަންޒަރެއް ނޫނެކެވެ. މުޅިތަނަށް ވަނީ އެއްޗެހިތަށް އުކާލެވިފައެވެ. ސޯފާމަތީގައި ހުންނަން ޖެހޭ އެއްޗެހި ވަނީ ސިޓިން ރޫމްގެ އެތަން މިތަނުގައެވެ. ސޯފާ ކައިރީގައި ހުރި ކުޑަމޭޒު ވަނީ ކުދިކުދި ވެފައެވެ. އެތަނުގައި ހުރިއްޔާ ހުރި ހުރިހާ އެއްޗެއް ވަނީ އޭގެ އަސްލު ސިފަ ނޭނގޭވަރަށް ކުދި ވެފައެވެ. އަދި އޭގެ އިތުރަށް ހުރިހާ އެއްޗެއްވެސް ދުވަމުން ދިޔައީ ލޭގެ ކޯރެއްގައެވެ. ފުރަތަމަ ލޭގެ ތިކިތަށް ހުރީ ދޮރުކައިރީގައެވެ. ދެން ސޯފާކައިރީގައި ބައިވަރު ލޭތަށް ހުއްޓެވެ. އަދި ތަޅައިގެން ގޮސްފައިވާ މޭޒު ކައިރީގައި ވަކިން ގިނައެވެ. ދެން ލޭގެ ކޯރު އޮތީ ކައްކާތަނާއި ދިމާލަށް ގޮސްފައެވެ. އަހަރެން މަޑުމަޑުން އެދިމާލަށް ދިޔައީމެވެ. އެވުގުތު އަހަރެންނަށް އަނގަމަތީގައި އަތްއަޅާލެވުނެވެ. ދެލޯމަރާ ބާރުކޮށްލެވުނީ އެއީ އަހަރެންނަށް ފެނުނު ހުވަފެނަކަށް ވުމަށް އެދިއެވެ. ނަމަވެސް ވީ އެހެންނޫނެކެވެ. ކައްކާތަނުގައި މަރާލެވިފައި އެއޮތީ ހުޝާމްއެވެ. އަހަރެންގެ އެކުވެރި ހުޝާމްއެވެ. މުޅިމީހާ ލެއިން ތަތްތެޅިފައި ވާއިރު ދެލޯވަނީ ހުޅިވިފައެވެ. ބަންޑުން އޮތްއިރު ހީވަނީ އަހަރެންނާއި ދިމާލަށް ބަލަހައްޓައިގެން އޮތް ހެންނެވެ. މޫނުމަތިން ނިއްކުރިއަށާއި ދަތްދޮޅިއަކާއި ކޮލަށްވަނީ ތޫނު އެއްޗެއް ހަރާލުމުގެ ސަބަބުން މަސްގަނޑުގެ ބޮޑުބައެއް ނެއްޓިފައެވެ. ނިއްކުރިން މޫނުގެ ކަށިގަނޑު ފެންނަން ހުއްޓެވެ. އަހަރެން މަޑުމަޑުން ހުޝާމްއާއި ކައިރިވެލީމެވެ. ބުރަކައްޓަށްވެސް ވަނީ އެތަށް ހަމަލާއެއް އަރާފައެވެ. އަދި އޭގެ އިތުރަށް ބިއްލޫރި އެތިކޮޅުތަށް ބުރަކަށީގެ އެތަށް މިތަނަށް ހެރިފައި ހުއްޓެވެ.\nއެއްއަތް ވަނީ ބޮލާއި ދިމާލަށް މައްޗައް ވާގޮތަށެވެ. އެއަތުގައި ވެސް ވަޅިއެއް ކަހަލަ އެއްޗެއްގެ ތޫނުކަން ފެންނަން ހުއްޓެވެ. އަހަރެންނަށް އެތަނުގައި ކަކޫ ޖަހައިގެން އިށީދެވުނެވެ. އެވަގުތު ފާރިޝް އައިސް އަހަރެންގެ ކޮނޑުގައި އަތް ޖައްސާލިއެވެ. ހުޝާމް އަހަރެންނާއި ދިމާލަށް ބަލަހައްޓައިގެން އޮތްގޮތުން ހީވަނީ އެހީއަށް އެދި ގޮވާހެންނެވެ. އެދެލޮލުން ގަނެފައިވާ ބިރު އެތަށް ގުނައަކަށް ސިފަވެގެންދެއެވެ. ބުރަކައްޓަށް ދީފައިވާ އަނިޔާގެ އިތުރަށް ބޮލަށްވެސް ވަނީ އެތަނަށް އަނިޔާއެއް ދީފައެވެ. ހީވަނީ ބޮޑު ދަގަނޑު ގަނޑެއް ކަހަލަ އެއްޗަކުން ބޮލުގައި އެތަށް ފަހަރަކު ޖަހާފައި އޮތްހެންނެވެ. ބޮލުން ތިންތަނަކުން ވަނީ ފަޅައިގެން ގޮސްފައެވެ. އޭރުވެސް ހުޝާމްގެ މުޅިގައިން ލޭ އަންނަމުން ދިޔައެވެ. އަހަރެންނަށް ދެލޯމަރާ ބާރުކޮށްލެވުނެވެ.\nmi baives hurihaa kudin nah kamudhaane kamh heekuran.. iyyeg bai up nukurevunyma mi baives dhigu kohlee igey.. hurihaa kudin ge comment thakah maruhaba 🙂\nYeyyy me first….finally kiyaalan libijje…vvvvv wait kurevijje mi part ah…anyway vvvv habeys mi part vex…mee mi site ga in emme thafaathu nd emme nice vaahaka…hyvany kiyamun dhaairu lolah sifa vaa hen…vvv reethi keep it up fantasy dear…i love this story….waiting next part….\nAlhe hussham Maru veetha 🙁 alhe fantasy hussham thi maraa lihyoo ohh I’m crying 🙁\nStory varah obi 😛 ekam ehai hihdhathi Veema dhen neynge 🙂 Yageeneayaax ge kameh kan aee 🙁 huh shaam aai mishkaa ekee reyga fenuneethoochei 😉\nMibaivex v v rythi.v interersting. Avahah up kohdinun eden.♥:-)\nRyn????? Is that you?????????? ? your not like that\nLadhu kuda goih kuda anheneh kaley mamma kaley kairy buny mihen ulheysheytha hayaaih kuda anheneh\nRyn is not like that. And who ever is commenting on her name please stop it. She isagood writer.. And respectable. Lillygirl i think it is you. Dont be oversmart. See your comment time and this fake Ryn comment time. Before you do something bad keep this in mind that it will not be hidden for so long. I hate you lilly girl. Your just jelous. And just now i got to know about how you always keep an eye on Ryn and how you disrespect her. YouraJelous girl.\nliliygirl..evry one knows thats u cz see the ip address of that two cmmt and the time of the cmmt of ryn and lilygirl…adhi keehkuran vaki mivaahakayah cmmt kuran v…….. jaizan ge vaahaka yahvesh kuran v nu chat vesh ebothenu…lilygirl urasuchajelous girl. hate u like anything……\nyup u r right ey ryyn eh noon kan yageen cause ryyn comment nukuraane egothah…ryyn comment kuraany registered user eh ge gothuga….ey first clue..\nChiii.. mikahala ehchehi liyefa comment kuraakah ladheh nuganeytha..\nMI site ge agu thi vahtaaly\ne ee ryn kameh kihineh ingeny? hama ehen myhakah vess vedhaane dhw .. think before u say anything ..eee ryn eh noon .. ryn ekahala ehcheh seh nuliyaane .. ryn ge namuga eyny ehen myheh cmnt kohfa i think ..\nBy the way.,., i love this part also… fantasy you are no1 :):)… nd waiting4nxt part…\nRyn.. z that u???story hama habay…\nGuys.. its not ryyn… aee knmvs ehn myheh… whoever it is plx dnt do such things…. ryyn ekahalai cmnt eh nukuraane im sure .. n y wud she evr cmnt egothah.. plx . respect others feelings too n kamuge dhekolhu balafa cmnt kurachey.. n plx dnt take this negative koh. thnk u\nOh god….konme myhaku egothah comment kuriyasemyhakuekury v kada kameh…mi site use kuraany hama ekani bodethi myhunneh noon kannenge…18 aharu nuvaa kuda kudhinvex site use kuraane..ehen v ma mikahala comnt kurumuge kurin visnaalun edhen…hiyey nuvey mee ryn koffa in comment eh heneh…anyway mi comment kuri myhegge kokko akah vex mi comment hama fenidhaane…mi gothah comment nukkoba plxxxxx….\nI jxt wnt say plx plx plx dnt use ehn myhunge names to write such cmmnts.. evn i hve sumthin calld reputaion.. respct.. i dnt wnt loose it.. n if u wnt cmmnt on my name go ahead i wil nvr say bt plx plx dnt say such bad n chyp things… n m damn sure tht mi syt ga ulheyne kn stries kiyaa kuda kudhin.. so dnt use ths wrds whch wil affct thm.. if u realy wnt write usin my name u cn write sumthin gud..\nn plus i knw wel who did it.. bt dnt wnt tell.. cx i dnt wnt u ppl to disrespct tht one… jxt dnt misundrstnd me. if i had to do such bad crypy things why shuld i write in cmmnts n evx public ga.. prvt kh kahneynge ekahala kanthah huhnan jeheyny if i do so.. wht evr jxt wanna say i dnt do such chyp acts plus tht ws nt me who wrote all tht.. thnkyou\nYegeen ei lillygirl kan. Balaaba dhe comment kohfa in time. Lillygirl maa smart vaan ulhunas emen navves egey ei lilly kuri kameh kan. She is jelous with u ryn. Lilly ves thee writer eh. So its v unprofessional to comment on ryn’s name\nWe know its not u ryn… whoever did that plz dont do that again.\nRyn sis don’t worry we know you wouldn’t say such ill mannered things.. I am sure that lillygirl did it. lillygirl is suchaill mannered girl\nyes Ryyn, we all know its not you. and pls dont write such things in others’ names\nanyways v v reethi mi part vx …avahah next part upp koh dhey thi ingey..love your stories…waitin4the next part…goodluck\nvaaahaka ok.. ekamu sukunuge massala ebahuri… mi bunee shaviyani sukun kuran jehey thanthaa alifu sukun kurun fadha kankan ebahuri mi vaahaka in fennan…..\nvaahaka ah comment kuri hurihaa kudin nah ves v bodah thnks 🙂\nehves kujjaku aneh kujjakey kiyaigen comment nukurun v bodah edhen.. adhi ehves kujjehge reputation ah buru araa gothah comment nukurun edhen.. vaahaka hadi kamah vaanama reethi koh ehen bune laa.. eyrun vaahaka ragalhu koh leveytho balaanan.. kudin kudin ge namugai comment kuraa iru visnaalun ragalhu liyaa echehi thakah.. sababa kee mi site mee v gina kiyun therin beynun kuraa site akah veema.. 🙂\nheekuran comment kuraa kudin mi kamah visnaane kamah 🙂\nFantasy! mi bai vx varah reethi! school kiyevun onnaathy gavaidhun nukiyeny vaahaka. ekam kurin mi bai keenmey dhen adhi kiriya mi comment kurevuny! 😀\nand.. whats all these comments? i also advice not to tell things like that. Ryyyn isagreat and kindhearted writer… pls dont do that! 🙁\nއުފެއްދުންތެރި ލިޔުން އެހެނިހެން ދީނީ July 16, 2020\nއަނިޔާ.. 20 ވަނަ ބައި\nއެހެނިހެން ލޯބި December 28, 2015\nމަންމަގެ ހައްޤުގައި (1ވަނަ ބައި)\nހަޤީޤީ ހިތާމަ ލޯބި August 24, 2017\nލޯބިވެރިއެއް ތިނޫނީ މަށެއް ނޭދެމޭ..26\nހިތާމަ މަޖާ ލޯބި August 31, 2020


ފްރާންސްގައި ރާއްޖެ އިޝްތިހާރުކުރުމަށް އެމްއެމްޕީއާރުސީން ޙާއްސަ ކެމްފެއިނެއް ފްރާންސްގައި ރާއްޖެ އިޝްތިހާރުކުރުމަށް އެމްއެމްޕީއާރުސީން ޙާއްސަ ކެމްފެއިނެއް\nފްރާންސްގައި ރާއްޖެ އިޝްތިހާރުކުރުމަށް އެމްއެމްޕީއާރުސީން ޙާއްސަ ކެމްފެއިނެއް\nރާއްޖެއަށް ޒިޔާރަތްކުރި ފަތުރުވެރިންގެ ބަޔަކު - ފޮޓޯ: އަލީ ނަސީރު / ޕީއެސްއެމްނިއުސް\nފްރާންސްގައި ރާއްޖެ އިޝްތިހާރުކުރުމަށް އެމްއެމްޕީއާރުސީން ކެމްޕެއިނެއް ފަށައިފިއެވެ.\nއެމްއެމްޕީއާރުސީން ފްރާންސްގައި ފެށި ސޯޝަލް އަދި ޑިޖިޓަލް މާކެޓިންގ ކެމްޕެއިން ފަށާފައިވަނީ ފްރާންސްގެ އެންމެ ބޮޑު އެއް އޮންލައިން ޓްރެވެލް އެޖެންސީ އޮޑީޖިއޯ އާއިއެކުއެވެ.\nއެމްއެމްޕީއާރުސީން ފްރާންސްގައި ފެށި ޑިޖިޓަލް މާކެޓިންގ ކެންޕެއިންގެ މަޤްސަދަކީ ފްރާންސްގައި ރާއްޖެ އިޝްތިހާރުކޮށް އެޤައުމުން ރާއްޖެ އަންނަ ފަތުރުވެރިންގެ އަދަދު ކުރިއަށްއޮތްތަނުގައި އިތުރުކުރުންކަމަށް އެ ކުންފުނިން ބުނެއެވެ. މީގެއިތުރުން އޯޓީއޭތަކާއި ގުޅިގެން އެޤައުމުގެ ރައްޔިތުން ޗުއްޓީ ހޭދަކުރަން އެންމެ ރައްކާތެރި ޤައުމަކީ ރާއްޖެކަން ބުނެދިނުމަކީވެސް މި ކެންޕެއިންގެ މަޤްސަދެކެވެ.\nއޮޑީޖިއޯއާއިއެކު ފެށި މި ކެމްޕެއިންގެ ދަށުން އެތަނުގެ ވެބްސައިޓްތަކާއި ސޯޝަލް މީޑިއާ އެކައުންޓަތަކުގައި ދިވެހިރާއްޖެ އިޝްތިހާރުކުރާނެއެވެ. މި ކެމްޕެއިން ކުރިއަށްދާނީ2މަސް ދުވަހުގެ މުއްދަތަކަށެވެ. މަހެއްގެ މައްޗަށް 1.6 މިލިއަން މީހުން ޒިޔާރަތްކުރާ އޮޑީޖިއޯ ވެބްސައިޓްގައި ދިވެހިރާއްޖެއަށް ޙާއްސަ މައިކްރޮސައިޓެއް ޔޫރަޕަށް ޙާއްސަ ވެބް ޕޭޖްގައި ވަނީ ހަމަޖައްސާފައެވެ. މި މައިކްރޮސައިޓް މެދުވެރިކޮށް ދިވެހިރާއްޖޭގެ ފަތުރުވެރިކަމުގެ ޕްރޮޑަކްޓްތަކާއި ފަތުރުވެރިންނަށް ތަޖުރިބާކުރެވެން ހުންނަ ތަފާތު ކަންކަން ދައްކުވައިދޭނެކަމަށް އެމްއެމްޕީއާރުސީން ބުނެއެވެ.\nމި މައިކްރޮސައިޓްގެ އިތުރުން އޮޑީޖިއޯގެ ވެބްސައިޓަށް ޒިޔާރަތްކުރާ ފަރާތްތަކަށް ދިވެހިރާއްޖެއާބެހޭ މައުލޫމާތު ހިމެނޭ އީމެއިލްވެސް ކެމްޕެއިންގެ ތެރެއިން ފޮނުވާނެއެވެ.\nކޯވިޑް19 އަށްފަހު ރާއްޖޭގެ ބޯޑަރު އަލުން ހުޅުވާލުމާއިއެކު ފްރާންސްއިން ރާއްޖެއަށް 5677 ފަތުރުވެރިން ވަނީ ރާއްޖެ އައިސްފައެވެ. އަދި މިއަހަރުގެ ފުރަތަމަ 10 ދުވަހު ފްރާންސްއިން 1106 ފަތުރުވެރިން ރާއްޖެ ވަނީ އައިސްފައެވެ.


މިއޮތޯރިޓީ އިން ކޮށްފައިވާ ނަންބަރު (IUL)202-A/1/2020/22 (18 ފެބްރުވަރީ 2020) އިއުލާނު ބާތިލްކޮށް މުވައްޒަފުން ހޯދުމަށް އަލުން ޢިއުލާނު ކުރީމެވެ.\n- މި މަޤާމަށް މީހަކު ހޮވުމަށް ބާއްވާ އިންޓަވިއުއާއެކު ޕްރެކްޓިކަލް އެއް ދޭނެއެވެ. އަދި އިންޓަރވިއު އޮންނާނީ މިނިސްޓްރީ އޮފް ޓްރާންސްޕޯޓް އެންޑް ސިވިލްއޭވިއޭޝަން ( ވެލާނާގެ 11 ވަނަ ފަންގިފިލާ) ގައެވެ. އިންޓަރވިއު ކުރިޔަށް ގެންދިއުމަށް ހަމަޖެހިފައިވަނީ 22 މާރިޗު 2020 އިން ފެށިގެން 31 މާރިޗު 2020 އާ ދެމެދު، މިނިސްޓްރީ އޮފް ޓްރާންސްޕޯޓް އެންޑް ސިވިލްއޭވިއޭޝަންގައެވެ.\nމިމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 18 މާރިޗު 2020 ގެ 14:00 ގެ ކުރިން، މިނިސްޓްރީ އޮފް ޓްރާންސްޕޯޓް އެންޑް ސިވިލްއޭވިއޭޝަން އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައިގަނެވޭނެވެ. އަދި އިޢުލާނުގެ ސުންގަޑި ހަމަވުމުގެ ކުރިން އަދި ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.


Prince Harry aai Meghan Markle beynun vany wedding gift thakuge badhalugai charity thakah ehy vumah – adduLIVE\nހެރީ އާއި މެގަން ކައިވެނީގެ ހަދިޔާ ބޭނުމެއް ނޫން!\n0 Apr 10, 2018, 08:56 ލިޔުނީ އަހުމަދު ނަސޫހް\nއަންނަ މޭ މަހުގެ 18 ވަނަ ދުވަހު ބޭއްވުމަށް ހަމަޖެހިފައިވާ އިނގިރޭސި ޝާހީ ކައިވެނި، ޕްރިންސް ހެރީ އަދި މެގަން މާކަލްގެ ގުޅުން ފާހަގަކުރުމަށް އެއްވެސް ހަދިޔާއެއް ބޭނުން ނުވާ ކަމަށް ޝާހީ އާއިލާއިން ބުނެފިއެވެ.\nއާންމުކޮށް ޒަވާޖީ ހަޔާތް ފެށުމުގެ އުފަލުގައި ބާއްވާ ކައިވެނި ޕާޓީއަށް އަގުބޮޑު ހަދިޔާތައް މީހުން ގެނައުމުގެ ސަގާފަތަށް ބަދަލު ގެނެސް، ޕްރިންސް ހެރީއާއި މެގަން މާކަލް ވަނީ އެމީހުންގެ ކައިވެނީގެ ހަދިޔާގެ ގޮތުގައި ޗެރިޓީތަކަށް އެހީތެރިވެދިނުމަށް ޕާޓީއަށް ދައުވަތު އެރުވުނު ފަރާތްތަކަށް އިލްތިމާސްކޮށްފައެވެ.\nއަދި7ޗެރިޓީއެއް ޕްރިންސް ހެރީ ވަނީ އިޚްތިޔާރުކޮށްފައެވެ. އޭގެ ތެރޭގައި ތިމާވެށި ހިމާޔަތްކުރުމާ ބެހޭ ޗެރިޓީތަކާއި އެޗްއައިވީ އެއިޑްސް އިން ސަލާމަތްވުމަށް މަސައްކަތް ކުރާ ޗެރިޓީ އަދި ޒުވާނުންނާއި އަންހެނުން ބާރުވެރިކުރުވާ ޗެރިޓީ ހިމެނެއެވެ. ނަމަވެސް މިއިން އެއްވެސް ޗެރިޓީއަކީ ޝާހީ އާއިލާއާ ގުޅުން ހުރި ޗެރިޓީއެއް ނޫންކަން ވެސް ފާހަގަކޮށްލެވެއެވެ.\nޕްރިންސް ހެރީ އަދި މެގަން މާކަލްގެ ކައިވެންޏަށް ޝާހީ އާއިލާއިން އަންނަނީ ތައްޔާރު ވަމުންނެވެ. އެމެރިކާގެ މަޝްހޫރު ޓީވީ ޝޯ "ސޫޓްސް" އިން ގިނަ ބަޔެއްގެ މަގުބޫލުކަން ހޯދި މެގަން މާކަލް ވަނީ އެކްޓިން ހުއްޓާލުމަށްފަހު އިނގިރޭސި ވިލާތަށް ބަދަލުވެ އެގައުމުގެ ރަށްވެހިކަން ހޯދުމަށް ނިންމާފައެވެ.


Vakikuree gaabilu noon meehun: Fenaka\nވަކިކުރީ ގާބިލު ނޫން މީހުން: ފެނަކަ\nފަރެސްމާތޮޑާ ފެނަކަ ބްރާންޗުގައި މަސައްކަތް ކުރަމުން ދިޔަ މުވައްޒަފުންތަކެއް ވަކިކުރީ އެމީހުން އެ ވަޒީފާއަށް ގާބިލު ނުވާތީ ކަމަށް ފެނަކައިން ބުނެފި އެވެ.\nފެނަކައިން މިހެން ބުނެފައި ވަނީ ފަރެސްމާތޮޑާގެ ހަތަރު މުވައްޒަފަކު ޕީޕީއެމްގެ މެމްބަރުންތަކަކާ ސަލާމް ކޮށްގެން ވަޒީފާއިން ވަކި ކުރިކަމަށް ބުނާ މައްސަލައެއް ފެންމަތިވެ މީޑިއާގައި ރިޕޯޓްކޮށްފައި ވަނިކޮށެވެ.\nފެނަކައިން ވަކިކުރި ހަތަރު މުވައްޒަފުންނަކީ ތިން މަސްދުވަހުގެ މުއްދަތަށް ވަގުތީ ގޮތުން މަސައްކަތް ކުރަމުން ދިޔަ ބައެއް ކަމަށް އެ ކުންފުނިން ބުންޏެވެ. އަދި ބުނީ އެމީހުން ވަޒީފާއިން ވަކި ކޮށްފައި ވަނީ މަސައްކަތުގެ އަހުލާގާއި، ހަވާލު ކުރާ މަސައްކަތަށް ވެސް ގާބިލް ނޫން ކަމަށް ފެނިގެނެވެ.\n"ސިޔާސީ އެއްވެސް މަގްސަދެއް ހާސިލް ކުރުމަށްޓަކައި ފެނަކައިގެ އެއްވެސް މުވައްޒަފެއް ވަޒީފާއިން ވަކިކޮށްފައި ނުވާނެކަމުގެ ޔަގީންކަން ފެނަކައިން އަރުވަން،" ފެނަކައިން މިއަދު ބުންޏެވެ.\nފެނަކައިގެ މުވައްޒަފުންތަކެއް ވަޒީފާއިން ވަކި ކޮށްފައިވާކަން އެންމެ ފުރަތަމަ އާންމުކޮށް ވިދާޅުވީ ނައިފަރު ދާއިރާގެ މެމްބަރު އަހުމަދު ޝިޔާމެވެ. އެ މުވައްޒަފުން ވަކިކޮށްފައި ވަނީ ޕީޕީއެމުން ގއ. އާއި ގދ. އަށް ފެށި ދަތުރުތަކުގައި ގދ. ފަރެސްމާތޮޑާއަށް ދިއުމުން އެ ޕާޓީގެ ޓީމުގެ މެމްބަރުންނާ ސަލާމް ކުރުމުން ކަމަށް ވެސް ޝިޔާމް ވަނީ މިއަދު އަވަސްއަށް ވިދާޅުވެފަ އެވެ.\nފަރެސްމާތޮޑާ އެއާޕޯޓު ސައިޓުގައި މަސައްކަތް ކުރަމުން ދިޔަ ފެނަކައިގެ 10 މުވައްޒަފަކު މަސައްކަތުން އެކަހެރި ކުރި ކަމަށާއި ނަމަވެސް ހަ މުވައްޒަފަކު އަލުން ވަޒީފާއަށް ނެރެފައިވާ ކަމަށް ވަކިކުރި މުވައްޒަފަކު އަވަސްއަށް މައުލޫމާތު ދީފައި ވެއެވެ. ވަޒީފާއަށް އަލުން ނެރުނު ހަ މުވައްޒަފުން، ވަޒީފާއަށް ނެރުނީ އެމްޑީޕީއަށް ސޮއި ކުރަން މަޖުބޫރު ކުރުވައިގެން ކަމަށް ވެސް ބުންޏެވެ.\nނަމަވެސް ފެނަކައިން ވަނީ އެ ވާހަކަތައް ދޮގު ކޮށްފަ އެވެ.\nއެމްޑީޕީ ޕީޕީއެމް ފެނަކަ ކޯޕްރޭޝަން + ޕޮލިޓިކްސް އަހުމަދު ޝިޔާމް ފަރެސް މާތޮޑާ\nޕީޕީއެމް މެމްބަރުންނާ ސަލާމްކުރުމުން ވަކިކޮށްފި


Yemen meehaa ah ventilator gai faruvaa dheyn fashaifi | Mihaaru\nޔާސިރު ޔަހުޔާ: އޭނާ ވަނީ އައިޖީއެމްއެޗްގައި އެޑްމިޓްކޮށްފައި\nޔަމަންގެ މީހާ އަށް ވެންޓިލޭޓަރުގައި ފަރުވާދޭން ފަށައިފި\n21 ޖުލައި 2020 - 22:09 42 comments\nޓެރަރިޒަމާ ގުޅުން ހުރި ތުހުމަތުތަކެއްގައި ރާއްޖޭގައި ހައްޔަރުކޮށްފައި ހުރި ޔަމަނުގެ ރައްޔިތެއް ކަމަށްވާ ޔާސިރު ޔަހުޔާ، ބަނޑުހައިހޫނުކަމުގެ ހަޅުތާލެއް ކުރުމުން ހާލު ދެރަވެގެން އައިޖީއެމްއެޗުގައި ފަރުވާ ދޭން މިރޭ ފަށައިފި އެވެ.\nމިއީ ޔާސިރު ބަނޑުހައިހޫނުކަމުގެ ހަޅުތާލެއް ކުރި ދެވަނަ ފަހަރެވެ. އައިޖީއެމްއެޗުން ބުނީ އޭނާ އަށް ފަރުވާ ދެމުން އަންނަނީ ވެންޓިލޭޓަރުގައި ކަމަށެވެ.\nއެމްސީއެސްގެ ކޮމިޝަނަރު އަހުމަދު މުހައްމަދު މިއަދު ކުރެއްވި ޓްވީޓެއް\nކޮމިޝަނަރު އޮފް ޕްރިޒްންސް އަހުމަދު މުހައްމަދުފުޅު ވިދާޅުވީ، ޔާސިރު އައިޖީއެމްއެޗަށް ގެންދިޔައީ އޭނާގެ ހާލު ދެރަވެގެން ކަމަށެވެ. އިމިގްރޭޝަންގެ ގާނޫނާ ހިލާފުވެފައި ވާތީ، ފުރުވައިލެވެން ދެން ޔާސިރު ބަހައްޓާފައި ހުރީ ހުޅުމާލޭ ޑިޓެންޝަން ސެންޓަރުގަ އެވެ.\nޓެރަރިޒަމާ ގުޅުން ހުރި މައްސަލަތަކެއްގައި އެހެން ގައުމުތަކުން ވެސް ޔާސިރު ކުރިން ބަންދުކޮށްފައި ވެ އެވެ.\nރާއްޖޭގައި ކައިވެންޏެއް ކޮށްގެން އުޅެމުން އަންނަނިކޮށް، އޭނާގެ ހަގީގަތް އިނގުމުން އިމިގްރޭޝަންގެ ބެލުމުގެ ދަށަށް ގެންދިޔައީ މާޗް، 3، 2017 ގަ އެވެ. އޭގެ ފަހުން އެއްވެސް ދައުވާއެއް ނުކޮށް ޔާސިރު ބަންދުކޮށްފައި ބެހެއްޓުމުން، އެކަމާ އިންކާރުކޮށް އޭނާ ވަނީ މިދިޔަ އަހަރު ވެސް ބަނޑުހައިހޫނުކަމުގެ ހަޅުތާލެއް ކޮށްފަ އެވެ.\nއެ ހަޅުތާލާ ގުޅިގެން އެ ފަހަރު ވެސް އޭނާގެ ހާލު ވަރަށް ދެރަވެ، އައިޖީއެމްއެޗުގައި އައިވީ ގުޅައިގެން ފަރުވާ ދިނެވެ. ޔާސިރު އޭރު އަލުން ކާން ފެށީ ވަރަށް ގިނަ ދުވަހު ހަޅުތާލު ކުރުމަށް ފަހު އެވެ.\nޔާސިރު ހައްޔަރު ކުރީ، އޭނާ ދޫކޮށްލާފައި ހުރެއްޖެ ނަމަ ރާއްޖޭގެ ސަލާމަތާއި ރައްކާތެރިކަމަށް ގެއްލުން ވެދާނެ ކަމަށް ބެލެވޭތީ ކަމަށް ހޯމް މިނިސްޓަރު އިމްރާން އަބްދުﷲ އާއި ޕޮލިސް ކޮމިޝަނަރު މުހައްމަދު ހަމީދު މީގެ ކުރިން ވިދާޅުވެފައި ވެ އެވެ.\nYamen meehaa halhuthaalu huttaalai kaan fashaifi\nދިވެއްސަކާ އިނދެ ދަރިއަކު ވެސް ހުންނަ ޔާސިރުގެ ހަގީގަތް އެނގުނު ހިސާބުން ވިސާ ކެންސަލްކޮށް، ރާއްޖެ އިން ފުރައިގެންދާން އެއް މަސް ދުވަހުގެ މުއްދަތެއް އިމިގްރޭޝަނުން ދިނެވެ. އެކަމަކު ޔާސިރު ފުރަން އިންކާރުކުރީ އެވެ. އޭނާ ފުރަން އެއްބަސްވިހާ އަވަހަކަށް އެކަން ހަމަޖައްސައިދޭނެ ކަމަށް ހޯމް މިނިސްޓްރީން މީގެ ކުރިން ބުނެފައި ވެ އެވެ.\nއިތުރު ލިޔުންތައް ޓެރަރިޒަމް އައިޖީއެމްއެޗު ޔަމަން ކަރެކްޝަނަލް ސާވިސް ސިއްހަތު އަހުމަދު މުހައްމަދުފުޅު (ކޮމިޝަނާ އޮފް ޕްރިޒްންސް)


UN ge aammu majilihuge raees kan Shahid ah - AO News\nއދ. ގެ އާންމު މަޖިލީހުގެ ރައީސްކަން ޝާހިދަށް\nއދ. ގެ 76 ވަނަ އާންމު މަޖިލީހުގެ ރައީސަކު ހޮވުމަށް މިރޭ ބޭއްވި އިންތިހާބުން ބޮޑު ކާމިޔާބީއެއް ހޯއްދަވައި، ރާއްޖޭގެ ފޮރިން މިނިސްޓަރު އަބްދުﷲ ޝާހިދު އާ މަޖިލީހުގެ ރައީސަކަށް ހޮވިވަޑައިގެންފި އެވެ.\nމިރޭ ރާއްޖެ ގަޑިން 7:00 ގައި ފެށި އދގެ އާންމު މަޖިލީހުގެ ޖަލްސާގައި ބޭއްވި އިންތިހާބުގައި ވާދަކުރީ ރާއްޖޭގެ ފޮރިން މިނިސްޓަރު އަބްދުﷲ ޝާހިދުގެ އިތުރުން އަފްޣާނިސްތާނުގެ ކުރީގެ ފޮރިން މިނިސްޓަރު ޑރ. ޒަލްމާއި ރަސޫލްއެވެ. ޝާހިދަށް 143 ވޯޓު ލިބިވަޑައިގެންނެވި އިރު ރަސޫލް އަށް ލިބިވަޑައިގަތީ 48 ވޯޓެވެ. މި އިންތިހާބުގައި އދ. ގެ މެމްބަރު 193 ގައުމަކަށް ވޯޓުލުމުގެ ހައްގު ލިބިފައިވެ އެވެ. މިއީ ސިއްރު ވޯޓެކެވެ.\nއދގެ އާންމު މަޖިލީހުގެ 76 ވަނަ މަޖިލީހުގެ ރައީސްކަމާ ޝާހިދު ހަވާލުވެވަޑައިގަންނަވާނީ މި އަހަރުގެ ސެޕްޓެމްބަރު މަހުގެ ތެރޭގައެވެ.\nރާއްޖެއަށް ލިބުނު ކާމިޔާބީއާ އެކު ރައީސް އިބްރާހިމް މުހައްމަދު ސޯލިހް ވަނީ މަރުހަބާ ވިދާޅުވެ ޓްވީޓް ކުރައްވައިފަ އެވެ. އެ މަނިކުފާނު ވިދާޅުވި ގޮތުގައި މިއީ ރާއްޖެއަށް ލިބުނު ވަރަށް ބޮޑު ޝަރަފެކެވެ. އަދި އދ.ގެ އާންމު މަޖިލީހުގައި ރާއްޖެ ފަޚުރުވެރިވާނެ ފަދަ މަސައްކަތްތަކެއް ޝާހިދު ކުރައްވާނެކަން ޔަގީންކުރައްވާ ކަމަށް ރައީސް ވިދާޅުވި އެވެ.\nއދގެ އާންމު މަޖިލީހުގެ އިންތިހާބީ ރައީސްގެ ހައިސިއްޔަތުން އދގައި މިރޭ ތަގުރީރުކުރައްވަމުން ޝާހިދު ވިދާޅުވީ މިއީ ރާއްޖެއަށް ލިބުނު ބޮޑު ކާމިޔާބެއް ކަމަށާއި، މި ކާމިޔާބީން ހާމަވެގެން ތިޔައީ ދުނިޔޭގެ ހުރިހާ ގައުމެއްގެ އިތުބާރު ރާއްޖެއަށް ލިބި، ދުނިޔެއިން ރާއްޖެ ބަލައިގެންފައިވާކަން ކަމަށެވެ.\nމިއީ ރާއްޖެއިން އދގެ އާންމު މަޖިލީހުގެ ރައީސްކަން ކާމިޔާބުކުރި ފުރަތަމަ ފަހަރެވެ. އަދި ރާއްޖެއަކީ އދގެ އާންމު މަޖިލީހުގެ ރައީސްކަން އަދާކުރާ ސާކްގެ ހަވަނަ ގައުމެވެ. ސާކް ސަރަހައްދުގެ ގައުމުތަކަށް ބަލާއިރު ދިވެހިރާއްޖެ އާއި ނޭޕާލާއި ބޫޓާން ފިޔަވައި އެހެން ގައުމުތަކުން މީގެ ކުރިން ވަނީ އާންމު މަޖިލީހުގެ ރައީސްކަން ކޮށްފަ އެވެ.\nރާއްޖޭން ވަނީ އދ.ގެ އެންމެ ބާރުގަދަ ކައުންސިލް، އިންސާނީ ހައްގުތަކާ ބެހޭ ކައުންސިލްގެ ގޮނޑިއަށް ވާދަކުރަން ވެސް ނިންމައިފަ އެވެ. އެއީ 2023-2025 އަށް ދެމިގެންދާ ދައުރަށެވެ. އެ އިންތިހާބު އޮންނާނީ 2022 ގަ އެވެ.\nފޮރިން މިނިސްޓަރ އަބްދުލުﷲ ޝާހިދު\nޚާރިޖީ ސިޔާސަތު ގެ މުހިއްމު އަސާސް: އިންސާނީ ޙައްޤާއި ތިމާވެށި، ޙިމާޔަތް ކުރުން-ރައީސް\nސްރީ ލަންކާއަށްދާ ދިވެހިންނަށް އޮންއެރައިވަލް ވިސާ ދިނުން މެދުކަނޑާލައިފި\nފަލަސްތީނާ ދެކޮޅަށް ކުރާ ހަނގުރާމަ ހުއްޓާލުމަށް ގޮވާލައި ފޮރިން މިނިސްޓަރ ތަގުރީރު ކުރައްވައިފި\nފޮރިން މިނިސްޓަރ ގެ ދަތުރުފުޅާ އެކު އިތުބާރު ބޮޑުވެއްޖެ: ޗައިނާ ސަފީރު


Bon govvi Zahran aa gulhun huri3meehaku hayyaru koffi | Mihaaru\nލަންކާގައި ދިން ބޮމުގެ ހަމަލާގެ އިސް މޭސްތިރިޔާ ޒަހްރާން ހާޝިމް. --ފޮޓޯ:އޭއެފްޕީ\nބޮން ގޮއްވި ޒަހްރާންއާ ގުޅުން ހުރި ތިން މީހަކު ހައްޔަރުކޮށްފި\n06 އޯގަސްޓް 2019 - 11:434comments\nކޮލަމްބޯ (އޮގަސްޓް 6) - އަމިއްލަ އަށް މަރުވެގެން ސްރީ ލަންކާގައި ދިން ބޮމުގެ ހަމަލާގެ އިސް މޭސްތިރިޔާ ޒަހްރާން ހާޝިމްއާ ގުޅުން ހުރި ކަމަށް ބެލޭ ތިން މީހަކު ލަންކާ ފުލުހުން ހައްޔަރުކޮށްފި އެވެ.\nނޭޝަނަލް ތައުހީދު ޖަމާއަތް (އެންޓީޖޭ) ގެ ލީޑަރު ޒަހްރާންއާ ގުޅުން ހުރި ކަމަށް ތުހުމަތުކޮށްގެން ހައްޔަރުކޮށްފައި ވަނީ ޖަމާއަތޭ މިއްލަތު އިބްރާހިމް (ޖޭއެމްއައި) ގެ ތިން މެންބަރެކެވެ. އެ ތިން މީހުން ހައްޔަރު ކުރީ އަމްޕަރާ ޕޮލިހުންނެވެ. ފުލުހުން ބުނީ ހައްޔަރުކުރި ތިން މީހުން ވަނީ ނޫރަލިޔާ އާއި ހަމްބަންޓޯޓާގައި ތަމްރީނު ހަދާފައިވާ ކަމަށެވެ. އެ މީހުން ތަމްރީނު ހަދާފައި ވަނީ ޒަހްރާން ހާޝިމްގެ އިރުޝާދުގެ ދަށުން ކަމަށް ވެސް ފުލުހުން ބުނެފައިވެ އެވެ.\nފުލުހުން ބުނީ ހައްޔަރު ކުރި މީހުންނާ މިހާރު ސުވާލު ކުރަމުންދާ ކަމަށެވެ.\nޒަހްރާން މަރުވެފައި ވަނީ ޝަންގްރިއްލާ ހޮޓަލަށް ދިން ހަމަލާގަ އެވެ. އޭނާއާ އެކު އެ ހޮޓަލަށް އަމިއްލަ އަށް މަރުވެގެން، ދެން ހަމަލާ ދިނީ އިލްހާމް އަހުމަދު އިބްރާހިމް ކިޔާ މީހެކެވެ. ޝަންގްރިއްލާ އަށް ދިން ހަމަލާގައި އެ ހޮޓަލުން 36 މީހުން މަރުވި އެވެ. އޭގެ ތެރޭގައި 12 ބިދޭސީއަކު ހިމެނެ އެވެ.\nލަންކާގެ ތިން ފައްޅިއަކާއި ތިން ހޮޓަލެއްގައި އެޕްރީލް 21 ވަނަ ދުވަހު ހަމަލާ ދީފައި ވަނީ ނުވަ މީހެކެވެ. ހަމަލާތަކުގައި ވަނީ 258 މީހުން މަރުވެފަ އެވެ. އޭގެ ތެރޭގައި 40 ބިދޭސީއަކު ވެސް ހިމެނެ އެވެ. ހަމަލާގެ ޒިންމާ ވަނީ އިސްލާމިކް ސްޓޭޓް (އައިއެސް) އިން އުފުލައިފަ އެވެ. ލަންކާ ސަރުކާރުން ބުނެފައި ވަނީ ހަމަލާ ދިނީ އެންޓީޖޭގެ މެންބަރުން ކަމަށެވެ.


އުސައިން ބޯލްޓަށްވުރެ ބާރަށް ދުވާ މީހެއް؟ – Dhen.mv\nއުސައިން ބޯލްޓަށްވުރެ ބާރަށް ދުވާ މީހެއް؟\nއުސެއިން ބޯލްޓަށް ވުރެ ބާރަށް ދުވާ މީހެއްގެ ވީޑިިއޯއެއް ޓްވިޓާގައި ވައިރަލްވާން ފަށައިފިއެވެ. ޑީޕީ ސަތީޝް ނަމަކަށް ކިޔުނު ނޫސްވެރިއަކު އާންމު ކުރި މި ވީޑިއޯ އިން ފެނިގެންދަނީ އިންޑިއާގެ ދެކުނުގެ އަވަށެއް ކަމަށްވާ ކަރްނެތާކާ އޮތް ބަފަލޯ ދުއްވުމުގެ މުބާރާތެއްގައި މީހަކު ދުވާ މަންޒަރެވެ.\n28 އަހަރުގެ ސިރިނަވާސާ ގޮއުދާ މި މުބާރާތުގައި 142.5 މީޓަރ ދުވެފައިވަނީ އެންމެ 13.62 ސިކުންތުން ކަމަށް ވީޑިއޯ އާންމުކުރި ނޫސްވެރިޔާ ބުނެފައިވެއެވެ. އެހެންކަމުން 100 މީޓަރ އެންމެެ 9.55 ސިކުންތުން ނިންމައި އުސެއިން ބޯލްޓަށްވުރެ ވެސް ބާރަށް ދުވެފައިވާ ކަމަށް އެ ނޫސްވެރިޔާ އިތުރަށް ބުނެފައިވެއެވެ. ބޯލްޓް 100 މީޓަރ ދުވެފައިވަނީ 9.58 ސިކުންތުންނެވެ.\nސިރިނަވާސާ ގޮއުދާ މި ބަފަލޯ ދުއްވުމުގެ މުބާރާތުގައި ދުވެފައިވަނީ ބަފަލޯއަކާއެކު ޗަކަފެންގަނޑެއްގެ ތެރޭގައެވެ. ބައެއް މީހުން ބުނާގޮތުގައި ސިރިނަވާސާގެ އެ ހަލުވި ސްޕީޑްގެ ފުރަގަހުގައިވަނީ މި ދެ ކަންތަކެވެ. އަދި ސިރިނަވާސާ ގެ ހަގީގީ ސްޕީޑް އެނގިގެންދާނީ ބަފަލޯއާ ނުލާ ހިކިފަސް ތަނެއްގައި ދުވުމުން ކަމުގައިވެސް މި މީހުން ބުނެއެވެ.\nއުސެއިން ބޯލްޓް އަކީ ދުނިޔޭގައި ހުރި އެންމެ ބާރަށް ދުވާ ދުވުންތެރިޔާއެވެ. 200 މީޓަރާއި 100 މީޓަރުގެ ދުނިޔޭގެ ރެކޯޑްވެސް އޮންނަނީ ބޯލްޓް އަތުގައެވެ. އެއީ 100 މީޓަރު 9.58 ސިކުންތުން ނިންމައި އަދި 200 މީޓަރު އެންމެ 19.19 ސިކުންތުން ނިންމައިގެނެވެ. މި ދެ ރެކޯޑް ވެސް ހަދާފައިވަނީ 2009 ވަނަ އަހަރު ބާރލިން ގައި އޮތް ވޯރލްޑް އެތްލެޓިކް ޗެމްޕިއަންޝިޕްގައެވެ.


Insaafun beyrun ivvaa hukumthakah rayyithun faadukiyaane: Mahloof | Mihaaru\nމަހުލޫފް ޑޮކްޓަރަށް ދައްކަން މާލެ ގެނެސް އައިޖީއެމްއެޗުގައި: ޝަރުއީ ދާއިރާއަށް ފާޑުކިޔާ ފަރާތްތަކަށް ބިރު ދެއްކުން ހުއްޓާލަން މަހުލޫފް ވަނީ ގޮވާލައްވާފައި --ޓުވިޓާ ފޮޓޯ\nއިންސާފުން ބޭރުން އިއްވާ ހުކުމްތަކަށް ރައްޔިތުން ފާޑުކިޔާނެ: މަހުލޫފް\n07 ފެބުރުއަރީ 2017 - 22:25 20 comments\nއަދުލު އިންސާފުން ބޭރުން ފަނޑިޔާރުން އިއްވަވާ ހުކުމްތަކަށް ރައްޔިތުން ފާޑުކިޔާނެ ކަމަށް، ޖަލުގައި ހުންނެވި ރައްޔިތުންގެ މަޖިލިހުގެ މެމްބަރު އަހުމަދު މަހުލޫފް މިއަދު ވިދާޅުވެއްޖެ އެވެ.\nމާފުށީ ޖަލުގެ ޔުނިޓް ދިހައެއްގައި ހުންނަވައިގެން މަހުލޫފް ނެރުއްވި ބަޔާނުގައި ވިދާޅުވެފައި ވަނީ އޭނާގެ މައްޗަށް އިއްވި ހުކުމެއް ތަންފީޒުކޮށް ނިމުނު އިރު ވެސް އޭގެ އިސްތިއުނާފް، ހައި ކޯޓުން ބަލާފައި ނުވާ ކަމަށެވެ.\nމިދިއަ އަހަރުގެ ޖުލައި 25 ގައި މަހުލޫފް މައްޗަށް އިއްވީ ހަ މަސް ދުވަހުގެ ޖަލު ހުކުމެކެވެ. އެ ހުކުމް ޖެނުއަރީ 17 އަށް ވަނީ ހަމަވެފަ އެވެ. އެކަމަކު ހައި ކޯޓުގައި އިސްތިއުނާފްކުރިތާ ފަސް މަސް ވެ އަދި ހުކުމް ތަންފީޒުކޮށް ނިމުނު އިރު އެންމެ އަޑުއެހުމެއް ވެސް ބާއްވާފައި ނުވާ ކަމަށް އޭނާ ވިދާޅުވި އެވެ. \n"އަދުލު އިންސާފުން ބޭރުން ފަނޑިޔާރުން އިއްވަވާ ހުކުމްތަކަށް ރައްޔިތުން ފާޑުކިޔާނެ އެވެ. ގާނޫނީ އިމުގެ ތެރެއިން ފާޅުކުރާ ހިޔާލު ހަޖަމް ނުކުރެއްވޭ ފަނޑިޔާރުން މަގާމުން އިސްތިޢުފާ ދެއްވުމަށް ގޮވާލަމެވެ،" މަހުލޫފްގެ ބަޔާނުގައި ވިދާޅުވެފައިވެ އެވެ.\nއޭނާ ވަނީ ރައްޔިތުންނާ ވެސް ބައެއް ސުވާލުތައް ކުރައްވައިފަ އެވެ. އެގޮތުން ކުރީގެ ރައީސް މުހައްމަދު ނަޝީދާއި ޑިފެންސް މިނިސްޓަރު ކާނަލް މުހައްމަދު ނާޒިމް ފަދަ ބޭފުޅުންނަށް އިއްވާފައިވާ ހުކުމްތަކަށް އދ. އާއި މުޅި ދުނިޔެ އިން މަލާމަތްކުރާ އިރު "ދިވެހިން ހަމަ ހަނު ތިބެންވީތޯ" ސުވާލުކުރެއްވި އެވެ.\n"ސަރުކާރުގެ އޯޑަރަށް ސިޔާސީ ފަރާތްތަކަށް ހުކުމްތައް އިއްވަމުން ދާއިރު ރައްޔިތުން ހިޔާލުފާޅުނުކޮށް ހަމަ ތިބެންވީތޯ އެވެ،" ބަޔާނުގައި މަހުލޫފް އެއްސެވި އެވެ.\nސޯޝަލް މީޑިޔާ އެކްޓިވިސްޓް އަހުމަދު އަޝްރަފް (ޝުމްބާގޮންގް) ހުކުމަކާ ނުލާ އެއް އަހަރު ޖަލުގައި ބެހެއްޓި މައްސަލާގައި ވެސް މަހުލޫފް ވަނީ ކަންބޮޑުވުން ފާޅުކުރައްވައިފަ އެވެ.\n"ހަގީގަތުގައި ނިޒާމީ ގޮތެއްގައި އެންމެ މީހަކަށް އަނިޔާ ދިނަސް އޭގެ މާނައަކީ އެ އަނިޔާގެ ބިރު ހަމަ ކޮންމެ ރައްޔިތަކަށް ވެސް އޮތް ކަމެވެ. މި ގައުމަކީ ވަކި ބައެއްގެ ތަރިކަ މުދާ ކަމަށް ދެކި، ވަގުތީ ގޮތުން ލިބިފައިވާ ބާރުތަކެއްގެ ބޭނުން ނުހަމަ ގޮތުގައި ހިފަން ރައްޔިތުން ބިރު ގެންނެވުމަށް ޖަހާ މަޅިފަތިތަކަށް ކިޔަމަންވެ ބޯލަނބާ ވަރަށް ވުރެ ރައްޔިތުންގެ ލޯތައް ވަނީ ހުޅުވިފަ އެވެ" އޭނާ ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ޖުޑީޝަރީ ކާނަލް ނާޒިމް\nކްރިމިނަލް ކޯޓުގައި ނުނިމި 1،910 މައްސަލަ އެބައޮތް\nޖޭއެސްސީން އިއާދަކޮށްދިނީ ގެއްލިފައިވާ ސިފައެއް: ނަޝީދު\nޖޭއެސްސީގެ މެންޑޭޓް އެކަނި ބަދަލުކޮށްގެން ހައްލެއް ނެތް


Roadha Mahugai Emme Muhimmee Kekkuntha?\nރޯދަމަހުގައި އެންމެ މުހިންމީ ކެއްކުންތަ؟\n8 މަސް,2ހަފްތާ, 1 ދުވަސް, 14 ގަޑި, 25 މިނެޓް, 19 ސިކުންތު ކުރިން 4210ފަތޯނާ ފާއިޒް\nރޯދަމަހަކީ ހުރިހާ މުސްލިމުން ދުވާލުގެ ވަގުތުތަކުގައި ކެއުމުން މަހުރޫމްވެގެން ތިބޭ މައްސަރަކަށް ވުމާއެކު، އެމަހުގައި ކެއިންބުއިމުގެ ކަންކަމަށް ޚާއްސަ އިސްކަމެއް ދެވެއެވެ.\nއެހެންކަމުން، އަންހެންވެރިން އެންމެ ބޮޑު ސަމާލުކަމެއް ދެނީ މީރު ކާތަކެތިން ގޭގެ ސުފުރާމަތި ތަނަވަސް ކުރުމަށެވެ. އެކި ބާވަތްތަކުގެ ނަންތައް ކިޔާ، ތަފާތު ރަހަތަކެއްދޭ ކާއެއްޗެހި ރޯދަމަހުގައި ގޭގެ ކާމޭޒު ފަޅުފިލުވާލަދެއެވެ.\nދަންނަވަން މިއުޅެނީ ރޯދަމަހު މީރު ކާއެއްޗެހި ތައްޔާރު ކުރުމަކީ ގޯސް ކަމެކޭއެއް ނޫނެވެ. އެހެންނަމަވެސް އެކަމުގައި މުޅި ދުވަސް ހޭދަކޮށްލަނީ ތިޔައިގެ ތެރެއިން ކިތައް އަންހެން ބޭފުޅުންތޯއެވެ؟ ހޭލައިގެން ބަދިގެއަށް ވަންނަ ގޮތަށް ރޯދަ ވީއްލާ ވަގުތު ޖެހެންދެން އަވަދިނެތި ކެއްކުމުގައި ވަގުތުތައް ހޭދަ ކުރުމުން ރޯދައިގެ މަޤްސަދު ހާސިލްވާނެތޯއެވެ؟\nރޯދައަށްހުރެ ކުރާ އެހެން އަޅުތަކުގެ ސަބަބުން އެހެނިހެން މަސްމަހަށްވުރެ އިތުރަށް ސަވާބު ލިބޭއިރު، ރޯދަމަހުގައި ކެއްކުމަށް އެހާ ގިނަ ވަގުތު ހޭދަ ނުކޮށް އަޅުކަމަށް ވަގުތު ދިނުމަކީ މާ މުހިންމު ކަމެއް ނޫންތޯއެވެ؟ ގިނަ ފަހަރަށް ގޭގައި އެތައް ބާވަތެއްގެ ކާނާ ތައްޔާރު ކުރި ނަމަވެސް، ގިނަ އެއްޗެހި ހުންނަނީ އުކާލަންޖެހޭ ވަރަށް ގިނަވެފައެވެ. ރަމަޟާން މަސްފަދަ މާތް މައްސަރެއްގައި އިސްރާފު ކުރުން ވާނީ ކޮންކަހަލަ ކަމަކަށްތޯއެވެ؟ އިސްރާފް ކުރުމަކީ މާތްﷲ ރުހިވޮޑިގެންވާ އަމަލެއް ނޫނެވެ.\nއެހެންކަމުން، ތަފާތު ނަންނަން ކިޔާ ކާތަކެތި ތައްޔާރު ކުރަން ހުރިހާ ވަގުތެއް ހޭދަކުރުމުގެ ބަދަލުގައި ނަމާދުކޮށް، ޤުރުއާން ކިޔަވާލަން ވަގުތު ހޭދަ ކުރުމަކީ މުހިންމު ކަމަކަށް ވާނެކަން ޔަގީނެވެ. ރޯދައިގެ ހަޤީޤީ މަގްސަދު ހާސިލްވާނީވެސް އޭރުންނެވެ.\nދަތްތައް ހުދު ކުރަން ބޭނުމިއްޔާ މިކަންކަން ކޮށްލާ!\n3 ހަފްތާ ކުރިން 102 0\n2 މަސް ކުރިން 214 0\n7 މަސް ކުރިން 513 0\n8 މަސް ކުރިން 567 0


މިފަހަރު މިއޮތީ ކެބިން ކުރޫއެއް ވެލައެއް ސަލާމަތްކުރާ ވީޑިއޯއެއް – Faanooz\nމިފަހަރު މިއޮތީ ކެބިން ކުރޫއެއް ވެލައެއް ސަލާމަތްކުރާ ވީޑިއޯއެއް\nDecember 25, 2017 | އަޙުމަދު އަނަސް\nމަސް ހިފުމަށާއި އެހެނިހެން ކަންކަމު ކަނޑަށް ދޫކޮށްލާފައި ހުންނަ ދާތަކުގައި ވެލާ ޖެހި ސަލާމަތް ނުވެވި ހުންނަ ތަން ފެންނަނީ މަދެއް ކޮށެއް ނޫނެވެ. މިހާރަކަށް އައިސް ދަލުގައި ޖެހިފައި ހުންނަ ވެލާ ސަލާމަތް ކުރާ ވީޑިއޯތައް މީސް މީޑިއާއިން ވަރަށް ގިނައިން ފެނެއެވެ. އަނެއްކާވެސް މިއޮތީ މިފަދަ ވީޑިއޯ އެކެވެ. މިފަހަރު މިއީވެސް ހަމަ ދަލެއްގައި ޖެހިފައި އޮތް ވެލައެކެވެ. އެހެނަސް އެވެލާ ސަލާމަތްކޮށްދިނީ ޓްރާސް މޯލްޑިވްސް ސީޕްލޭން އެއްގެ ކެބިން ކުރޫއެކެވެ.\nޓްރާސް މޯލްޑިވްސްގައި މަސައްކަތްކުރާ ފަސްޓް އޮފިސަރ އަހުމަދު އަމްޖަދު މުސްތަފާ، ފޭސްބުކުގައި އަޕްލޯޑުކޮށްފައިވާ މިވީޑިއޯއިން ފެންނަނީ އެ އެއަރލައިންގެ ކެބިންކުރޫ، އިބްރާހިމް މުހައްމަދު ދަލެއްގައި ޖެހިފައި އޮތް ވެލައެއް މޫދުން ނަގައި، ސީޕްލޭންގެ ކަނދު މަތީގައި ބާއްވާ ތަނެވެ. އަދި އެދާގަނޑު ނެއްޓޭތޯ މަސައްކަތް ކުރެއެވެ. އެހެންނަމަވެސް ދާގަނޑު އޮޅިފައި އޮތްވަރުން ނުއެއް ނެއްޓެއެވެ. އަދި ހަމައެހެންމެ އެވެލާ “cocoon maldives” އަށް ގެންގޮސް، އެ ދާގަނޑުން ސަލާމަތްކޮށް ދޫކޮށްލާ ވީޑިއޯވެސް އަޕްލޯޑުކޮށްފައި ވެއެވެ. އިބުރާހިމް މުހައްމަދު އެވެލާ ސަލާމަތް ކުރުމަށް ކުރި ހުރިހާ މަސައްކަތެއް ކުރީވެސް ސީޕްލޭން މޫދުތެރޭގައި ދުއްވަ ދުއްވާ އޮއްވައި، ސީޕްލޭނެ ކަނދެއްގެ މަތީގައި ހުރެއެވެއެވެ. ވުމާއެކު އިބުރާހިމް މުހައްމަދަކީ ހިތްވަރުގަދަ ޒުވާނެއްކަން ޔަގީނެވެ. އެއީ ހަމަ “ހީރޯ” އެކެވެ.\nYep. We were able to save him. 😎\nPosted by Ahmeen Amjad Musthfa on Sunday, 24 December 2017\nސީޕްލޭންގެ ފަސްޓް އޮފިސަރ އަހުމަދު އަމްޖަދު މުސްތަފާ މަޢުލޫމާތު ދެމުން ބުނީ “cocoon maldives”ގައި ޓެކްސީ ކުރަން އުޅުމުގެ ތެރޭގައި ދާގަނޑެއް އޮޅިފައި އޮތް ވެލައެއް ފެނިގެން އެ ވެލަޔަށް އެހީވުމަށް މަޑުކުރީކަމަށެވެ.\nވެލާ ކަހަނބަކީ ކަނޑުގެ މާޙައުލުގައިވާ ދިރުންތައް ދެމެހެއްޓުމަށް މުހިއްމު ދައުރެއް އަދާކުރާ އެއްޗެކެވެ. އަދި ހަމަ އެހެންމެ ފަތުރުވެރިންގެ މަޤުބޫލުކަން ވަރަށް ބޮޑަށް ލިބިގެންދާ އެއްޗެކެވެ. ވުމާއެކު ވެލާ ކަހަނބު ޙިމާޔަތް ކުރުމަކީ ރާއްޖޭގައި ވަރަށް ބޮޑު އިސްކަމެއް ދީގެން ކުރެވެމުން އަންނަކަމެކެވެ. އެހެންނަމަވެސް ބައެއް މީހުންގެ އަމަލުތަކުގެ ސަބަބުން ވެލާ ކަހަނބަށް އެކި އެކި ގޯނާ ލިބެމުންދާކަމީ ހިތާމަކުރަންޖެހޭ ކަމެކެވެ.


Fandiyaarun ge jamiyyaa ge Raees kamah fandiyaaru Shuaib inthihaab vejje | Mihaaru\nފަނޑިޔާރު ޝުއައިބު: ފަނޑިޔާރުންގެ ޖަމްއިއްޔާގެ ރައީސް ކަމަށް އޭނާ ވަނީ އޮޓަމެޓިކުން އިންތިޚާބުވެފައި -- ފޮޓޯ/މިހާރު\nފަނޑިޔާރުންގެ ޖަމިއްޔާގެ ރައީސް ކަމަށް ފަނޑިޔާރު ޝުއައިބު އިންތިޚާބުވެއްޖެ\n13 ޖޫން 2019 - 21:237comments\nކުރިން އުފައްދާފައި އޮތް ފަނޑިޔާރުންގެ ޖަމިއްޔާގެ ރައީސް ކަމަށް ހައި ކޯޓުގެ ފަނޑިޔާރު ޝުއައިބު ހުސައިން ޒަކަރިއްޔާ އިންތިޚާބުވެ، އެ ޖަމިއްޔާގެ ހިންގާ ކޮމެެޓީގެ އިތުރު މަގާމުތަކަށް ވެސް މެމްބަރުން އިންތިޚާބުކޮށްފި އެވެ.\nފަނޑިޔާރުންތަކެއް އިސް ނަގައިގެން 2008 ވަނަ އަހަރު އުފައްދާފައި އޮތް ފަނޑިޔާރުންގެ ޖަމިއްޔާގެ މަސައްކަތް ގިނަ ދުވަސްތަކެއް ވަންދެން ހުއްޓިފައި އޮތުމަށް ފަހު އެ ޖަމިއްޔާގެ މަސައްކަތް އަލުން ފެށުމުގެ ހުއްދަ ޔޫތު މިނިސްޓްރީން ވަނީ ދީފަ އެވެ. އެހެންވެ، އެ ހިންގާ ކޮމެޓީގެ އިންތިޚާބު އަންނަ އާދިއްތަ ދުވަހު ބާއްވަން އޮތީ ނިންމައިފަ އެވެ.\nފަނޑިޔާރުންގެ ޖަމިއްޔާ އިން ނެރުނު އިއުލާނެއްގައި ބުނީ އެ ޖަމިއްޔާގެ ރައީސް ކަމަށް ފަނޑިޔާރު ޝުއައިބު އިންތިޚާބުވެ ވަޑައިގަތީ މަގާމަށް ކުރިމަތިލުމުގެ މުއްދަތު ހަމަވިއިރު އިތުރު ބޭފުޅަކު އެ މަގާމަށް ވާދަ ނުކުރައްވާތީ ކަމަށެވެ. ރައީސްގެ މަގާމުގެ އިތުރުން ނައިބު ރައީސާއި ހިންގާ ކޮމެޓީގެ އިތުރު ހަ މަގާމަކަށް ވެސް ބޭފުޅުން ހޮވިވަޑައިގަތީ، އިތުރު ބޭފުޅަކު ވާދަނުކުރައްވާތީ އޮޓަމެޓިކުންނެވެ.\nއެގޮތުން ނައިބު ރައީސް ކަމަށް ލ. ޖުޑީޝަލް ދާއިރާގެ އިސް މެޖިސްޓްރޭޓް ހޮވިވަޑައިގަތްއިރު، ސެކްރެޓަރީ ޖެނެރަލް ކަމަށް ހޮވިވަޑައިގަތީ ޑްރަގް ކޯޓުގެ ގާޒީ މަހާޒް އަލީ ޒާހިރެވެ. އަދި އިންތިޒާމް ސެކްރެޓަރީ ކަމަށް ކްރިމިނަލް ކޯޓުގެ ގާޒީ އަލީ ރަޝީދު ހުސައިން އަދި ޚަޒާންދާރު ކަމަށް ސިވިލް ކޯޓުގެ ގާޒީ އަހުމަދު ރަޝީދާއި ޚަޒާންދާރުގެ އެހީތެރިޔާ ކަމަށް ކ. ދިއްފުށީ ކޯޓުގެ އިސް މެޖިސްޓްރޭޓް މުހައްމަދު އަހުމަދާއި ތަރުޖަމާނު ކަމަށް ސިވިލް ކޯޓުގެ ގާޒީ ފަރުހާދު ރަޝީދު ވަނީ އިންތިޚާބުވެފަ އެވެ.\nހިންގާ ކޮމެޓީގެ ހަތް މަގާމަކަށް އޮޓަމެޓިކުން ބޭފުޅުން އިންތިޚާބު ވިޔަސް، އެ ކޮމެޓީއަށް އައްޔަންކުރާ އިތުރު މެމްބަރުންގެ ހަތަރު މަގާމަށް ހަތް ބޭފުޅަކު ވަނީ ކުރިމަތިލައްވައިފަ އެވެ. އެ ބޭފުޅުންގެ ތެރެއިން ހަތަރު ބޭފުޅަކު އިންތިޚާބު ކުރުން އަންނަ އާދިއްތަ ދުވަހު އޮންނާނެ ކަމަށް އެ ޖަމިއްޔާ އިން ބުންޏެވެ.\nކުރިން އުފެދިފައި އޮތް ފަނޑިޔާރުންގެ ޖަމިއްޔާގެ އިންތިޚާބު ކުރިއަށް ދާއިރު، ޖުޑީޝަލް ކައުންސިލުން ވެސް ވަނީ ފަނޑިޔާރުން ޖަމިއްޔާއެއް އުފައްދަން ނިންމައި، ޔޫތު މިނިސްޓްރީއަށް ހުށަހަޅައިފަ އެވެ. އެކަމަކު ކުރީގެ ޖަމިއްޔާ ދެމި އޮއްވައި އާ ޖަމިއްޔާއެއް ހަދަން ހުށަޅާފައިވާތީ، އެކަމުގައި ސުވާލު އުފެދޭ ކަންތައްތަކެއް ހުރި ކަމަށް ބުނެ ޔޫތު މިނިސްޓްރީން ވަނީ ބަންޑާރަ ނައިބުގެ ލަފައަކަށް އެދިފަ އެވެ.\nޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން(ޑީޖޭއޭ) އިން ބުނެފައިވަނީ ކުރިން އުފެދިފައި އޮތް ޖަމިއްޔާ އަކީ ފަނޑިޔާރުންގެ ގާނޫނުގެ ދަށުން އުފެދިފައި އޮތް ޖަމިއްޔާއެއް ނޫން ކަމަށެވެ. އަދި ޝަރުއީ ދާއިރާގެ ފަރާތްތަކަށް ޖަމިއްޔާ އުފެއްދެނީ ސުޕްރީމް ކޯޓުގެ ހުއްދަ ލިބިގެން ކަމަށްވާއިރު، އެފަދަ ހުއްދައެއް ކުރިން އުފެދިފައި އޮތް ޖަމިއްޔާ އަށް ދީފައި ނުވާނެ ކަމަށް ވެސް ޑީޖޭއޭ އިން ބުންޏެވެ.\nއިތުރު ލިޔުންތައް ފަނޑިޔާރުން ހައި ކޯޓް ޖުޑީޝަރީ ޖަމްއިއްޔާތައް ފަނޑިޔާރު ޝުއައިބު ހުސައިން ޒަކަރިއްޔާ ދިވެހި ފަނޑިޔާރުންގެ ޖަމިއްޔާ\nއެންމެ މުހިންމު އެއް ކަމަކީ އިތުބާރު ހޯދުން: ޝުއައިބު


Qatar aa eku haarijee gulhun gaaimukuran ninmaifi\nގަތަރާއެކު ހާރިޖީ ގުޅުން ގާއިމުކުރަން ނިންމައިފި\nހާރިޖީ ވަޒީރު އަބްދުﷲ ޝާހިދު-- ފޮޓޯ: ފޮރިން މިނިސްޓްރީ\nރާއްޖޭން ގަތަރާއެކު ހާރިޖީ ގުޅުން ގާއިމުކުރުމަށް ނިންމައި، އެކަން ސަރުކާރުން މިއަދު އިއުލާނުކޮށްފި އެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި ޖޫން 5، 2017 ގައި ގަތަރާއެކު ހާރިޖީ ގުޅުން ކަނޑާލީ، ޓެރަރިޒަމްއަށް ވާގިވެރިޔާ ގައުމެއްގެ ގޮތުގައި ސިފަ ކުރުމަށްފަހު އެވެ.\nނަމަވެސް، އެ ނިންމުން ނިންމާފައިވަނީ އޭރުގެ ސަރުކާރާ ވަރަށް ގާތް ގުޅުމެއް އޮތް ސައުދީ އަރަބިއްޔާ އިން ގަތަރާއެކު ގުޅުން ކަނޑާލުމާއެކު އެވެ.\nގަތަރާ އެކު އަލުން ގުޅުން ގާއިމުކުރަން ރާއްޖެ އިން ނިންމިކަން އިއުލާން ކުރައްވަމުން ފޮރިން މިނިސްޓަރު އަބްދުﷲ ޝާހިދު ކުރެއްވި ޓުވީޓުގައި ވިދާޅުވީ، ގަލްފު ސަމިޓަށް ފަހު، ގައުމުތަކުން އެއްބަސްވި އެއްބަސްވުންތަކަށް ރާއްޖެ އިން މަރުހަބާ ކިޔާ ކަމަށެވެ.\nޝާހިދު ވިދާޅުވީ، ގަތަރުގެ ކަމާބެހޭ ފަރާތްތަކާ މަޝްވަރާ ކުރައްވައި، އެ ގައުމާ އެކު އަލުން ގުޅުން ގާއިމުކުރަން ރާއްޖެ އިން ނިންމާފައިވާ ކަމަށެވެ.\nގަތަރާއި އީރާނާ އެކު ހާރިޖީ ގުޅުން އަލުން ގާއިމުކުރުމަކީ ރައީސް އިބްރާހިމް މުހައްމަދު ސޯލިހުގެ ރިޔާސީ ވައުދެއް ނަމަވެސް، ގަތަރާއެކު ގުޅުން ގާއިމުކުރުމަށް ނިންމާފައިވަނީ މިދިޔަ އަންގާރަ ދުވަހު ސައުދީގައި ބޭއްވި ގަލްފް ކޯޕަރޭޝަން ކައުންސިލް (ޖީސީސީ)ގެ ސަމިޓަށް ފަހު އެވެ.\nހަ ގައުމު ހިމެނޭ ޖީސީސީގެ ސަމިޓަށް ފަހު ސައުދީގެ ފޮރިން މިނިސްޓަރު ވިދާޅުވީ އެންމެ މުހިންމު ކަމަކަށް ނިންމީ ގަތަރާ އެކު ފުރިހަމަ ސިޔާސީ ގުޅުން އަލުން ގާއިމްކުރުން ކަމަށެވެ. ގަތަރާ އެކު އަލުން ގުޅުން ގާއިމުކުރި ގައުމުތަކުގެ ތެރޭގައި ސައޫދީގެ އިތުރުން މިސްރާއި ޔުނައިޓެޑް އަރަބް އެމިރޭޓްސް އާއި ބަހުރޭން ހިމެނެ އެވެ.\nރައީސް އިބްރާހިމް މުހައްމަދު ސޯލިހު ފޮރިން މިނިސްޓްރީ އަބްދުﷲ ޝާހިދު + ގަތަރު


މަރިޔަމް ނާޒިމާ - ވިކިޕީޑިއާ\nމަރިޔަމް ނާޒިމާ އަކީ ދިވެހި ފިލްމީ ތަރިއެކެވެ. އޭނާވަނީ ދިވެހި ތަފާތު އެތައް ފިލްމްތަކެއްގައި ހަރަކާތްތެރި ވެފައެވެ. މީގެ އިތުރުން ތަފާތު ވީޑިއޯ ލަވަތަކާއި، ޓީވީ ޑްރާމާ ސިލްސިލާ ތަކުން ވެސް ނިއުމާގެ ހުނަރު ބެލުންތެރިންނަށް ފެނިގެން ގޮސްފައި ވެއެވެ.\nމަރިޔަމް ނާޒިމާ ތަފާތު ފިލްމްތަކުގައި ހަރަކާތްތެރިވެފައިވޭ\nމަރިޔަމް ނާޒިމާ އަކީ ދިވެހި ރާއްޖޭގެ ވެރިރަށް މާލެއަށް އުފަން ފިލްމީ ތަރިއެކެވެ. މ.ސަލްޖަމްގެ އާއިލާ އަކަށް ނިސްބަތްވާ ނާޒިމާ ފިލްމް ކުޅެން ފެށުމުގެ ކުރިން މީހަކާ އިދެފައިވާ ކަމަށް ބުނެއެވެ. ނަމަވެސް މިކަމުގެ މާބޮޑު ތެދު ޙަގީގަތެއް ނޭގެއެވެ. މިހާރު ނާޒިމާ ކައިވެނި ކޮށްގެން އުޅެނީ ކުރިން ވީޑިއޯ ލަވަތަކުންނާއި މަދު ފިލްމް ތަކުން ފެނިފައިވާ ދިވެހި ޓީވީގެ މުއައްޒަފެއްގެ ގޮތުން ވެސް މަސައްކަތް ކޮށްފައިވާ ޝުޖާއު އާއެވެ.\nމަރިޔަމް ނާޒިމާ ކެމެރާ ކުރިމައްޗަށް ނެރުނީ 1996ވަނަ އަހަރު ޓެޑްރީ މުހަންމަދު ނިޔާޒުއެވެ. ޖޭޒް ގާޑުން ކިޔާ ރެސްޓޯރެންޓެއްގެ އިޝްތިހާރު ނާޒިމާ ކުޅުނީ އޭރުގެ ފިރިމީހާ އާއިއެކުގައެވެ. މަރިޔަމް ނާޒިމާ ފިލްމީ ދާއިރާ އަށް ނިކުމެފައިވަނީ ކޮރޯނާ އާޓްސް އިން އަބްދުއްލޯ ޝުޖާއު ޑައިރެކްޓްކުރި ވީޑިއޯ ލަވަ ފެންނާތީ ބަލަންޏާ ލޯބިން ހީލާނަމޭ ހިތުގައިވޭ އިންނެވެ. މިލަވައިގައި ނާޒިމާ އާއެކު ހަރަކާތްތެރިވެފައިވަނީ ވީޑިއޯ ލަވަތަކުން ފެންނަ މަޝްހޫރު ބޮޑީ ބިލްޑަރ ދޮންޖޭމް ޢަބުދުﷲ އެވެ.\nމަރިޔަމް ނާޒިމާ ވަނީ ތަފާތު އެތައް ފިލްމް ތަކެއްގައި ހަރަކާތްތެރި ވެފައެވެ. މިގޮތުން ނާޒިމާ ކުޅެފައިވާ ފިލްމް ތަކުގެ ތެރޭގައި 2002 ވަނަ އަހަރު ނިކުތް ޑައިރެކްޓަރ ދޮން އަންނާރު ރަޝީދުގެ އެކަނިވެރިޔާނުވަތަ ހިތު ވިންދު، 2004 ވަނަ އަހަރު ނިކުތް އިމޭޖް ވިލެޖްގެ ސާހިބާ، އަދި 2005 ވަނަ އަހަރު ނިކުތް މާޕާގެ ލޯބި ނުވެވުނު ނަމަ ފަދަ ފިލްމްތައް ހިމެނެއެވެ. މީގެ އިތުރުން ބައެއް ޓީވީ ޑްރާމާތަކާއި ލަވަތަކުގައި ވެސް ނާޒިމާ އެކްޓްކޮށްފައި ވެއެވެ. މީގެ ިއތުރުން އަރާ މަގު ދޮން ކަމަނަ\nއޯޑިއޯ އަދި ވީޑިއޯ ލަވަ އަލްބަމް ޕްރޮޑިއުސް ކުރުމަކީ ވެސް ނާޒިމާ ކުރާ މަސައްކަތެކެވެ. އެގޮތުން ފެނިލިޔަސްގެ ނަމުގައި ނެރުނު އޯޑިއޯ އަދި ވީޑިއޯ އަލްބަމް ފާހަގަ ކޮށްލެވެއެވެ.\nމަރިޔަމް ނާޒިމާ އަށް ފިލްމީ ދާއިރާގައި ފާހަގަ ކުރެވޭ ފަދަ އެވޯޑެއް އަދި ލިބިފައެއް ނުވެއެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 19 އޮކްޓޫބަރު 2009، 17:29 ގައެވެ.


Fainun ithuru meehaku covidah positive vejje | Fainu Online\n6 ޖޫން 2021, އާދިއްތަ, 8:05\nފައިނުން ނެގި ފްލޫ2ސާމްޕަލެއް6ޖޫންގައި ވަނީ ޕޮޒިޓިވްވެފައި\nޖުމުލަ 21 ފަރާތެއް މިހާރުވަނީ ޕޮޒިޓިވްވެފައި\n10 ގެއެއް ވަނީ ކަރަންޓީން ކޮށްފައި\nފައިނުގައި ރޯގާ ފެތުރެމުންދާތީ، ފްލޫ ދެ ސާމްޕަލެއް ނެގީ4ޖޫންގައެވެ. ފައިނުން ގިނަބަޔަކު ޕޮޒިޓިވް ވުމާއި ގުޅިގެން އެކަމުގެ އެންމެ ފަހުގެ މަޢުލޫމާތު މި ލައިވް ބްލޮގްގެ ތެރެއިން ގެނެސްދިނުމަށް ފައިނު އޮންލައިންގެ ޓީމުން މިގެންދަނީ މަސައްކަތް ކުރަމުންނެވެ.\n09:31 14/06/2021 11 ވަނަ ދުވަހު ނެގި ހުރިހާސާމްޕަލެއްގެ ނަތީޖާ ލިބިއްޖެ. އޭގެ ތެރެއިން ޕޮޒިޓިވް ވެފައިވަނީ2ސާމްޕަލެއް. އެހެންކަމުން މިހާރު ޖުމުލަ ޕޮޒިޓިވް އަދަދަކީ 21 (އިބްރާހިމް ފަހީމް/ޓެލެގްރާމް)\n21:15 13/06/2021 ފައިނުން އިތުރު މީހަކު ޕޮޒިޓިވް ވެއްޖެ. ނަމަވެސް އަދިވެސް ބައެއް ސާމްޕަލްތަކުގެ ނަތީޖާ ނުލިބޭ. އެހެންކަމުން ޕޮޒިޓިވްވި މީހުންގެ އަދަދު މިވަނީ 20 އަށް އަރާފައި (އިބްރާހިމް ފަހީމް/ޓެލެގްރާމް)\n15:22 13/06/2021 މިމަހުގެ 11 ވަނަ ދުވަހު ނެގި ސާމްޕަލްތަކުގެ ތެރެއިން 1 ސާމްޕަލްގެ ނަތީޖާ ލިބިއްޖެ. އެ ސާމްޕަލް ނެގެޓިވް (އިބްރާހިމް ފަހީމް/ޓެލެގްރާމް)\n09:58 13/06/2021 މިމަހުގެ 11 ވަނަ ދުވަހު ނެގި ސާމްޕަލްތަކުގެ ނަތީޖާ މިއަދު ލިބޭނެކަމަށް ބެލެވޭ. ނަމަވެސް މިހާތަނަށް އެއްވެސް ސާމްޕަލެއްގެ ނަތީޖާ ލިބުނުކަން އެނގިފައެއް ނުވޭ (އިބްރާހިމް ފަހީމް/ޓެލެގްރާމް)\n14:31 12/06/2021 ބައެއް ފަރާތްތަކުން އަންނަނީ ކަރަންޓީންގައިތިބި މީހުންނަށް އެކި ގޮތްގޮތުން އެހީތެރިކަން ފޯރުކޮށްދެމުން (އިބްރާހިމް ފަހީމް/ޓެލެގްރާމް)\n14:30 12/06/2021 ރޭ ވެސް3ސާމްޕަލެއް ފައިނުންވަނީ ނަގާފައި (އިބްރާހިމް ފަހީމް/ޓެލެގްރާމް)\n21:59 11/06/2021 މަޢުލޫމާތު ލިބިފައިވާ ގޮތުގައި9ވަނަ ދުވަހު ނެގި ސާމްޕަލްތަކުގެ ތެރެއިން 10 ސާމްޕަލްގެ ނަތީޖާ ނެގެޓިވް. އަދި 1 ސާމްޕަލްގެ ނަތީޖާ ނުލިބޭ (އިބްރާހިމް ފަހީމް/ޓެލެގްރާމް)\n17:59 11/06/2021 ނަތިޖާ ނުލިބޭ 11 ސާމްޕަލެއް އަދިވެސް އެބަވޭ (އިބްރާހިމް ފަހީމް/ޓެލެގްރާމް)\n17:30 11/06/2021 މިމަހުގެ9ވަނަ ދުވަހު ނެގި ސާމްޕަލްތަކުގެ ތެރެއިން3ސާމްޕަލެއްގެ ނަތީޖާ ލިބިއްޖެ. މި3ސާމްޕަލްވެސް ޕޮޒިޓިވް (އިބްރާހިމް ފަހީމް/ޓެލެގްރާމް)\n11:20 11/06/2021 މިމަހުގެ9ވަނަ ދުވަހު ފައިނުން ވަނީ 14 ސާމްޕަލެއް ނަގާފައި. ނަމަވެސް މިހާތަނަށް އެއްވެސް ސާމްޕަލެއްގެ ނަތީޖާ ލިބުނު ކަމަކަށް އެނގިފައެއް ނުވޭ (އިބްރާހިމް ފަހީމް/ޓެލެގްރާމް)\nCovid19: Community spread ehga kankuraanee kihineh?\n13:53 10/06/2021 އިތުރު ސާމްޕަލްތަކެއްގެ ނަތީޖާ ލިބިއްޖެ. އަންގާރަ ދުވަހު ނެގި ސާމްޕަލްތަކުގެ ތެރެއިން އިތުރު3ސާމްޕަލެއް ވަނީ ޕޮޒިޓިވްވެފައި. އެހެންކަމުން އަންގާރަ ދުވަހު ނެގި ސާމްޕަލް ތަކުގެ ތެރެއިން ޖުމުލަ5ސާމްޕަލެއް މިވަނީ ޕޮޒިޓިވް ވެފައި. އޭގެ ތެރެއިން2ސާމްޕަލެއް ނެގެޓިވް ވެފައިވާއިރު އެއް ސާމްޕަލްގެ ނަތީޖާ އަދި ނުލިބޭ (އިބްރާހިމް ފަހީމް/ޓެލެގްރާމް)\n09:15 10/06/2021 ފައިނުން ކޮމިއުނިޓީ ތެރެއިން ކޮވިޑަށް ޕޮޒިޓިވްވި އަދަދު މިވަނީ 13 އަށް އަރާފައި (އިބްރާހިމް ފަހީމް/ޓެލެގްރާމް)\n09:01 10/06/2021 ނަމަވެސް އަދިވެސް ނަތީޖާ ނުލިބި6ސާމްޕަލެއް އެބަވޭ. މިއަދުގެ ވަގުތެއްގައި ނަތީޖާތައް ލިބެމުންދާނެކަމަށް ބެލެވޭ (އިބްރާހިމް ފަހީމް/ޓެލެގްރާމް)\n08:47 10/06/2021 އަންގާރަ ދުވަހުގެ ރޭ ނެގި 8 ސާމްޕަލްގެ ތެރެއިން މިހާތަނަށް ނަތީޖާ ލިބުނީ2ސާމްޕަލް. މި2ސާމްޕަލްވެސް ކޮވިޑަށް ޕޮޒިޓިވް (އިބްރާހިމް ފަހީމް/ޓެލެގްރާމް)\n22:54 9/06/2021 ފައިނުން އިތުރު 14 ސާމްޕަލެއް މިރެ ނަގައިފި (އިބްރާހިމް ފަހީމް/ޓެލެގްރާމް)\n20:01 9/06/2021 ފައިނުން ޕޮޒިޓިވްވި މީހުނާއި ކޮންޓެކްޓް ވެފައިވާ އެކި ފަރާތްތައް 38 ގެއެއްގައި އެކަހެރި ކުރެވިފައިވޭ (އިބްރާހިމް ފަހީމް/ޓެލެގްރާމް)\n08:14 9/06/2021 ފައިނުން އިއްޔެ ޕޮޒިޓިވްވި9މީހުންނާއި ޑައިރެކްޓް ކޮންޓެކްޓްވި މީހުންގެ ތެރެއިން އަލާމާތްތައް ހުރި 8 މީހެއްގެ ސާމްޕަލް ރޭ ނަގައިފި (އިބްރާހިމް ފަހީމް/ޓެލެގްރާމް)\n12:22 8/06/2021 މިއަދު ފައިނުން ޕޮޒިޓިވްވި މީހުންގެ ތެރޭގައި ފައިނު ސްކޫލްގެ4ދަރިވަރަކު ހިމެނޭ (އިބްރާހިމް ފަހީމް/ޓެލެގްރާމް)\n11:33 8/06/2021 މިއަދުން ފެށިގެން އެއްވެސް ފަރާތަކުނަ މިސްކިތުގެ ޖަމާޢަތަށް ނުދިޔުމަށް ފައިނު ޓާސްކްފޯސްއިން އަންގައިފި (އިބްރާހިމް ފަހީމް/ޓެލެގްރާމް)\n9ެ8ެި3 1 week ago


Dream Cake in Addu gai kuriyah gendhiya cake course nimmaalaifi – adduLIVE\nޑްރީމް ކޭކް އިން އައްޑޫގައި ކުރިޔަށް ގެންދިޔަ ކޭކް ކޯސް ނިންމާލައިފި\nJan 07, 2019, 21:51 ޝަބްނަމް ރަޝީދު\nކޭކް ކޯހުގެ ބައިވެރިން\nޑްރީމް ކޭކްއިން އައްޑޫ ސިޓީ ހިތަދޫގައި ކުރިޔަށް ގެންދިޔަ "ވެޑިންގ އެންޑް ޝުގަރ ފްލާވަރ މޭކިންގ ކޯސް" އާދީއްތަދުވަހުގެ ރޭ ނިންމާލައިފިއެވެ.\nޖުމްލަ 12 ފަރާތަކުން ބައިވެރިވި މި ކޯހުގައި ކިޔަވައިދެއްވީ ޑްރީމް ކޭކްގެ މަރިޔަމް ސަލްވީނާ އެވެ. 27 ޑިސެމްބަރު 2018 އިން ފެށިގެން6ޖެނުއަރީ 2019ގެ ނިޔަލަށް ކުރިޔަށް ގެންދިޔަ ކޯސް ނިންމުމުގެ ރަސްމިއްޔާތު ބާއްވާފައިވަނީ އައްޑޫ ހައި ސްކޫލްގައެވެ.\nމި ކޯހުގައި ވެޑިންގ ކޭކް ޑެކަރޭޓް ކުރުމުގައި ބޭނުންކުރާ ފޮންޑެންޓް ތައްޔާރުކުރާ ގޮތާއި އަޅާނެގޮތް އަދި ރޯޔަލް އައިސިން ތައްޔާރުކުރާނެ ގޮތާއި އެ ބޭނުންކުރާނެ ގޮތް ބައިވެރިންނަށް ދަސްކޮށްދެވުނެވެ. އަދި ގަމް ޕޭސްޓް ބޭނުންކޮށްގެން ތަފާތު ވައްތަރުގެ މާ ހަދާނެގޮތް ވެސް ދަސްކޮށްދެވުނެވެ. މި ކޯސް ނިމިގެންދިޔަ އިރު ވަރަށް ފުރިހަމަޔަށް އެކި ވައްތަރުގެ ވެޑިންގ ކޭކްތައް ތައްޔާރު ކުރަން ދަސްވެގެން ގޮސްފައިވާ ކަމަށް ބައިވެރިވީ ފަރާތްތަކުން ވަނީ ބުނެފައެވެ.\nކޯސް ނިންމުމުގެ ރަސްމިއްޔާތުގައި ކޯސް ފުރިހަމަކޮށްފައިވާ ހުރިހާ ބައިވެރިންނަށް ސެޓްފިކެޓް ވަނީ ދެވިފައެވެ. އަދި ބައިވެރިންގެ ފައިނަލް ކޭކް ޑެކަރޭޝަންތައް ވަނީ ދައްކާލާފައެވެ. ބައިވެރިންގެ ފަރާތުން ހުނަރުވެރި މަސައްކަތްތަކެއް ވަނީ މިކޯހުން ފެނިގެން ގޮސްފައެވެ.


Dho?! Dharifulhaa sit:2bas dhaskodhdheynee kihineh?\nތުއްތު ދަރިފުޅަށް ދެވަނަ ބަހެއް ދަސްކޮށްދޭން ވަކި ހާއްސަ ރަނގަޅު ވަގުތެއް ނޯންނާނެ އެވެ. ރަނގަޅު ވަގުތު ކަނޑައަޅާނީ މައިންބަފައިންނެވެ. އެކަމަކު ދެ ބަހަކުން ވާހަކަ ދައްކަން ދަސްކޮށްދޭ ނަމަ އެންމެ ރަނގަޅީ ވީހާ ވެސް އަވަހަކަށް ކުއްޖާއަށް ދެ ވަނަ ބަސް ވެސް ތައާރަފްކުރުމެވެ.\nއެކަމަކު މީގެ މާނަ އަކީ ޓީވީ ނުވަތަ ޓެބްލެޓުން ފެންނަ ކާޓޫނު މެދުވެރިކޮށް އިނގިރޭސި ބަސް ދަރިފުޅަށް ތައާރަފްކުރުން ކަމަށްވާ ނަމަ، ތިޔަ ވިސްނުނު ގޮތް އަދި ކަމަކުނުދެ އެވެ. އެކަމަކު، ކުއްޖާގެ އުމުރުން ހަތް އަހަރު ވުމުގެ ކުރިން އެ ކުދިންގެ ސިކުނޑި ފުދޭވަރަކަށް ބޮޑަށް ހުޅުވިފައި ފްލެކްސިބަލް ވާނެ އެވެ. އެހެންވެ، ދަސްކުރުމުގެ ގާބިލުކަން ވަރަށް ބޮޑަށް އިތުރުވެ އެވެ. އާ ކަންކަން ފަސޭހައިން ދަސްކޮށް އަމިއްލަކުރުމުގެ ބާރު ސިކުނޑީގައި ހުރެ އެވެ.\nއާލީ ޗައިލްޑްހުޑް އެޑިޔުކޭޝަންގެ ދާއިރާ އިން މާސްޓާޒް ޑިގްރީ ހާސިލްކުރައްވައި، ކިޔަވައިދިނުމުގެ ދާއިރާގައި ގިނަ އަހަރުތަކެއް ހޭދަކުރައްވާފައިވާ ލީލާ އަހުމަދުގެ ނަޒަރުގައި، މައިންބަފައިން ތައްޔާރު ނަމަ، ތުއްތު ދަރިފުޅަށް އެއްފަހަރާ ދެ ބަސް ދަސްކޮށްދެވިދާނެ އެވެ. އެކަމަކު މީގައި ފަރުވާތެރިވާންވީ ގިނަ ކަންތައްތަކެއް ހުރެ އެވެ. މިސާލަކަށް، އެއް ވަގުތެއްގައި ދެ ބަސް އެއްކޮށްގެން ވާހަކަ ނުދެއްކުމަށް ކޮންމެހެން ސަމާލުވާން ޖެހޭ ކަމަށް ވިދާޅުވި އެވެ.\n"އެއް ބަހަށް ވުރެ ގިނަ ބަސް ތައާރަފްކުރުމަކީ މައްސަލައެއް ނޫން. މައްސަލަ އަކީ މިކްސް ކޮށްގެން ދަސްކޮށްދިނުން. މިސާލަކަށް، ކުއްޖާއަށް އިނގިރޭސި ބަސް ތައާރަފް ކުރަނީ. އެހެން ވެއްޖިއްޔާ އިނގިރޭސި ބަހުން ވާހަކަ ދައްކާ މީހާ އަބަދުވެސް ވާހަކަ ދައްކަން ވާނީ އިނގިރޭސި ބަހުން. އެއަށް އެހެން ބަހެއް އެއްކޮށްގެނެއް ނުވާނެ. އޭރުން ކުއްޖާއަށް އެނގޭނެ އެ ބަހުން ވާހަކަ ދައްކާ މީހަކު އައިމަ އެ މީހަކާ އެ ބަހަކުން ވާހަކަ ދައްކަން،" ލީލާ ވިދާޅުވި އެވެ.\nތުއްތު ކުއްޖަކަށް ބަސް ދަސްކޮށްދޭ ދެ ގޮތެއް އޮވެ އެވެ. ފުރަތަމަ ގޮތަކީ ވަކި ބަހަކުން އާންމުކޮށް ވާހަކަ ދެއްކުމެވެ. ދެން ކުރާ ކަމަކީ އެ ބަހަކުން ފޮތް ކިޔައިދީ ތަސްވީރު ބުނެދިނުމެވެ. ވާހަކަ ދައްކައި، ކިޔައިދީ ހަދާ އެއްޗެހިން ކުދިންގެ ބަސްކޮށާރު މުއްސަނދިވާނެ އެވެ. އެހެންވީމާ ފުރަތަމަ އެކަން ކުރަން ފަށައިގަންނައިރު ވަކި ބަހެއް ހިޔާރުކުރުން މުހިއްމެވެ.\nލީލާގެ ނަޒަރުގައި ފަށައިގަންނަން އެންމެ ރަނގަޅީ މާދަރީ ބަހުންނެވެ. މަންމަ އާއި ބައްޕަ އާންމުކޮށް ވާހަކަ ދައްކައި އުޅޭ ބަހަކުން ފަށައިގަތުމުން، ކިތަންމެ ކުޑަޔަސް، އޭގެ ހަމަތަކާއި ބަސް ގެންގުޅޭ ގޮތް ކުއްޖާއަށް ދަސްވާނެ ކަމަށް ވިދާޅުވި އެވެ. ބަހާ މެދު މިފަދަ ވިސްނުމެއް އުފެދުމުން ދެވަނަ ބަހެއް ތައާރަފްކުރުމުން އެ ބަސް، ސިކުނޑިއަށް ނަގައިގަނެ ދަސްކުރަން ކުދިންނަށް ފަސޭހަވާނެ ކަމަށް ވެސް ވިދާޅުވި އެވެ.\n"އެކަމަކު ދެ ބަސް ދަސްކޮށްދޭއިރު ޕެރެލަލް [ހަމަހަމަ] އުސޫލަކަށް އަމަލުކުރުން މުހިއްމު. މިސާލަކަށް، އިނގިރޭސި ބަހުން ވާހަކަދައްކާ މީހާ ނޫން އެހެން މީހުން ތިބޭ ތަންތާނގައި، ނުވަތަ އާއިލާ އެންމެން އެއްތަންވާ ވަގުތަކީ ހަމައެކަނި ދިވެހި ބަހުން ވާހަކަ ދައްކާ ވަގުތަކަށް ހެދިދާނެ،" ލީލާ ވިދާޅުވި އެވެ.\nމިހެން ހެދުމުން ކުއްޖާ އަށް ދެ ބަސް އެކު އެކީގައި، އެކަމަކު ދެ ވަގުތެއްގައި ދަސްކުރެވޭނެ އެވެ.\nއިނގިރޭސި، ދިވެހި ދަސްކޮށްދޭ އިރު ހެދޭ ގޯސްތައް\n"ތުއްތު ކުދިންނާ ވާހަކަ ދައްކާއިރު ވަރަށް ގިނައިން އިވޭ އިނގިރޭސި ބަހާއި ދިވެހި ބަސް އެއްކޮށްގެން ވާހަކަ ދައްކާ އަޑު. މިސާލަކަށް 'ދަރިފުޅާ ސިޓް'، މިކަހަލަ ގޮތަކަށް ވާހަކަ ދެއްކުމުން ކުއްޖާއަށް ދެ ބަސް އޮޅި، އޮޅުން އަރާގޮތް ވާނެ،" ލީލާ ވިދާޅުވި އެވެ.\nމިކަމުގެ ސަބަބުން، ކުއްޖާ އަމިއްލަ އަށް ވާހަކަ ދައްކާ އިރު، ދައްކަންވީ ބަސް ނުވަތަ ބޭނުންކުރަންވީ ލަފުޒު ނޭނގި އާ ގަންނަން ފަށާ ކަމަށް ލީލާ ވިދާޅުވި އެވެ. މިކަމުގެ އަސަރުތައް ބޮޑުވުމުން ދެމިހުންނަ ކަމަށް ވެސް ވިދާޅުވި އެވެ.\nބަސް ދަސްކޮށްދިނުމަކީ ޓޫ-ވޭ-ޕްރޮސެސް އެކެވެ. މުއާމަލާތްކުރުން މުހިއްމު ވަނީ މިހެންވެގެންނެވެ. ތުއްތު އިރު ޓީވީ ދެއްކުން ގޯސްވާ އެންމެ ބޮޑު އެއް ސަބަބަކީ ވެސް މިއީ އެވެ.\n"މިސާލަކަށް އިނގިރޭސި ކާޓޫނު ބަލާ ކުއްޖާ، ކާޓޫނުން ލަފްޒުތައް ދަސްވެގެން އަންނައިރު މަސައްކަތް ކުރާނެ އެ ބަސް ކިޔަން، ބޭނުންކުރަން. އެކަމަކު އޭނައަށް ނުބައިކޮށް އެ ނެގުނީމާ، ސްކްރީނުން އޭތި ރަނގަޅެއް ނުކޮށްދޭނެ. އެކަމަކު މީހަކާއެއްކޮށް ވާހަކަ ދައްކާ ނަމަ ނުބައިކޮށް ކިޔުނީމަ އެ މީހަކު އެ ރަނގަޅު ކޮށްދޭނެ. އެހެންވީމާ ޓޫވޭ ޕްރޮސެސްއަކަށް މި ވަނީ،" ލީލާ ވިދާޅުވި އެވެ.\nލީލާ ވިދާޅުވީ، މައްސަލަ ޖެހެނީ ވަން ވޭ ޕްރޮސެސްއެއްގެ ތެރެއިން މިހާރުގެ ކުދިންނަށް ބަސް ދަސްކޮށްދެވޭތީ ކަމަށެވެ. ކުދިންގެ އުމުރާ ނުގުޅޭ ބަސް ބަސް ދަސްވެ މިންގަނޑުން ކަޓައިގެން ދާ އެންމެ ބޮޑު އެއް ސަބަބަކީ ވެސް އެއީ ކަމަށް އޭނާ ވިދާޅުވި އެވެ.\nދިރާސާތަކުން ދައްކާ ގޮތުން، ކުޑަކުދިންނަށް ދޭ ސްކްރީން ވަގުތަކީ، ކޮމްޕިއުޓާ، ފޯނު، ޓީވީ، މި ހުރިހާ އެއްޗެއް އެއްކޮށްގެން އުމުރުފުރާ ތަކަށް ވަކި ވަރެއް ކަނޑައެޅިފައި އޮންނަ އެއްޗެކެވެ. މިސާލަކަށް ކުއްޖާގެ އުމުރުން 7-8 އަހަރު ވަންދެން ދުވާލަކު ދެ ގަޑި އިރަށްވުރެ ގިނަ އިރު ސްކްރީން ވަގުތު ނުދޭން ތަޖުރިބާކާރުން އިލްތިމާސްކުރެ އެވެ.\n"ސްކްރީނުން މި ދަސްކުރާ ދަސްކުރުމަށް މި ކިޔަނީ ޕެސިވް ލާނިން. މިގޮތަށް ވީމަ މި ވާގޮތަކީ ނުބައިކޮށް ކުއްޖާއަށް އެއްޗެއް އެނގުމުން ރަނގަޅު ކޮށްދޭ މީހަކު ނުހުރޭ. ކުދިން ރަނގަޅަށް ތަރުބިއްޔަތު ވާނީ އަޅުގަނޑުމެން ބޭނުންވާ ގޮތަށް، ވިސްނޭ ބަހަކުން ކުއްޖާއަށް ކަންކަން އޮޅުންފިލުވައި ދެވުމުން. އެކަން ނުވެ، ކޮމްޕިއުޓަރަކާ ހަވާލު ކުރެވުނީމަ ދެން އަޅުގަނޑުމެންނަކަށް ރަނގަޅު ބަސްމަގެއް ނުވަތަ ބަސްކޮށާރެއް ކުއްޖާއަށް ބިނާއެއް ނުކޮށްދެވޭނެ." ލީލާ ވިދާޅުވި އެވެ.\nކުޑަކުދިން ތައުލީމް ދަރިން ތަރުބިއްޔަތުކުރުން ދިވެހި ބަސް ބަސް